35
يَشُبَ سِفَقٍ بٍتٍلِ
رَشٍلٍ نُن عِسِيَفَ شَ قَشّ
1 عَلَ نَشَ عَ مَسٍن يَشُبَ بّ، «كٍلِ، عِ سِفَ بٍتٍلِ. عِ شَ سّرّشّبَدٍ يَءِلَن ﭑ بّ مّننِ، ﭑ نَن ﭑ يّتّ مَسٍن عِ بّ دّننَشّ، عِ نُ عِ فِمَ وَشَتِ نَشّ عِ تَارَ عٍسَيُ مَ.» 2 يَشُبَ نَشَ عَ قَلَ عَ شَ دٍنبَيَ بّ عَ نُن عَ قْشِرَبِرّيٍ، «وٌ فبِلٍن كُيٍ قٍ قْشْ رَ، وٌ شَ وٌ يّتّ سّنِيّن، وٌ شَ وٌ شَ سٌسٍيٍ قَن مَسَرَ. 3 وٌ وٌ يَءِلَن، وٌن شَ سِفَ بٍتٍلِ. ﭑ شَ سّرّشّبَدٍ يَءِلَن عَلَ بّ، نَشَن عَ يّتّ مَسٍن ﭑ بّ ﭑ نُ نَ كْنتْقِلِ كُي تّمُي نَشّ. عَ نَشَ عَ حّنفِ سَ ﭑ مَ قٍ شْن ﭑ سِفَ دّننَشّ بِرِن.»
4 نَ تّمُي عٍ نَشَ عٍ شَ كُيٍ بِرِن سٌ يَشُبَ يِ رَ عَ نُن عٍ شَ تُلِرَ سٌي. يَشُبَ نَشَ عٍ بِرِن بِرِ وُرِ بٍلٍبٍلٍ بُن مَ نَشَن نَ سِكٍمِ سّيتِ مَ. 5 يَشُبَ نُن عَ شَ دِيٍ تٌ بَرَ عٍ شَ يٌنكِندٍ بَ، عَلَ نَشَ فَاشُي لُ تَا مِشِ بِرِن بْحّ مَ، مِشِ يٌ مُ سُو سَ بِرَدٍ عٍ قْشْ رَ.
6 يَشُبَ نُن عَ قْشِرَبِرّيٍ نَشَ سِفَ لُسِ، بٍتٍلِ نَن نَ كِ، كَنَان بْشِ مَ. 7 عَ نَشَ سّرّشّبَدٍ يَءِلَن مّننِ. عَ نَشَ نَ يِرٍ شِلِ قَلَ «بٍتٍلِ مَرِفِ عَلَ،» بَرِ مَ عَلَ عَ يّتّ مَسٍن عَ بّ مّننِ نّ عَ نُ عَ فِقٍ عَ تَارَ مَ تّمُي نَشّ. 8 رٍبٍكَ شَ دِ مَسُشُي دٍبٌرَ نَشَ قَشَ. عٍ نَشَ عَ رَفَتَ بٍتٍلِ مَبِرِ وُرِ بٍلٍبٍلٍ نَ دّننَشّ. نَ وُرِ بٍلٍبٍلٍ شِلِ نّ «وَ تِدٍ.»
9 عَلَ مَن نَشَ مِنِ يَشُبَ مَ، عَ تٌ فبِلٍن كٍلِقٍ ثَدَن عَرَ مِ. عَ نَشَ بَرَكّ سَ عَ شَ قٍ. 10 عَلَ نَشَ عَ قَلَ عَ بّ،
«عِ شِلِ قَلَقٍ نّ يَشُبَ،
كْنْ عَ مُ قَلَمَ نَ كِ سْنْن.
تٌ شَنبِ عِ شِلِ قَ قَلَمَ نّ عِسِرَيِلَ.»
عَلَ نَشَ عَ شِلِ سَ عِسِرَيِلَ.
11 عَ مَن نَشَ عَ مَسٍن عَ بّ،
«ﭑ تَن نَن نَ عَلَ رَ سّنبّ كَنيِ.
ﭑ دِ فبٍفبٍ قِمَ نّ عِ مَ،
عَلَكٌ عِ شَ قِندِ سِ ندٍ بٍنبَ رَ.
عِ مَن قِندِ مَ نّ سِ فبٍفبٍ بٍنبَ رَ.
مَنفّيٍ قَمَ نّ مِنِدٍ عِ بْنسْي يَ مَ.
12 ﭑ بْشِ نَشَن قِ عِبُرَهِمَ نُن عِسِيَفَ مَ،
ﭑ بَرَ عَ قِ عِ قَن مَ،
عَ نُن عِ بْنسْي مَ نَشَن قَمَ عِ شَنبِ رَ.»
13 نَ نَن لَن، عَلَ نَشَ كٍلِ يِرٍ، عَ وْيّن يَشُبَ بّ دّننَشّ. 14 يَشُبَ نَشَ فّمّ تْنشُمَ تِ نَا، عَ نَشَ تُرٍ نُن وّنِ عِقِلِ عَ مَ سّرّشّ رَ، عَلَكٌ عَ شَ قِندِ فّمّ مَفَاشُشِ رَ. 15 عَ نَشَ يِ يِرٍ شِلِ قَلَ بٍتٍلِ، عَلَ وْيّن عَ بّ دّننَشّ.
16 يَشُبَ نُن عَ شَ دٍنبَيَ تٌ كٍلِ بٍتٍلِ، بٍينُ عٍ شَ مَكْرّ عٍقَرَتَ رَ، رَشٍلٍ نَشَ دِ سْتْ. نَ دِ بَرِقٍ نَشَ قِندِ عَ بّ قٍ شْرْشْي رَ. 17 رَشٍلٍ نُ نَ دِ بَرِ مَ تّمُي نَشّ شْنّ كُي، دِ رَ سُشُي نَشَ عَ قَلَ عَ بّ، «هَلِ عِ مُ فَاشُ، يِ بِيَاسِ عِ مَن شّمّ نَن بَرِشِ.»
18 رَشٍلٍ نُ بَرَ لُ عَلْ مِشِ قَشَشِ. عَ نُ عَ نِي مَفَفَمَ تّمُي نَشّ، عَ نَشَ عَ شَ دِ شِلِ سَ بٍن عٌنِ، «نِمِسَ دِ.» كْنْ عَ بَبَ تَن نَشَ عَ شِلِ سَ بُنيَمِن، «دِ بَرَكَشِ.» 19 رَشٍلٍ تٌ قَشَ، عٍ نَشَ عَ رَفَتَ عٍقَرَتَ كِرَ دّ. نَ يِرٍ شِلِ قَلَمَ نّ يَكْسِ بّتّلّيمُ. 20 يَشُبَ نَشَ فّمّ سَ فَبُرِ قَرِ تْنشُمَ رَ، نَ نَ مّننِ هَن تٌ.
21 عِسِرَيِلَ نَشَ سِفَ عَ سَ يٌنكِن مِفِدَلِ عٍدٍرِ شَنبِ رَ. 22 عِسِرَيِلَ نُ نَ مّننِ تّمُي نَشّ، رُبٍن نَشَ عَ بَبَ شَ فِنّ بِلَ كٌلٌن فِنّ رَ. عِسِرَيِلَ نَشَ كٌلٌن سْتْ نَ مَ.
عِسِرَيِلَ دِ شّمّ قُ نُن قِرِن نَن سْتْ. 23 لٍيَ نَشَ رُبٍن بَرِ دِ سِنفٍ، نَ شَنبِ رَ سِمٍيْن، لٍوِ، يُدَ، عِسَكَرِ، نُن سَبُلٌن. 24 رَشٍلٍ نَشَ يُسُقُ نُن بُنيَمِن بَرِ. 25 رَشٍلٍ شَ كٌنيِ بِلَ نَشَ نَقَتَلِ نُن دَنَ بَرِ. 26 لٍيَ شَ كٌنيِ سِلِثَ نَشَ فَدِ نُن عَسٍرِ بَرِ. نٍيٍ بِرِن قِندِشِ يَشُبَ شَ دِيٍ نَن نَ، عَ نَشٍيٍ سْتْ ثَدَن عَرَ مِ.
27 يَشُبَ نَشَ سِفَ عَ بَبَ عِسِيَفَ شْنيِ مَمِرٍ، كِرِيَتِ عَرَبَ مَبِرِ. مّننِ قَ شِلِ نّ كْرّ هٍبِرٌن. عِبُرَهِمَ نُن عِسِيَفَ سَبَتِ نّ نَا. 28 عِسِيَفَ شَ سِمَيَ نُ بَرَ سِفَ حّ كّمّ حّ تٌنفٌ سٌلٌمَسَشَن. 29 عَ تٌ فّ سِمَيَ شْنكُيٍ سْتْدٍ، عَ نَشَ قَشَ، عَ عَ بٍنبَيٍ مَسَفَتَ عَلِفِيَمَ. عَ شَ دِ عٍسَيُ نُن يَشُبَ نَشَ عَ رَفَتَ.