14
كَامّ رَفٌرٌقٍ عِسِرَيِلَ بْشِ مَ
عَلَتَلَ شَ مَسٍنيِ
1 عَلَتَلَ شَ مَسٍنيِ نَن يَ
عَ نَشَن تِشِ عَننَبِ يٍرٍ مِ بّ،
كَامّ تٌ سِن عِسِرَيِلَ بْشِ مَ.
2 «يُدَيَ نَ سُننُنيِ كُي،
عَ شَ تَا كَنَشِيٍ نَ فبٍلٍفبٍلٍقٍ بْشِ مَ.
3 دٍنبَيَ كَنيِيٍ عٍ شَ وَلِكّيٍ شّيمَ يٍ قٍندٍ،
كْنْ يٍ مُ نَ كْلْنيِيٍ كُي،
عٍ قَ فبِلٍن قّحّ عِفٍلِشِ رَ.
عٍ سُننُن دٌنمَ رَفٌرٌ مَ عٍ مَ يَافِ شَ قٍ رَ.
4 بْشِ بَرَ عِبْو قْلْ،
بَرِ مَ تُنّ يٌ مُ قَشِ عَ مَ.
وَلِكّيٍ قَن لُشِ نَ يَافِ نَن كُي،
عٍ قَ سُننُن دٌنمَ رَفٌرٌ عٍ مَ.
5 تْوكّ عَ شَ دِ رَبٌلٌمَ وُلَ عِ،
بَرِ مَ حٌوفٍ مُ نَ عٍ نَشَن دٌنمَ.
6 سٌقَلٍ تِشِ فٍيَيٍ قَرِ،
عٍ قٌيٍ مَمّمَ عَلْ وُلَءِ بَرٍيٍ.
عٍ حٌوفٍ قٍنمَ
كْنْ عٍ مُ سٍسٍ تٌمَ.»
عِسِرَيِلَ شَ مَسٍنيِ عَلَتَلَ بّ
7 «عَلَتَلَ، هَلِ مُشُ شَ يُنُبِ فبٌ،
عِ شَ مُشُ رَكِسِ عِ شِلِ شَ قٍ رَ.
مُشُ بَرَ قٍ حَاشِ فبٍفبٍ رَبَ،
مُشُ بَرَ يُنُبِ رَبَ عِ رَ.
8 عِسِرَيِلَ شَشِلِ تِشِ عِ تَن نَن نَ،
عِ قِندِشِ مُشُ رَكِسِمَ نَن نَ مُشُ شَ تْورّ كُي.
مُنقٍ رَ عِ بَرَ لُ عَلْ شْحّ مُشُ شْنيِ؟
مُنقٍ رَ عِ بَرَ لُ عَلْ بِيَاسِلَ نَشَن نَ دَنفِقٍ تُن؟
9 مُنقٍ رَ عِ بَرَ لُ عَلْ سْورِ سّنبّتَرٍ نَشَن مُ نْمَ مُشُ رَكِسِدٍ؟
عَلَتَلَ، عِ نَ مُشُ يَ مَ،
عِ شِلِ نَ مُشُ شُن مَ.
عِ نَشَ مُشُ رَبٌلٌ.»
عَلَتَلَ شَ مَسٍنيِ عِسِرَيِلَ بّ
10 عَلَتَلَ بَرَ عَ مَسٍن يِ حَمَ بّ،
«حّرّتِيٍ نَن لَنشِ وٌ مَ،
وٌ مُ نْمَ وٌ يّتّ سُشُدٍ.»
عَننَبِ يٍرٍ مِ شَ مَسٍنيِ
«عٍ مُ رَقَن عَلَتَلَ مَ.
عَ عٍ شَ يُنُبِيٍ كٌلٌن،
عَ قَمَ عٍ حَشَنكَتَدٍ نَ نَن مَ.»
عَلَتَلَ شَ مَسٍنيِ عَننَبِ يٍرٍ مِ بّ،
11 عَلَتَلَ بَرَ عَ مَسٍن ﭑ بّ،
«عِ نَشَ عَلَ مَشَندِ قٍ قَنيِ رَ يِ حَمَ بّ.
12 شَ عٍ سُنيِ سُشُ، ﭑ مَ تٌنفٌمَ.
شَ عٍ سّرّشّيٍ بَ، ﭑ مُ عٍ سُشُمَ،
بَرِ مَ ﭑ وَ مَ عٍ شُن نَكَنَقٍ نّ
سَنتِدّفّمَ، كَامّ، نُن قُرٍ حَاشِ رَ.»
عَننَبِ يٍرٍ مِ شَ مَسٍنيِ عَلَتَلَ بّ
13 ﭑ بَرَ عَلَ يَابِ،
«ﭑ مَرِفِ عَلَتَلَ، نَمِحْنمّيٍ بَرَ عَ قَلَ عٍ بّ،
‹وٌ مُ سَنتِدّفّمَ تٌمَ،
وٌ مُ كَامّ كٌلٌنمَ.
وٌ بْحّسَ نَن تُن سْتْمَ بٍ.›»
عَلَتَلَ شَ مَسٍنيِ عَننَبِ يٍرٍ مِ بّ
14 عَلَتَلَ بَرَ عَ مَسٍن ﭑ بّ،
«نَ نَمِحْنمّيٍ نَ وُلٍ نَن قَلَقٍ ﭑ شِلِ رَ.
ﭑ تَن مُ عٍ شّيشِ،
ﭑ تَن مُ يَامَرِ قِشِ عٍ مَ،
ﭑ تَن مُ وْيّنشِ عٍ بّ.
عٍ شَ وُلٍ مَسٍنيِ قَتَنشِ لَامَتُنيِيٍ نَن نَ
نَشٍيٍ مُ قِندِشِ نْندِ رَ،
عَ قَتَنشِ سٍ مَتٌي نُن كُيٍيٍ شَ وَلِ نَن مَ،
عَ قَتَنشِ عٍ يّتّ شَشِلِ مَدَشُشِ نَن نَ.
15 نَ نَن عَ رَ، عَلَتَلَ بَرَ عَ مَسٍن،
‹نَمِحْنمّ نَشَن مَسٍنيِ تِمَ ﭑ شِلِ رَ
ﭑ مُ نَشَن قِشِ عَ مَ،
عَ قَ عَ قَلَ «سَنتِدّفّمَ نُن كَامّ مُ يِ بْشِ لِمَ،»
نَ نَمِحْنمّ مْولِ سْنتْمَ نّ سَنتِدّفّمَ نُن كَامّ رَ.
16 عَ مَسٍنيِ تِمَ حَمَ نَشَن بّ،
عٍ قَمَ نّ قَشَدٍ دَرِ سَلَمُ كِرَيٍ شْن مَ سَنتِدّفّمَ نُن كَامّ رَ.
مِشِ يٌ مُ لُمَ نَا نَشٍيٍ عٍ رَفَتَمَ،
مِشِ يٌ مُ نَ نَشٍيٍ عٍ شَ فِنّيٍ نُن عٍ شَ دِيٍ رَفَتَمَ.
ﭑ قَ عٍ شَ قٍ حَاشِ سَرٍ رَفبِلٍندٍ عٍ مَ.›
17 عِ شَ عَ قَلَ عٍ بّ،
‹يَ يٍ مِنِمَ ﭑ يَ رَ كْي نُن يَنيِ تّمُي بِرِن،
بَرِ مَ ﭑ مَ حَمَ سّنِيّنشِ بَرَ تْورّ بٍلٍبٍلٍ سْتْ،
فبَلٌي بَرَ عٍ لِ.
18 شّمّ نَ دَاشَ نَشٍيٍ قَشَشِ سَنتِدّفّمَ رَ.
قُرٍ مَ كَامّشِيٍ نَ تَا كُي.
نَمِحْنمّيٍ نُن سّرّشّدُبّيٍ قَن بْشِ عِحّرّ مَ،
كْنْ عٍ شَشِلِ مُ نَ سْنْن.›»
عِسِرَيِلَ شَ مَسٍنيِ عَلَتَلَ بّ
19 «عَلَتَلَ، عِ بَرَ يُدَيَ رَبٌلٌ كٍرٍنيِ رَ؟
سِيٌن مُ رَقَنشِ عِ بْحّ مَ سْنْن؟
مُنقٍ رَ عِ مُشُ حَشَنكَتَمَ،
عِ تٌندِ مُشُ رَيَلَندٍ؟
مُشُ بَرَ وَ بْحّسَ شْن، كْنْ مُشُ مُ عَ سْتْشِ.
مُشُ بَرَ وَ يَلَنيِ شْن، كْنْ وَ شُي فبَنسَن نَن مِنِشِ.
20 عَلَتَلَ، مُشُ بَرَ مُشُ شَ حَاشُحَ كٌلٌن،
مُشُ بَرَ مُشُ بَبَيٍ شَ يُنُبِيٍ تٌ.
مُشُ بَرَ يُنُبِ رَبَ عِ رَ.
21 كْنْ عِ نَشَ شْنْ عِ شِلِ شَ قٍ رَ.
عِ نَشَ عَ لُ ندٍ شَ بَ عِ شَ بِنيّ نُن عِ شَ يَرَفَاشُي رَ.
عِ شَ رَتُ سَاتّ مَ نَشَن نَ وٌن تَفِ.
22 وُلٍ كُيٍ ندٍ نَ دُنِحَ نَشَن تُنّ رَفٌرٌ مَ؟ عَدٍ.
كٌورٍ نْمَ تُنّ رَقَدٍ؟ عَدٍ.
مُشُ شَشِلِ تِشِ عِ تَن نَن نَ،
بَرِ مَ عِ تَن نَن فبَنسَن نْمَ نَ قٍ مْولِ رَبَدٍ.»