18
يُنُبِتْي سَرٍ
1 عَلَتَلَ نَشَ عَ مَسٍن ﭑ بّ، عَ نَشّ، 2 «وٌ يِ تَالِ وْيّنيِ قَلَمَ نّ عِسِرَيِلَ بْشِ مَ. وٌ نَشّ،
‹قٌرِيٍ نَ مَنفٌي يْشْي دٌن،
عٍ شَ دِيٍ نَن حِنيِيٍ مُلُشُنمَ.›
وٌ نَ قَلَمَ مُنقٍ رَ؟ 3 ﭑ بَرَ ﭑ كَلِ ﭑ يّتّ رَ، عَ مُ لَنمَ وٌ شَ يِ تَالِ قَلَ عِسِرَيِلَ بْشِ مَ سْنْن. 4 ﭑ تَن نَن فبٍ نَ نِي بِرِن نَ، بَبّ بَ، دِ بَ. ﭑ تَن نَن فبٍ عٍ بِرِن نَ. نِي نَشَن نَ يُنُبِ رَبَ، نَ نِي نَن بْنْمَ.»
5 «مِشِ نَشَن تِنشِن،
نَشَن قٍ قَنيِ رَبَمَ،
6 نَشَن مُ سّرّشّ دٌنمَ كُيٍ بّ فٍيَيٍ قَرِ،
نَشَن مُ عَ يَ تِمَ عِسِرَيِلَ شَ كُيٍيٍ رَ،
نَشَن مُ يّنّ رَبَمَ عَ دْشْبٌورٍ فِنّ رَ،
نَشَن مُ فِنّ مَسَمَ عَ شَ كِكٍ وَلِ كُي،
7 نَشَن مُ مِشِ رَوَلِمَ عَ يّتّ شَ فٍينِ شَ قٍ رَ،
نَشَن دٌنِقَ شَ سّيكّ رَفبِلٍنمَ عَ مَ،
نَشَن مُ مُحّ تِمَ،
كْنْ عَ قَ سٍتَرٍ كِ، عَ دُفِ قِ مِسِكِينّ مَ،
8 نَشَن مُ فٍينِ مْولِ يٌ قٍنمَ دٌنِ كُي،
نَشَن عَ يّتّ سُشُمَ قٍ حَاشِ رَبَقٍ رَ،
نَشَن كِيتِ تِنشِنشِ سَمَ مِشِيٍ تَفِ،
9 نَشَن ﭑ مَ يَامَرِيٍ رَبَمَ، عَ ﭑ مَ سّرِيّ رَبَتُ،
نَ كَنيِ قِندِشِ تِنشِنتْي نَن نَ.
نَ كِسِمَ نّ.
عَلَتَلَ شُي نَن نَ كِ.»
10 كْنْ شَ عَ سَ لِ عَ شَ دِ ندٍ نَ نَ، نَشَن مِشِ بْنبْمَ، عَ قَشّ تِمَ، عَ قٍ حَاشِ فبّتّ رَبَ 11 عَ بَبَ مُ دَرِشِ نَشَن نَ، عَ شَ قٍ نَ دِ؟
عَ سّرّشّ دٌنمَ كُيٍ بّ فٍيَ قَرِ،
عَ يّنّ رَبَ عَ دْشْبٌورٍ شَ فِنّ رَ،
12 عَ سٍتَرٍ نُن مِسِكِينّ تْورْ مَ،
عَ مُحّ تِمَ،
عَ تٌندِ سّيكّ رَفبِلٍندٍ،
عَ عَ يَيٍ تِمَ كُيٍيٍ رَ،
عَ قٍ حَاشِيٍ رَبَمَ،
13 عَ فٍينِ قٍنمَ دٌنِ كُي.
نَ مِشِ مْولِ كِسِمَ؟ عَدٍ، عَ عَ يّتّ نِي سَرٍ قِمَ نّ قَشّ رَ عَ شَ قٍ حَاشِيٍ مَ!
14 «كْنْ شَ نَ دِ حَاشِ دِ ندٍ سْتْ، نَشَن بَرَ عَ بَبَ شَ يُنُبِيٍ تٌ، عَ قَ لُ عَ مُ تِن نَ وَلِ مْولِ رَبَدٍ، عَ شَ قٍ لُمَ دِ؟
15 عَ مُ سّرّشّ دٌنمَ كُيٍ بّ فٍيَ قَرِ.
عَ مُ عَ يَ تِمَ عِسِرَيِلَ كُيٍيٍ رَ.
عَ مُ يّنّ رَبَمَ عَ دْشْبٌورٍ فِنّ رَ.
16 عَ مُ مِشِ رَوَلِمَ عَ يّتّ شَ فٍينِ شَ قٍ رَ.
عَ مُ سّيكّ مَشْرِنمَ.
عَ مُ مُحّ تِمَ،
كْنْ عَ سٍتَرٍ كِمَ، عَ دُفِ قِمَ مِسِكِينّ مَ،
17 عَ عَ يّتّ سُشُمَ قٍ حَاشِ رَبَقٍ رَ،
عَ مُ فٍينِ مْولِ يٌ قٍنمَ دٌنِ كُي.
نَ دِ مُ بْنْمَ عَ بَبَ شَ قٍ حَاشِ شَ قٍ رَ. عَ كِسِمَ نّ. 18 كْنْ عَ بَبَ تَن، نَشَن قِندِ قُنمَلَ رَ، نَشَن عَ بٌورٍ مُحَ، نَشَن قٍ حَاشِيٍ رَبَ عَ شَ مِشِيٍ تَفِ، عَ تَن نَن بْنْمَ عَ شَ يُنُبِيٍ شَ قٍ رَ.»
19 «كْنْ وٌ ﭑ مَشْرِنمَ، ‹مُنقٍرَ نَ دِ مُ عَ بَبَ شَ يُنُبِ كٌتٍ تٌنفٌمَ؟› ﭑ شَ عَ قَلَ وٌ بّ، نَ دِ تِنشِنتْي، نَشَن بَرَ ﭑ مَ سّرِيّ رَبَتُ، عَ كِسِمَ نّ. 20 نَشَن نَ يُنُبِ رَبَ، نَ نَن بْنْمَ. دِ مُ عَ بَبَ شَ يُنُبِ كٌتٍ شَنِنمَ. بَبَ قَن مُ عَ شَ دِ شَ يُنُبِ كٌتٍ شَنِنمَ. تِنشِنتْي قَمَ نّ تِنشِنيِ سَرٍ سْتْدٍ. يُنُبِتْي تَن قَمَ يُنُبِ سَرٍ سْتْدٍ.»
21 «كْنْ شَ يُنُبِتْي فبِلٍن عَ شَ يُنُبِيٍ قْشْ رَ، عَ بِرَ عَلَ شَ سّرِيّ قْشْ رَ تِنشِنيِ كُي، عَ كِسِمَ نّ، عَ مُ بْنْمَ. 22 عَ قٍ كٌبِ نَشٍيٍ بِرِن نَبَ، نَ بِرِن بَمَ نّ عَ مَ، عَ قَ كِسِ عَ شَ تِنشِنيِ سَابُي رَ. 23 ﭑ تَن وٌ مَرِفِ عَلَتَلَ حّلّشِنمَ يُنُبِتْي شَ حَشَنكَتّ رَ؟ عَ شَ فبِلٍن عَ شَ يُنُبِ قْشْ رَ، عَ شَ كِسِ، نَ نَن نَقَن ﭑ مَ.»
24 «كْنْ شَ تِنشِنتْي فبِلٍن عَ شَ تِنشِنيِ قْشْ رَ، عَ قَ قٍ حَاشِ رَبَ عَلْ يُنُبِتْي عَ رَبَمَ كِ نَشّ، عَ كِسِمَ؟ عَ قٍ قَنيِ نَشٍيٍ بِرِن نَبَ، نَ بِرِن بَمَ نّ عَ مَ، عَ يُنُبِ سْتْ، عَ قَ بْنْ عَ شَ قٍ حَاشِيٍ سَابُي رَ.»
25 «وٌ نَشّ، ‹مَرِفِ شَ كِرَ مُ تِنشِن.› عِسِرَيِلَ بْنسْي، وٌ وٌ تُلِ مَتِ ﭑ نَ. ﭑ مَ كِرَ مُ تِنشِنشِ شّ، كَ وٌ تَن نَن شَ كِرَ مُ تِنشِن؟ 26 شَ تِنشِنتْي عَ كٌبٍ سٌ قٍ قَنيِ رَبَقٍ رَ، عَ بْنْمَ عَ شَ يُنُبِيٍ نَن مَ قٍ رَ. 27 كْنْ شَ تِنشِنتَرٍ عَ كٌبٍ سٌ قٍ حَاشِ رَبَقٍ رَ، عَ بِرَ تِنشِنيِ قْشْ رَ، عَ كِسِمَ نّ. 28 عَ تٌ عَ شَ وَلِ كٌبِيٍ بِرِن مَتٌ، عَ نَتّ تٌنفٌ عَ شَ فبِلٍن نٍيٍ قْشْ رَ، نَ نَن عَ رَ عَ كِسِمَ، عَ مُ بْنْمَ. 29 كْنْ عِسِرَيِلَ بْنسْي نَشّ، ‹عَلَ شَ كِرَ مُ تِنشِن.› ﭑ تَن نَن مَ كِرَ مُ تِنشِن بَ، كَ وٌ تَن نَن شَ كِرَ مُ تِنشِن؟»
30 «نَ كُي عِسِرَيِلَ بْنسْي، ﭑ وٌ كَنكَن مَكِيتِمَ عَ شَ قٍ رَبَشِ بّرّ نَن مَ. وٌ شَ تُوبِ! وٌ فبِلٍن وٌ شَ يُنُبِيٍ رَبَقٍ قْشْ رَ، عَلَكٌ نٍيٍ نَشَ وٌ بْنْ. 31 وٌ شَ وٌ مَكُيَ وٌ شَ يُنُبِيٍ رَ وٌ نَشٍيٍ رَبَشِ، وٌ وٌ بْحّ مَسَرَ، وٌ شَشِلِ نّينّ تٌنفٌ. عِسِرَيِلَ بْنسْي، وٌ تِمَ بْنْي كِرَ رَ مُنقٍ رَ؟ 32 ﭑ مُ وَ مَ مِشِ يٌ شَ بْنْ. وٌ تُوبِ عَلَكٌ وٌ شَ كِسِ! وٌ مَرِفِ عَلَتَلَ شُي نَن نَ كِ.»