18
قّحّ يَءِلَنيِ
عَلَتَلَ شَ مَسٍنيِ
1 عَلَتَلَ نَشَ يِ مَسٍنيِ تِ عَننَبِ يٍرٍ مِ بّ،
2 «كٍلِ، عِ شَ سِفَ قّحّ يَءِلَنيِ شْنيِ.
مّننِ عِ قَمَ نّ ﭑ مَ مَسٍنيِ مّدٍ.»
عَننَبِ يٍرٍ مِ شَ مَسٍنيِ
3 «عَوَ، ﭑ نَشَ سِفَ قّحّ يَءِلَنيِ شْنيِ.
عَ نُ نَ قّحّ يَءِلَنقٍ،
4 كْنْ نَ قّحّ تٌ بْو يِرٍ ندٍ،
عَ مَن نَشَ فبِلٍن عَ يَءِلَن نَ،
عَلَكٌ عَ شَ لُ عَلْ عَ نُ وَ مَ عَ شْن مَ كِ نَشّ.»
5 «عَلَتَلَ نَشَ عَ مَسٍن ﭑ بّ،
6 ‹عَلَتَلَ شَ مَسٍنيِ نَن يَ؛
عِسِرَيِلَ بْنسْي، ﭑ تَن قَن قٍ رَبَمَ نّ وٌ رَ،
نَشَن مَنِيَشِ يِ قّحّ يَءِلَنيِ شَ وَلِ رَ.
عِسِرَيِلَ بْنسْي، وٌ نَ ﭑ بّلّشّ كُي
عَلْ بٌورَ نَ قّحّ يَءِلَنيِ بّلّشّ كِ نَشّ.
7 شَ ﭑ نَتّ تٌنفٌ سِ، شَ نَ مُ عَ رَ مَنفّيَ، رَبِرَقٍ رَ،
ﭑ شَ عٍ هَلَكِ، ﭑ شَ عٍ شُن نَكَنَ،
8 كْنْ عٍ قَ فبِلٍن عٍ شَ قٍ حَاشِ قْشْ رَ،
نَ تّمُي ﭑ قَن فبِلٍنمَ نّ ﭑ مَ نَتّ قْشْ رَ،
ﭑ مُ عٍ حَشَنكَتَمَ سْنْن.
9 شَ ﭑ نَتّ تٌنفٌ سِ، شَ نَ مُ عَ رَ مَنفّيَ، تِقٍ رَ،
10 كْنْ عٍ قَ قٍ حَاشِ رَبَ ﭑ نَ،
عٍ فبِلٍن ﭑ شُي قْشْ رَ،
نَ تّمُي ﭑ قَن فبِلٍنمَ نّ قٍ قَنيِ قْشْ رَ
ﭑ نُ وَ مَ نَشَن نَبَقٍ عٍ بّ.›»
11 «عَ قَلَ يُدَيَكَيٍ نُن دَرِ سَلَمُكَيٍ بّ،
عَلَتَلَ بَرَ عَ مَسٍن،
‹ﭑ بَرَ نَتّ تٌنفٌ وٌ شِلِ مَ،
ﭑ شَ وٌ حَشَنكَتَ.
وٌ شَ فبِلٍن وٌ شَ كِرَ حَاشِ قْشْ رَ،
وٌ شَ وٌ حّرّ كِ مَسَرَ.›
12 كْنْ عٍ نَشَ عَ يَابِ،
‹نَ مُ قَمَ سْونّيَدٍ،
بَرِ مَ مُشُ تَن بِرَ مَ مُشُ شَشِلِ نَن قْشْ رَ.
مُشُ تَن بِرَ مَ مُشُ وَشْنقٍ نَن قْشْ رَ، هَلِ عَ حَاشُ.›»
13 «عَلَتَلَ مَن بَرَ عٍ يَابِ،
‹وٌ شَ عَ مَتٌ شَ يِ مْولِ نُ بَرَ رَبَ سِيٍ تَفِ.
ندٍ بَرَ نَ قٍ مْولِ مّ سِندٍن؟
عِسِرَيِلَ سّنِيّنشِ بَرَ قٍ شْنشِ رَبَ.
14 شِنبٍلِ نْمَ كٍلِدٍ لِبَن فٍيَ قَرِ؟
شُرٍ شُنشُرِ نَشٍيٍ يٍ فٌرٌ مَ نَا، عٍ نْمَ شْرِدٍ؟›
15 كْنْ ﭑ مَ حَمَ تَن بَرَ نّيمُ ﭑ مَ قٍ رَ،
عٍ سُرَيِ فَن سّرّشّ رَ كُيٍيٍ بّ،
عٍ بِرَ كِرَ فبّتّ يَءِلَنتَرٍيٍ قْشْ رَ،
عٍ كِرَ قٌرِ لُ نَ.
16 عٍ بَرَ عَ نِيَ عٍ شَ بْشِ شَ فبَلٌي سْتْ.
دَنفِ مِشِيٍ نَ نَ تٌ، عٍ دّ عِشَرَ مَ نّ، عٍ قَ عٍ مَبٍرٍ.
17 ﭑ قَمَ نّ عٍ رَيٍنسٍندٍ عٍ يَشُييٍ يَ رَ،
عَلْ قٌيٍ نَشَن كٍلِمَ سٌفٍتٍدٍ.
ﭑ نَن ﭑ كٌبٍ رَ سٌمَ عٍ رَ فبَلٌي لْشْي.»
عَننَبِ يٍرٍ مِ يَشُييٍ شَ مَسٍنيِ
18 مِشِ ندٍيٍ بَرَ عَ قَلَ،
«وٌن شَ عَننَبِ يٍرٍ مِ شَ قٍ مَبٍرٍ بَرِ مَ
سّرّشّدُبّيٍ مُ حْنمَ نَشٍيٍ عَلَ شَ سّرِيّ مَسٍنمَ،
لْننِلَيٍ مُ حْنمَ نَشٍيٍ مِشِ رَ سِمَ،
نَمِحْنمّيٍ مُ حْنمَ نَشٍيٍ مَسٍنيِ تِمَ.
وٌن شَ وُلٍ سَ عَ شُن مَ، وٌن تٌندِ عَ شَ مَسٍنيِ رَ.»
عَننَبِ يٍرٍ مِ شَ مَسٍنيِ عَلَتَلَ بّ
19 «عَلَتَلَ، ﭑ مَلِ، عِ تُلِ مَتِ ﭑ يَشُييٍ وْيّن شُي رَ.
20 عٍ لَنمَ عٍ شَ قٍ قَنيِ مَسَرَ قٍ حَاشِ رَ؟
عٍ وَ مَ ﭑ قَشَقٍ نّ.
عِ شَ رَتُ عَ مَ ﭑ قِندِشِ عِ شَ شّيرَ نَن نَ،
عَلَكٌ عٍ شَ رَتَنفَ عِ شَ شْنّ مَ.
21 نَ كُي عِ شَ عٍ شَ دِيٍ قَشَ كَامّ رَ،
عِ شَ عٍ قَشَ سَنتِدّفّمَ رَ.
عٍ شَ فِنّيٍ شَ قِندِ دِبَرِتَرٍيٍ رَ،
شَ نَ مُ عَ رَ كَاحّ فِنّيٍ.
عِ شَ عَ لُ عٍ شَ مْرِيٍ شَ قَشَ،
عٍ شَ قٌنِكٍيٍ شَ بِرَ سَنتِدّفّمَ رَ.
22 عِ نَ عٍ يَشُييٍ شّي عٍ يِرٍ،
وَ شُي شَ مِنِ عٍ شَ بَنشِيٍ كُي،
بَرِ مَ عٍ بَرَ وَ ﭑ نَبِرَقٍ يِلِ كُي،
عٍ بَرَ وَ ﭑ سُشُقٍ فَنتَنيِ رَ.
23 عِ تَن عَلَتَلَ، عِ عٍ شَ مَحْشُنيِ كٌبِ بِرِن كٌلٌن،
عٍ وَ مَ نَشَن نَبَقٍ ﭑ نَ.
عِ نَشَ عٍ شَ يُنُبِ شَقَرِ.
عِ نَشَ دِحّ عٍ شَ يُنُبِ مَ.
عِ شَ عٍ رَبِرَ عِ يَ تٌدٍ رَ، عِ شَ شْنْ عٍ مَ عَ حَاشِ رَ.»