44
كُيٍ يَءِلَنمَ شَ وَلِ
1 «ﭑ مَ كٌنيِ يَشُبَ بْنسْي، وٌ شَ وٌ تُلِ مَتِ،
ﭑ مَ حَمَ سُفَندِشِ عِسِرَيِلَ، وٌ شَ ﭑ شُي رَ مّ.
2 عَلَتَلَ شَ مَسٍنيِ نَن يَ،
نَشَن وٌ دَاشِ وٌ نفَ تّيفّ عِ،
نَشَن وٌ بُن تِمَ.
ﭑ مَ كٌنيِ يَشُبَ، هَلِ عِ مُ هَنمّ،
وٌ تَن يٍسُرُن ﭑ نَشَن سُفَندِشِ،
3 بَرِ مَ ﭑ يٍ رَفٌرٌ مَ نّ وٌ شَ بْشِ مَشَرَشِ مَ،
ﭑ شُرٍ رَ مِنِمَ نّ فبٍنفبٍرٍن يِرٍ مَ.
ﭑ نَن ﭑ شَشِلِ رَفٌرٌ مَ نّ وٌ بْنسْي مَ،
ﭑ بَرَكّ سَمَ نّ وٌ شَ دِيٍ مَ.
4 عٍ قَنمَ نّ عَلْ حٌوفٍ نَشَن تٌمَ قِيلِ تَفِ،
عَلْ وُرِ نَشٍيٍ سِشِ شُرٍ دّ عِ.
5 ندٍ عَ قَلَمَ نّ، ‹عَلَتَلَ فبٍ نَن ﭑ نَ،›
عَ يَشُبَ شِلِ سَ عَ شُن مَ.
ندٍ عَ سّبّمَ نّ عَ بّلّشّ مَ، ‹عَلَتَلَ فبٍ،›
عَ عِسِرَيِلَ شِلِ سَ عَ شُن مَ.»
6 «عَلَتَلَ شَ مَسٍنيِ نَن يَ،
عَلَتَلَ سّنبّمَ نَشَن قِندِشِ عِسِرَيِلَ مَنفّ نُن عَ رَكِسِمَ رَ.
ﭑ تَن نَن نَ قٍ قْلّ رَ، ﭑ تَن نَن نَ قٍ رَحْنيِ رَ.
عَلَ فبّتّ يٌ مُ نَ بَقٍ ﭑ تَن نَ.
7 ندٍ مَنِيَشِ ﭑ تَن نَ؟ عَ شَ نَ قَلَ.
نَ كَنيِ شَ وْيّن بَ، عَ شَ قٍ دَنفِشِ مَسٍن كَبِ ﭑ مَ حَمَ دَا تّمُي.
عَ شَ قٍ مَسٍن نَشَن قَمَ رَبَدٍ، عِيٌ عَ شَ نَ قَلَ كّنّ مَ.
8 وٌ نَشَ فَاشُ، وٌ نَشَ سّرّن.
ﭑ مُ نَ مَسٍنشِ وٌ بّ شّ، بٍينُ نَ قٍيٍ شَ رَبَ؟
ﭑ مَ سٍيدٍيٍ نَن وٌ رَ.
عَلَ فبّتّ نَ نَ، بَ ﭑ تَن نَ؟
عَدٍ، قَنيٍ فبّتّ مُ نَ هَلِ كٍرٍن.»
9 قُيَنتٍيٍ نَن كُيٍ يَءِلَنمَيٍ رَ.
عٍ شَ وَلِ تِدٍ يٌ مُ نَ.
عٍ شَ سٍيدٍيٍ يَ مُ نَ، عٍ شَشِلِ عِقُشِ.
عٍ قَمَ لُدٍ نَ يَافِ نَن كُي.
10 ندٍ كُيٍ يَءِلَنمَ، نَشَن مُ نْمَ عَ مَلِدٍ قٍقٍ رَ؟
11 نَ كَنيِيٍ يَافِمَ نّ.
عَدَ مَدِ نَن تُن نَ عٍ رَ.
عٍ بِرِن شَ عٍ مَلَن، عٍ شَ تِ ﭑ يَ رَ.
ﭑ عٍ بِرِن نَفٌرٌ مَ نّ فَاشُي نُن حَشَنكَتّ رَ.
12 كُيٍ يَءِلَنمَ وُرٍ شَبُمَ تّ شْورَ،
عَ كُيٍيٍ يَءِلَن دّرّ مَ رَ، عَ عَ رَوَلِ عَ يّتّ سّنبّ رَ.
كَامّ نُن يٍ شْلِ لُمَ نّ عَ سُشُ رَ، عَ قَ تَفَن.
13 كَمُدّرِ لُوتِ عِتَلَمَ نّ عَ مَنِيَقٍ رَ، عَ عَ كْورِن.
عَ وَلِ قْلْ وَلِ سٍيٍ رَ،
عَ عَ يَءِلَن هَن عَ لُ عَلْ مِشِ تٌقَنيِ نَشَن تِمَ عَ شَ بَنشِ كُي.
14 عَ نُ وُرِ ندٍيٍ سِ قْتْنيِ يِرٍ،
عَ مَمّ تِ هَن تُنّ يٍ عَ رَ مْ، عَ قَ عَ سّفّ.
15 عَ ندٍ قِندِ يٍفٍ رَ، عَلَكٌ شِنبٍلِ نَشَ عَ سُشُ،
عَ ندٍ رَوَلِ تَامِ فَنقٍ رَ.
كْنْ نَشَن لُشِ، عَ نَ قِندِ عَلَ رَ عَ نَشَن بَتُمَ،
عَ كُيٍ رَقَلَ، عَ سُيِدِ عَ بّ.
16 عَ سّيتِ قِندِ يٍفٍ رَ،
عَ سُبٍ فَنمَ نَشَن نَ،
عَ قَ عَ دّفٍ، عَ عَ قَلَ، «يِ تّ قَن. شِنبٍلِ مُ ﭑ سُشُمَ بٍ.»
17 عَ وُرِ دْنشْي نَن قِندِ مَ عَ شَ كُيٍ عَلَ رَ،
عَ سُيِدِ نَشَن بّ عَ بَتُقٍ رَ.
عَ مَشَندِ تِ عَ بّ، عَ قَلَقٍ رَ،
«ﭑ نَكِسِ، بَرِ مَ عِ تَن نَن ﭑ مَ عَلَ رَ.»
18 كْنْ نَ مِشِ مُ فّشِ قَهَامُي سْتْدٍ.
عَ لُشِ عَلْ دْنشُي نَشَن مُ سٍ تٌمَ،
عَ شَشِلِ مُ قَتَ قٍيٍ تَفِ رَبَدٍ.
19 سٍسٍ مُ عَ عَ بْحّ رَتِمَ سْنْن، عَ شَ عَ مَحْشُن،
«ﭑ بَرَ وُرِ سّيتِ سَ تّ عِ،
عَلَكٌ ﭑ شَ تَامِ نُن سُبٍ فَن عَ تّ وٌلٍ رَ ﭑ نَشَن دٌنمَ.
عَ لَنمَ ﭑ شَ نَ وُرِ دْنشْي رَقَلَ كُيٍ رَ عَلَ نَشَن شْنمَ؟
ﭑ شَ ﭑ سُيِدِ وُرِ شُنتُنيِ بّ؟»
20 نَ كُيٍ يَءِلَنمَ بِرَ مَ سٍ نَن قْشْ رَ نَشَن قِندِ مَ تّ شُبٍ رَ.
عَ بْحّ بَرَ عَ يّتّ يَنقَ.
عَ مُ قَتَ عَ يّتّ رَكِسِدٍ،
عَ مَن مُ شَشِلِ سْتْ عَ قَلَقٍ رَ، «ﭑ نَشَن تِشِ ﭑ بّلّشّ رَ وُلٍ عَلَ نَن عَ رَ.»
21 «يَشُبَ بْنسْي، وٌ شَ رَتُ يِ قٍيٍ مَ،
وٌ تَن عِسِرَيِلَ حَمَ نَشَن قِندِشِ ﭑ مَ كٌنيِ رَ.
ﭑ وٌ دَا نّ، عَلَكٌ وٌ شَ قِندِ ﭑ مَ كٌنيِ رَ.
عِسِرَيِلَ، ﭑ مُ نّيمُمَ وٌ مَ.
22 ﭑ بَرَ وٌ شَ يُنُبِيٍ شَقَرِ، وٌ نَشَن سْتْ وٌ شَ مُرُتّ كُي،
ﭑ بَرَ نٍيٍ بَ نَا عَلْ نُشُي بَمَ كٌورٍ مَ كِ نَشّ.
وٌ شَ فبِلٍن ﭑ مَ، بَرِ مَ ﭑ بَرَ وٌ شُن سَرَ.»
23 كٌورٍ شَ سّيوَ عَلَتَلَ شَ وَلِ شَ قٍ رَ.
بْشِ بُنيِ شَ عَ شُي رَ مِنِ.
فٍيَيٍ شَ عٍ شُي عِتٍ عَلْ وُرِ نَشٍيٍ نَ قْتْنيِ كُي،
بَرِ مَ عَلَتَلَ بَرَ يَشُبَ شُن سَرَ،
عَ بَرَ عَ نْرّ مَسٍن عِسِرَيِلَ يَ مَ.
24 وٌ رَكِسِمَ عَلَتَلَ شَ مَسٍنيِ نَن يَ نَشَن وٌ رَقَلَشِ وٌ نفَ تّيفّ،
«ﭑ تَن، عَلَتَلَ نَن ﭑ نَ، نَشَن قٍ بِرِن دَاشِ،
نَشَن كٌورٍ عِتَلَ،
نَشَن بْشِ رَقَلَ عَ بّلّشّ رَ،
25 نَشَن نَمِحْنمّ وُلٍ قَلّيٍ شَ تْنشُمَيٍ كَنَ،
نَشَن سٍمَتٌي رَيَافِ،
نَشَن لْننِلَيٍ شَ مَرَ سِ مَقِندِ لْننِتَرٍحَ رَ،
26 نَشَن عَ شَ نَمِحْنمّ كٌنيِيٍ شَ مَسٍنيِيٍ رَكَمَلِ،
نَشَن عَ شَ شّيرَيٍ شُي قِندِ نْندِ رَ،
نَشَن عَ مَسٍنمَ دَرِ سَلَمُ شَ قٍ رَ، ‹حَمَ قَمَ سَبَتِدٍ نَا،›
نَشَن عَ مَسٍنمَ يُدَيَ تَايٍ شَ قٍ رَ، ‹عٍ مَن قَمَ نّ تِدٍ،›
27 نَشَن عَ قَلَمَ بَا بّ، ‹شَرَ، ﭑ عِ شَ يٍ رَشْرِ مَ نّ،›
28 نَشَن مَنفّ سِرُ سِ شّيمَ عَ سَفٌ رَبَدٍ، عَلْ شُرُ سٍ مَدٌنيِ عَ رَبَمَ كِ نَشّ،
نَشَن عَ مَسٍنمَ دَرِ سَلَمُ شَ قٍ رَ، ‹عَ مَن شَ تِ،›
نَشَن عَ مَسٍنمَ هْرْ مْبَنشِ شَ قٍ رَ، ‹عَ مَن شَ تِ!›»