8
عِسِرَيِلَ وَ مَ مَنفّ شُنفبٍ شْن
1 سَمُوٍلِ تٌ قٌرِ، عَ نَشَ عَ شَ دِيٍ قِندِ كِيتِسَيٍ رَ عِسِرَيِلَ شُن مَ. 2 عَ شَ دِ شّمّ سِنفٍ شِلِ نّ يٌوٍلِ، عَ قِرِن ندٍ شِلِ عَبِيَ. عٍ تَن نَن نُ نَ كِيتِسَيٍ رَ بٍرِ سٍيبَ. 3 سَمُوٍلِ شَ دِ شّمّيٍ مُ بِرَ عٍ بَبَ شَ مِسَالِ قْشْ رَ. كْبِرِ نُ رَقَن عٍ مَ، عٍ مُ نُ كِيتِ سَمَ تِنشِنيِ رَ. 4 نَ كُي عِسِرَيِلَ كُنتِفِيٍ نَشَ عٍ مَلَن، عٍ سِفَ سَمُوٍلِ شْنيِ رَ مَ. 5 عٍ نَشَ عَ قَلَ عَ بّ، «عِ بَرَ قٌرِ، عِ شَ دِ شّمّيٍ مُ بِرَقٍ عِ شَ مِسَالِ قْشْ رَ. كِيتِسَ ندٍ دْشْ مُشُ شُن مَ نَشَن قِندِ مَ مُشُ شَ مَنفّ شُنفبٍ رَ، عَلْ حَمَنّ بٌورٍيٍ عَ رَبَمَ كِ نَشّ.» 6 سَمُوٍلِ تٌ عٍ شَ مَسٍنيِ مّ، عَ قَلَقٍ رَ، «مَنفّ ندٍ سٌ مُشُ يِ رَ نَشَن مُشُ مَكِيتِمَ،» نَ قٍ مُ رَقَن عَ مَ. نَ كُي عَ نَشَ عَلَتَلَ مَشَندِ. 7 عَلَتَلَ نَشَ سَمُوٍلِ يَابِ، «عِ تُلِ مَتِ حَمَ شُي رَ. عٍ مُ مّيشِ عِ تَن شَ رَ، عٍ مّيشِ ﭑ تَن نَن نَ. عٍ مُ تِنمَ سْنْن ﭑ شَ قِندِ عٍ شَ مَنفّ رَ. 8 عٍ نَشَن نَبَقٍ عِ رَ، عٍ نَ نَن تُن نَبَقٍ كَبِ ﭑ سَ عٍ رَ مِنِ مِسِرَ هَن تٌ. عٍ بَرَ مّي ﭑ نَ، عٍ شَ عَلَ فبّتّيٍ بَتُ. 9 يَكْسِ، عِ تُلِ مَتِ عٍ شُي رَ، كْنْ عِ شَ عٍ رَكٌلٌن عَ قَنيِ رَ مَنفّ قَمَ عٍ يَمَرِدٍ كِ نَشّ.»
10 سَمُوٍلِ نَشَ عَلَتَلَ شَ مَسٍنيِ بِرِن نَدَنفِ حَمَ مَ، نَشٍيٍ نُ وَ مَ مَنفّ شْن. 11 عَ نَشّ، «مَنفّ نَشَن قَمَ دْشْدٍ وٌ شُن مَ، عَ وٌ شَ دِ شّمّيٍ نَن قِندِ مَ عَ شَ سْورِيٍ نُن عَ شَ سٌي رَفِيٍ رَ. ندٍيٍ نُ عٍ يِ عَ رَفِسٍ يَ رَ. 12 ندٍيٍ قِندِ مَ يَرٍرَتِيٍ نَن نَ مِشِ وُلُ شُن مَ، شَ نَ مُ عَ رَ مِشِ تٌنفٌ سُولِ. ندٍيٍ عَ شَ شّيٍ بُشَمَ، ندٍيٍ عَ شَ شّيٍ شَبَمَ. ندٍيٍ فٍرٍ سٌسٍ نُن سْورِ رَفِسٍيٍ يَءِلَنمَ. 13 عَ وٌ شَ دِ فِنّيٍ نَن قِندِ مَ عَ شَ لَبُندّ يَءِلَنيِيٍ رَ، عَ شَ كُرِ سٌمَيٍ، عَ نُن عَ شَ تَامِفَنيِيٍ. 14 عَ وٌ شَ وّنِ سَنسِ قَنيِيٍ نُن وٌ شَ عٌلِوِ وُرِ قَنيِيٍ تٌنفٌ، عَ عٍ سٌ عَ شَ مِشِيٍ يِ رَ. 15 عَ وٌ شَ سَنسِيٍ قَرِلّ نُن وٌ شَ وّنِ قَرِلّ تٌنفٌمَ نّ، عَ عَ قِ عَ شَ وَلِكّيٍ نُن عَ شَ مِشِيٍ مَ. 16 عَ وٌ شَ وَلِكّ قَنيِيٍ، وٌ شَ قٌنِكٍيٍ، نُن وٌ شَ سٌقَلٍيٍ تٌنفٌمَ نّ عَ يّتّ شَ وَلِ شَ قٍ رَ. 17 عَ وٌ شَ شُرُ سٍ قَرِلّ بَمَ نّ، عَ وٌ قَن قِندِ عَ شَ كٌنيِيٍ رَ. 18 نَ لْشْي وٌ دّ رَوَ مَ نّ عَلَتَلَ بّ مَنفّ شَ قٍ رَ وٌ نَشَن سُفَندِشِ، كْنْ عَ مُ وٌ يَابِمَ.»
19 حَمَ مُ تِن عٍ تُلِ مَتِدٍ سَمُوٍلِ شَ مَسٍنيِ رَ. عٍ نَشَ عَ يَابِ، «عَدٍ! مَنفّ شَ دْشْ مُشُ شُن مَ، 20 مُشُ قَن شَ لُ عَلْ حَمَنّ بٌورٍ نَ كِ نَشّ. مُشُ شَ مَنفّ شَ مُشُ يَمَرِ، عَ شَ تِ مُشُ يَ رَ فٍرٍيٍ كُي.» 21 سَمُوٍلِ تٌ حَمَ شُي مّ، عَ نَشَ عَ مَدَنفِ عَلَتَلَ بّ. 22 عَلَتَلَ نَشَ سَمُوٍلِ يَابِ، «عِ تُلِ مَتِ عٍ رَ. عِ مَنفّ دْشْمَ نّ عٍ شُن مَ.» سَمُوٍلِ نَشَ عَ قَلَ عِسِرَيِلَ حَمَ بّ، «بِرِن شَ فبِلٍن عٍ شَ تَا كُي.»