3
عِسَ نُن عَننَبِ مُنسَ
1 نَ كُي، ﭑ نفَشَكٍرٍنيِ سّنِيّنشِيٍ، وٌ تَن نَشٍيٍ شِلِشِ عَرِيَننَ مَ، وٌ شَشِلِ شَ تِ عِسَ رَ، عَلَ شَ شّيرَ نُن عَ شَ سّرّشّدُبّ كُنتِفِ، وٌن دَنشَنِيَشِ نَشَن مَ. 2 عَ تِنشِن نّ عَلَ بّ، نَشَن نُ بَرَ عَ تِ نَ وَلِ رَ، عَلْ عَننَبِ مُنسَ قَن عَ رَبَشِ كِ نَشّ عَلَ شَ بَنشِ كُي. 3 عِسَ شَ بِنيّ دَنفِ مُنسَ فبٍ رَ، عَلْ بَنشِتِ شَ بِنيّ دَنفِشِ عَ شَ بَنشِ رَ كِ نَشّ. 4 بَنشِ بِرِن تِشِ مِشِ ندٍ نَن سَابُي رَ، كْنْ عَلَ نَن دُنِحَ بِرِن دَاشِ. 5 عَننَبِ مُنسَ قِندِشِ كٌنيِ دُفُتّفّ نَن نَ عَلَ شَ بَنشِ كُي، عَلَكٌ عَ شَ سٍيدٍحْشْيَ بَ مَسٍنيِ شَ قٍ رَ نَشَن قَمَ تِدٍ. 6 كْنْ عَلَ شَ مِشِ سُفَندِشِ قِندِشِ عَلَ شَ دِ دُفُتّفّ نَن نَ، نَشَن عَلَ شَ بَنشِ يَمَرِ مَ. وٌن تَن قَن قِندِشِ نَ بَنشِ نَن نَ، شَ وٌن لَمَ عِسَ رَ، شَ وٌن وٌن شَشِلِ تِمَ عَ رَ، نَ نَن قِندِشِ وٌن مَ مَتْشْي رَ.
7 نَ نَ عَ رَ، وٌ شَ وٌ حّنفِ سَ عَلَ شَشِلِ سّنِيّنشِ شَ مَسٍنيِ شْن مَ. عَ سّبّشِ،
«شَ وٌ بَرَ عَ شُي رَ مّ تٌ،
8 وٌ نَشَ وٌ كٌبٍ رَ سٌ عَ رَ،
عَلْ وٌ عَ رَبَشِ كِ نَشّ فبٍنفبٍرٍنيِ مَ.
نَ تّمُي عَ نُ وٌ مَتٌقٍ نّ،
كْنْ وٌ نَشَ عَ مَتَندِ.
9 مّننِ وٌ بٍنبَيٍ بَرَ كَتَ عٍ شَ ﭑ مَتٌ.
عٍ نَشَ ﭑ مَ وَلِ تٌ حّ تٌنفٌ نَانِ بُن مَ.
10 نَ كُي، ﭑ نَشَ شْنْ نَ وَشَتِ مِشِيٍ مَ.
ﭑ نَشَ عَ قَلَ، ‹عٍ بْحّ مَكُيَ ﭑ نَ تّمُي بِرِن،
عٍ مُ ﭑ مَ سّرِيّ كٌلٌن.›
11 نَ نَ عَ رَ ﭑ نَشَ ﭑ كَلِ شْنّ كُي،
‹عٍ مُ سٌمَ ﭑ مَ مَلَبُي كُي قٍوٌ!›»
12 ﭑ نفَشَكٍرٍنيِيٍ، وٌ شَ مّينِ وٌ يّتّ مَ عَ قَنيِ رَ عَلَكٌ وٌ بْحّ نَشَ لُ حَاشُحَ نُن دَنشَنِيَتَرٍحَ كُي، وٌ قَ فبِلٍن عَلَ قْشْ رَ، عَلَ نَشَن نَ نَ. 13 لْشْ يٌ لْشْ وٌ شَ وٌ بٌرٍ رَلِمَنِيَ. وٌ شَ فبِلٍن نَ مَ لْشْي بِرِن عَلَكٌ يُنُبِ نَشَ قَ وٌ نْ، وٌ بْحّ قَ بَلَن عَلَ مَبِرِ. 14 شَ وٌن سَ وٌن شَشِلِ تِمَ عَلَ شَ مِشِ سُفَندِشِ رَ عَلْ وٌن عَ قْلْشِ كِ نَشّ، لَنيِ بَرَ لُ وٌن نُن عِسَ تَفِ. 15 عَ سّبّشِ كِتَابُي كُي،
«شَ وٌ بَرَ عَ شُي رَ مّ تٌ،
وٌ نَشَ وٌ كٌبٍ رَ سٌ عَ رَ،
عَلْ وٌ عَ رَبَشِ كِ نَشّ وٌ تٌ عَ مَتَندِ.»
16 ندٍ عَلَ مَتَندِ، عٍ تٌ فّ عَ شُي رَ مّدٍ؟ مِشِيٍ شَ مُ عَ رَ نَشٍيٍ مِنِ مِسِرَ بْشِ رَ عَننَبِ مُنسَ سَابُي رَ؟ 17 عَلَ شْنْ نّ ندٍيٍ مَ حّ تٌنفٌ نَانِ بُن مَ؟ مِشِيٍ شَ مُ عَ رَ نَشٍيٍ يُنُبِ رَبَشِ، عٍ قَ سْنتْ فبٍنفبٍرٍنيِ مَ؟ 18 عَلَ عَ كَلِ ندٍ بّ عَ عٍ مُ سٌمَ عَ شَ مَلَبُي يِرٍ؟ مِشِيٍ شَ مُ عَ رَ نَشٍيٍ عَ مَتَندِشِ؟ 19 نَ كُي، وٌن بَرَ عَ قَهَامُ عَ عٍ شَ دَنشَنِيَتَرٍحَ نَن عَ نِيَ عٍ مُ سٌ.