29
مِسِرَ شَ حَشَنكَتّ
1 عَ حّ قُ ندٍ، كِكٍ قُ، شِ قُ نُن قِرِن ندٍ رَ، عَلَتَلَ نَشَ عَ مَسٍن ﭑ بّ، عَ نَشّ، 2 «عَدَ مَدِ، عِ شَ ﭑ مَ مَسٍنيِ تِ مِسِرَ مَنفّ نُن عَ شَ حَمَ بّ. 3 عَ قَلَ عَ بّ، ‹عَلَتَلَ يِ نَن مَسٍنشِ؛
ﭑ بَرَ كٍلِ عِ شِلِ مَ، عِ تَن مِسِرَ قِرَوُنَ،
نَشَن لُشِ عَلْ سْحّ مَفَاشُشِ شُرٍ سّنكِنّيٍ مَ.
عِ نَشّ، «ﭑ بَرَ نِلِ شُرٍ دَا ﭑ يّتّ بّ.»
4 كْنْ ﭑ كْنيِ بٍلٍبٍلٍ سْتِمَ نّ عِ بَنفَنيِيٍ كُي،
ﭑ عَ نِيَمَ نّ يّشّيٍ شَ بْنِ عِ شَلٍيٍ مَ،
ﭑ قَ عِ رَتٍ شُرٍ كُي، عِ تَن نُن نَ يّشّيٍ بِرِن نَ.
5 ﭑ عِ لُمَ فبٍنفبٍرٍنيِ نَن مَ،
عِ تَن نُن نَ يّشّيٍ بِرِن.
وٌ لُمَ نَا، مِشِ يٌ مُ وٌ مَكْمَ.
وٌ قِندِ مَ دٌنسٍ نَن نَ وُلَءِ سُبٍيٍ نُن شْنِيٍ بّ.
6 نَ تّمُي مِسِرَكَيٍ بِرِن عَ كٌلٌنمَ نّ عَ ﭑ تَن نَن نَ عَلَتَلَ رَ.›»
«وٌ بَرَ لُ عَلْ كَلٍ عِسِرَيِلَ بْنسْي نَشَن سُشُ مَلِ سٍ رَ،
7 كْنْ وٌ قَ عِبْو عَ بّلّشّ كُي، وٌ عَ تُنكِ سْشْ.
عٍ تٌ عٍ شَشِلِ تِ وٌ رَ، وٌ عٍ يَنقَ نّ، عٍ قَ لُ تْورّ كُي.
8 وٌ مَرِفِ عَلَتَلَ يِ نَن مَسٍنشِ؛
ﭑ قَمَ نّ سَنتِدّفّمَ رَ وٌ شَ مِشِيٍ نُن وٌ شَ شُرُ سٍ قَشَقٍ رَ.
9 مِسِرَ بْشِ نَ قِندِ يِرٍ مَشَرَشِ رَ نَشَن نَبّحِنشِ،
عٍ عَ كٌلٌنمَ نّ عَ ﭑ تَن نَن نَ عَلَتَلَ رَ.»
«وٌ تٌ عَ قَلَ، ‹ﭑ بَرَ نِلِ شُرٍ دَا ﭑ يّتّ بّ،›
10 ﭑ كٍلِمَ نّ وٌ شِلِ مَ نُن وٌ شَ شُرٍيٍ شِلِ مَ.
ﭑ مِسِرَ بْشِ رَشَرَ مَ نّ، ﭑ عَ رَبّحِن،
كٍلِقٍ مِفِدٌلِ مَ، هَن عَ سَ دْشْ عَسُوَن رَ، هَن كُسِ نَانِنيِ رَ.
11 مِشِيٍ مُ دَنفِمَ نَا، سُبٍيٍ مُ دَنفِمَ نَا.
مِشِ يٌ مُ سَبَتِمَ نَا هَن حّ تٌنفٌ نَانِ.
12 ﭑ مِسِرَ بْشِ رَبّحِنمَ عَلْ يِرٍ فبّتّيٍ،
ﭑ عَ شَ تَايٍ شُن نَكَنَمَ نّ عَلْ تَا فبّتّيٍ.
ﭑ مِسِرَكَيٍ رَيٍنسٍنمَ نّ دُنِحَ يِرٍ بِرِن.»
13 كْنْ وٌ مَرِفِ عَلَتَلَ مَن يِ نَن مَسٍنشِ؛ «حّ تٌنفٌ نَانِ دَنفِ شَنبِ، ﭑ مَن مِسِرَكَيٍ مَلَنمَ نّ، كٍلِقٍ حَمَنّيٍ مَ ﭑ عٍ رَيٍنسٍن دّننَشّ. 14 ﭑ عٍ رَفبِلٍنمَ نّ عٍ شْنيِ ثَتِرٌ سِ مَبِرِ كٍلِقٍ كٌنيِيَ كُي. ﭑ عٍ لُمَ نّ عٍ شَ عٍ يّتّ يَمَرِ، كْنْ عٍ شَ مَنفّيَ مُ سّنبّ فبٍفبٍ سْتْمَ. 15 عٍ مُ عٍ شُنيِ عِتٍمَ بْشِ فبّتّ يٌ شُن مَ سْنْن. ﭑ عٍ مَفٌرٌ مَ نّ، عَلَكٌ عٍ نَشَ نْ حَمَنّيٍ رَ. 16 عٍ مُ لِمَنِيَ قِمَ عِسِرَيِلَ مَ سْنْن. عِسِرَيِلَ نَ مِسِرَ قٍ مَحْشُن، عٍ رَتُمَ عٍ شَ يُنُبِيٍ نَن تُن مَ، عٍ تٌ عٍ شَشِلِ تِ عٍ رَ. نَ تّمُي، عٍ عَ كٌلٌنمَ نّ عَ ﭑ تَن نَن نَ عٍ مَرِفِ عَلَتَلَ رَ.»
17 عَ حّ مْشْحّن ندٍ، كِكٍ سِنفٍ، شِ سِنفٍ رَ، عَلَتَلَ نَشَ مَسٍن ﭑ بّ، عَ نَشّ، 18 «عَدَ مَدِ، بَبِلْن مَنفّ نٍبُكَدَنسَرِ نُن عَ شَ سْورِيٍ بَرَ كَتَ تِرٍ رَفٌرٌدٍ، كْنْ عٍ مُ نْ عَ رَ قٍقٍ مَ. عٍ تْورْ نّ تُن، عٍ مُ نَاقُلِ يٌ سْتْ نَ كُي. 19 نَ نَن عَ رَ، وٌ مَرِفِ عَلَتَلَ يِ نَن مَسٍنشِ؛ ﭑ مِسِرَ بْشِ تَن قِمَ نّ بَبِلْن مَنفّ نٍبُكَدَنسَرِ مَ، عَ شَ عٍ شَ نَاقُلِ بِرِن شَنِن عَ شَ سْورِ فَلِ سَرٍ رَ. 20 ﭑ نَ بِرِن قِمَ نّ عَ مَ، بَرِ مَ عَ تَن نُن عَ شَ سْورِيٍ نَ نَن نَبَشِ ﭑ تَن بّ. وٌ مَرِفِ عَلَتَلَ شُي نَن نَ كِ. 21 نَ لْشْي، ﭑ عِسِرَيِلَ بْنسْي سّنبّ فبٌمَ نّ، ﭑ عِ شّيمَ مَسٍنيِ تِدٍ عٍ بّ. نَ تّمُي، عٍ عَ كٌلٌنمَ نّ عَ ﭑ تَن نَن نَ عَلَتَلَ رَ.»