9
عَلَ شَ سَاتّ نُهَ بّ
1 نَ دَنفِ شَنبِ عَلَ نَشَ بَرَكّ سَ نُهَ نُن عَ شَ دِيٍ شَ قٍ. عَ نَشَ عَ مَسٍن عٍ بّ، «وٌ شَ وُيَ، وٌ شَ يِرِوَ، وٌ شَ فبٌ بْشِ مَ. 2 سُبٍ نَشٍيٍ نَ دُنِحَ مَ نُن شْنِ نَشٍيٍ نَ كٌورٍ مَ، عٍ فَاشُمَ نّ وٌ يَ رَ. بُبُسٍ نَشٍيٍ نَ بْشِ مَ نُن يّشّ نَشٍيٍ نَ بَا مَ، عٍ عٍ فِمَ نّ وٌ يَ رَ. ﭑ بَرَ عٍ بِرِن سَ وٌ سَفٌ، 3 ﭑ بَرَ عٍ بِرِن قِندِ بَلٌي رَ وٌ بّ عَلْ سَنسِيٍ ﭑ نَشَن سِنفٍ قِ وٌ مَ دٌنسٍ رَ.»
4 «كْنْ وٌ نَشَ سُبٍ دٌن، نَشَن وُلِ مُ بَشِ، بَرِ مَ عَ وُلِ قِندِشِ سُبٍ نِي نَن نَ. 5 سُبٍ يٌ نَشَن وٌ نِي بَمَ، شَ نَ مُ عَ رَ مِشِ يٌ نَشَن عَ بٌورٍ عَدَ مَدِ نِي بَمَ، نَ كَنيِ نَن فبٍ نَ نَ نِي كٌتٍ سَرٍ رَ.
6 مِشِ نَشَن عَدَ مَدِ نِي بَمَ،
مِشِ نَن نَ كَنيِ قَن نِي بَمَ،
بَرِ مَ عَلَ قْشِ بَرَ لُ عَدَ مَ مَ.
7 وٌ شَ وُيَ، وٌ شَ يِرِوَ، وٌ شَ فبٌ بْشِ مَ.»
8 نَ شَنبِ عَلَ نَشَ عَ مَسٍن نُهَ نُن عَ شَ دِيٍ بّ، 9 «ﭑ بَرَ سَاتّ تٌنفٌ وٌ نُن وٌ شَ دِيٍ بّ، 10 عَ نُن نِمَسٍ نَشَن بِرِن نُ نَ كُنكُي كُي؛ شْنِيٍ، شُرُ سٍيٍ، بُورُنيِ سُبٍيٍ، نِمَسٍ نَشَن بِرِن نَ دُنِحَ مَ. 11 ﭑ بَرَ سَاتّ تٌنفٌ وٌ بّ، بَنبَرَنيِ تَن مُ نِي بِرِن بَمَ سْنْن، عَ مُ دُنِحَ بِرِن كَنَمَ قَ.» 12 عَلَ نَشَ عَ مَسٍن، «ﭑ بَرَ سَاتّ تٌنفٌ وٌ نُن نِمَسٍ بِرِن بّ، سَاتّ نَشَن مُ كَنَمَ عَبَدَن. 13 سَاتّ تْنشُمَ نَن يَ، ﭑ سٍنكُي مَسٍنمَ نّ كٌورٍ مَ. 14 شَ ﭑ بَرَ كُندَ سَ كٌورٍ مَ، نَ سٍنكُي مِنِمَ نّ. 15 نَ تّمُي ﭑ نَتُمَ نّ سَاتّ شَ قٍ مَ، ﭑ سَاتّ نَشَن تٌنفٌشِ وٌ نُن نِمَسٍ بِرِن بّ. ﭑ مُ نِي بِرِن بَمَ دُنِحَ مَ بَنبَرَنيِ رَ سْنْن. 16 سٍنكُي نَ مِنِ كٌورٍ مَ، ﭑ نَ تٌمَ، ﭑ نَتُمَ سَاتّ شَ قٍ مَ، سَاتّ نَشَن مُ كَنَمَ عَبَدَن، ﭑ سَاتّ نَشَن تٌنفٌشِ وٌ نُن نِمَسٍ بِرِن بّ نَشٍيٍ نَ دُنِحَ مَ.» 17 عَلَ نَشَ عَ مَسٍن نُهَ بّ، «سَاتّ تْنشُمَ نَن يَ، ﭑ نَ سَاتّ نَشَن تٌنفٌشِ نِمَسٍ بِرِن بّ.»
18 نُهَ شَ دِ نَشٍيٍ كٍلِشِ كُنكُي كُي، عٍ شِلِ سٍمِ، هَمِ، يٍقٍتِ. هَمِ قِندِشِ كَنَانكَيٍ بَبَ نَن نَ. 19 دُنِحَ مِشِ بِرِن قَتَنشِ نُهَ شَ دِ سَشَنيِيٍ نَن نَ.
20 نُهَ تٌ شّ رَوَلِ قْلْ، عَ نَشَ وّنِ سَنسِ سِ. 21 نَ سَنسِ تٌ بٌفِ، نُهَ نَشَ وّنِ يَءِلَن. عَ تٌ سِيسِ نَ رَ، عَ نَشَ عَ سَ كِرِ بَنشِ كُي عَ مَفٍلِ. 22 كَنَانكَيٍ بٍنبَ هَمِ تٌ عَ بَبَ مَفٍلِ تٌ، عَ نَشَ نَ قَلَ عَ تَارَيٍ بّ. 23 نَ كُي سٍمِ نُن يٍقٍتِ نَشَ دُفِ تٌنفٌ قَ، عٍ سٌ عٍ بَبَ شُن عٍ شَنبِ شَنبِ مَ. عٍ نَشَ دُفِ قٍلٍن عٍ بَبَ مَ، عٍ مُ عٍ يَ تِ عٍ بَبَ مَفٍلِ رَ.
24 نُهَ شُن تٌ مَبْو عَ رَ، عَ نَشَ كٍلِ، عَ نَشَ عَ كٌلٌن قَ عَ شَ دِ دْنشْي نَشَن نَبَشِ عَ رَ. 25 نُهَ نَشَ عَ قَلَ، «ﭑ بَرَ كَنَان دَنكَ. عَ شَ قِندِ كٌنيِ بِرِن دْنشْي رَ عَ تَارَيٍ بّ.» 26 عَ مَن نَشَ عَ قَلَ،
«ﭑ بَرَ سٍمِ مَرِفِ عَلَتَلَ مَتْشْ.
كَنَان شَ قِندِ سٍمِ شَ كٌنيِ رَ.
27 عَلَ شَ يٍقٍتِ شَ بْشِ فبٌ،
عَ شَ لُ سٍمِ شَ نِينِ بُن مَ،
كَنَان شَ قِندِ عَ شَ كٌنيِ رَ.»
28 بَنبَرَنيِ دَنفِ شَنبِ، نُهَ نَشَ بُ دُنِحَ مَ حّ كّمّ سَشَن حّ تٌنفٌ سُولِ. 29 نُهَ شَ سِمَيَ تٌ حّ كّمّ سٌلٌمَنَانِ حّ تٌنفٌ سُولِ لِ، عَ نَشَ لَاشِرَ.