9
عَلَتَلَ كٌلٌنشِ عَ شَ تِنشِنيِ نَن مَ
عَلَ مَتْشْي
1 دَوُدَ شَ بّيتِ بّيتِبَيٍ شَ مَنفّ بّ. عَ شَ بَ عَلْ بّيتِ نَشَن شِلِ «دِ شَ قَشّ.»
2 عَلَتَلَ، ﭑ عِ تَنتُمَ ﭑ سٌندٌنيِ بِرِن نَ،
ﭑ عِ شَ وَلِ قَنيِ عِشَرَنمَ مِشِ بِرِن بّ.
3 ﭑ سّيوَ مَ نّ عِ شَ قٍ رَ،
عِ تَن عَلَتَلَ شِلِ شُنفبٍ كَنيِ،
ﭑ عِ مَتْشْ بّيتِ رَ.
4 ﭑ يَشُييٍ فبِلٍنمَ نّ عٍ كٍلِدٍ.
شَ عٍ بَرَ تِ عِ يَ عِ،
عٍ سَنيِيٍ مُ شَنمَ بْشِ،
عٍ نِي مُ شَنمَ دُنِحَ،
5 بَرِ مَ عِ شَ تِنشِنيِ كُي،
عِ تَن مَنفّ بَرَ كِيتِ سٌ ﭑ يِ.
6 عِ بَرَ سِ فبّتّيٍ كَلَمُ،
عِ قٍ كٌبِ رَبَيٍ رَهَلَكِمَ،
عِ عٍ شِلِ رَلْيمَ نّ هَن دُنِحَ حْن.
7 عِ بَرَ عٍ شَ تَايٍ سْنتْ،
نَ تَا سْنتْشِيٍ لُمَ نّ نَ كِ هَن،
عٍ شَ قٍ نّيمُ مِشِيٍ رَ!
8 عَلَتَلَ شَ مَنفّيَ تِشِ، دَنيِ مُ نَ عَ مَ.
عَ شَ كِبَنيِ دْشْشِ كِيتِ سَقٍ نَن مَ.
9 عَ دُنِحَ مَكِيتِمَ تِنشِنيِ كُي،
عَ دْشْشِ سِيٍ شُن مَ تِنشِنيِ كُي.
10 تْورْ مِشِيٍ كَنتَمَ نَن نَ عَلَتَلَ رَ،
عٍ رَتَنفَمَ نَ عَ تَن نَن نَ عٍ شَ كْنتْقِلِيٍ كُي.
11 عَلَتَلَ، عِ كٌلٌنمَ لَشِ عِ رَ،
بَرِ مَ عِ سِنفٍ مُ نُ عِ قٍنمَ رَبٌلٌ.
12 عَلَتَلَ دْشْشِ عَ شَ فٍيَ سّنِيّنشِ شُن،
وٌن شَ عَ تَنتُ بّيتِيٍ رَ.
عَ بَرَ قٍ نَشٍيٍ رَبَ،
وٌن شَ نٍيٍ مَسٍن سِ بِرِن بّ.
13 عَلَ رَتُشِ وُلِ قِلِشِ مَ،
عَ قَن نَ حْشْمَ نّ.
عَ تْورْ مِشِيٍ وَ شُي دَنشُنشِ.
14 عَلَتَلَ، كِنِكِنِ ﭑ مَ.
عِ شَ ﭑ مَتٌ.
عَ مَتٌ ﭑ يَشُييٍ نَ ﭑ تْورْقٍ كِ نَشّ.
عِ تَن نَشَن ﭑ نَكِسِمَ سَيَ كِرَ مَ،
15 عَلَكٌ ﭑ شَ عِ تَنتُ سِيٌنِ حَمَ تَفِ،
ﭑ شَ سّيوَ عِ شَ كِسِ رَ.
16 سِيٍ نُ فَنتَنيِ نَشَن تٍشِ عٍ يَشُييٍ بّ،
عٍ بَرَ عٍ يّتّ سَنيِيٍ سُشُ عَ رَ.
17 عَلَتَلَ كٌلٌنشِ عَ شَ تِنشِنيِ نَن مَ.
تِنشِنتَرٍيٍ سُشُمَ عٍ يّتّ بّلّشّ قْشِ نَن سَابُي رَ.
18 مَتَندِلَ نَشٍيٍ نّيمُمَ عَلَ مَ،
عٍ بِرِن نَحْنمَ عَلِفِيَمَ نّ.
19 عَلَ قَمَ رَتُدٍ تْورْ مِشِ مَ،
عَ مُ نّيمُمَ عٍ مَ عَبَدَن.
20 عَلَتَلَ، كٍلِ، عِ نَشَ عَ لُ عَدَ مَ شَ نْ عِ رَ.
عَ مَكِيتِ.
21 عَلَتَلَ، عِ شَ عٍ مَفَاشُ.
عٍ شَ عَ كٌلٌن عِبُنَدَ مَ فبَنسَن نَن عٍ رَ.