97
مَنفّ عَلَ مَفَاشُ
عَلَ مَتْشْي
1 عَلَتَلَ نَن نَ مَنفّ رَ.
دُنِحَ شَ حّلّشِن، سُرِيٍ شَ سّيوَ.
2 نُشُي نُن كُيٍ عِقْورْشِ عَ رَبِلِنمَ.
عَ شَ كِبَنيِ دْشْشِ تِنشِنيِ نُن نْندِ قَرِ.
3 تّ تِشِ عَ يَ رَ، عَ عَ يَشُييٍ بِرِن فَنمَ عَ رَبِلِنيِ.
4 عَ دُنِحَ عِيَلَنمَ عَ شَ سٍيَمَكْنيِيٍ رَ،
دُنِحَ مِشِيٍ نَ عَ تٌ، عٍ سّرّنمَ نّ.
5 فٍيَيٍ شُنُمَ دُنِحَ مَرِفِ عَلَتَلَ يَ رَ عَلْ كُمِ دٌلٍ.
6 كٌورٍ عَ شَ تِنشِنيِ مَسٍنمَ،
سِ بِرِن عَ شَ نْرّ تٌمَ.
7 كُيٍ بَتُيٍ قَمَ نّ يَافِدٍ عَ يَ رَ،
سّنبّمَيٍ عٍ قٍلٍنمَ نّ عَ بُن مَ.
8 سِيٌنِكَيٍ نَ عَ شُي مّ، عٍ سّيوَ مَ نّ،
يُدَيَكَيٍ حّلّشِنمَ نّ عِ تَن عَلَتَلَ شَ كِيتِ رَ،
9 بَرِ مَ عِ تَن مَرِفِ شُن نَكٍلِشِ سّنبّمَيٍ بِرِن بّ.
10 عَلَتَلَ شَنُنتٍنيِ شَ قٍ حَاشِ شْن.
عَلَتَلَ عَ بَتُلَيٍ مَكَنتَمَ نّ، عَ عٍ بَ مِشِ كٌبِيٍ بّلّشّ.
11 نَءِيَلَنيِ نَ تِنشِنتْييٍ نَن بّ،
سّيوّ نَ مِشِيٍ بّ نَشٍيٍ بْحّ قِيشّ.
12 تِنشِنتْييٍ، وٌ سّيوَ مَرِفِ رَ،
وٌ شَ تَنتُي رَ سِفَ عَ شِلِ سّنِيّنشِ مَ.