24
مِلَقٍ مِشِ حَاشِيٍ مَ
1 عِ نَشَ مِلَ مِشِ حَاشِيٍ مَ،
عِ نَشَ تِن لُقٍ عٍ يَ مَ.
2 عٍ بْحّ كٌبِ، عٍ شَ وْيّنيِ شْرْشْ.
3 لْننِ بَنشِ تِمَ نّ،
شَشِلِ قَنيِ دٍنبَيَ رَ سَبَتِ عَ كُي.
4 قٍ كٌلٌنيِ عَ نِيَمَ نّ عٍ شَ هَرِفٍ سْتْ،
هَرِفٍ هَفِفّ نَشَن مَنِيّ مُ نَ.
5 لْننِلَ سّنبّ فبٌ،
شَشِلِمَ سّنبّ شُن مَسَمَ نّ.
6 عِ هَيِ نَ مَرَ سِمَ عَلَكٌ قٍ شَ سْونّيَ،
شُننَكٍلِ سْتْمَ مَرَ سِمَيٍ نَن سَابُي رَ.
7 لْننِ شْرْشْ شَشِلِتَرٍ بّ،
وْيّنيِ يٌ مُ نَ
عَ نَشَن قَلَمَ مَلَنيِ كُي.
8 مِشِ نَشَن قٍ حَاشِ شَبُمَ،
عَ شِلِ نّ كْوتَ حَاشِ شَبُي.
9 شَشِلِتَرٍحَ قِندِشِ يُنُبِ نَن نَ.
عَدَ مَدِيٍ مِشِ مَيٍلٍ شْنمَ.
10 شَ لِمَنِيَ بَمَ عِ يِ رَ تْورّ كُي،
عِ سّنبّ مُ فبٌ.
11 مِشِيٍ رَتَنفَ نَشٍيٍ نَ سَيَ كِرَ شْن مَ،
عٍ بَ مِشِيٍ يِ رَ نَشٍيٍ وَ مَ عٍ قَشَقٍ.
12 شَ عِ عَ قَلَمَ، «مُشُ مُ نُ عَ كٌلٌن،»
نَشَن بْحّيٍ مَ قٍ كٌلٌن، عَ مُ نَ تٌمَ؟
نَشَن حّنفِ سَشِ عِ شَ سِمَيَ شْن مَ،
نَ مُ عِ قُرِ عِقٍ كٌلٌن؟
عَ مُ كَنكَن سَرٍ رَفبِلٍنمَ عَ مَ شّ؟
13 ﭑ مَ دِ، كُمِ ندٍ دٌن،
بَرِ مَ سٍ حْشُنمّ نَن عَ رَ، عَ قَن عِ قَتٍ بّ.
14 كْنْ عِ شَ عَ كٌلٌن شَشِلِ لُمَ نّ عَلْ كُمِ.
شَ عِ عَ سْتْ، عِ شُننَكٍلِ لِمَ نّ يَرٍ،
عِ شَشِلِ تِمَ نَشَن نَ، نَ مُ كَنَمَ.
15 عِ نَشَ فَنتَنيِ عِتَلَ تِنشِنتْي بّ،
عِ نَشَ عَ شْنيِ كَنَ.
16 تِنشِنتْي نْمَ بِرَدٍ سَنمَيَ سٌلٌقٍرٍ، عَ مَن كٍلِ.
كْنْ مِشِ حَاشِ بِرَ مَ نّ تْورّ كُي كٍرٍنيِ رَ.
17 عِ نَشَ حّلّشِن عِ يَشُي شَ بِرّ رَ،
عِ بْحّ نَشَ رَقَن عِ مَ عِ نَ عَ تٌ تْورْ رَ،
18 شَ نَ مُ عَ رَ عَلَتَلَ عِ شَ مَحْشُنيِ كٌبِ تٌمَ نّ،
عَ قَ عَ شَ شْنّ رَفبِلٍن عِ يَشُي قْشْ رَ.
19 عِ نَشَ شْنْ قٍ حَاشِ رَبَيٍ مَ، عِ نَشَ عٍ تْونّ.
20 مِشِ حَاشِ مُ قٍ قَنيِ لِمَ يَرٍ،
عٍ شَ لَنثُي قَمَ نّ شُبٍندٍ.
21 ﭑ مَ دِ، عِ شَ فَاشُ عَلَتَلَ يَ رَ، عِ شَ مَنفّيٍ بِنيَ،
عِ نَشَ لُ مَتَندِلَيٍ يَ مَ،
22 بَرِ مَ هَلَكِ نَن قَمَ عٍ رَتّرّننَدٍ.
ندٍ عَ كٌلٌن عَلَ هَلَكِ نَشَن دُ سُمَ عٍ شُن نَ؟
23 لْننِلَ فبّتّيٍ شَ تَالِيٍ نَن يَ؛
وٌ نَشَ مِشِ رَقِسَ عَ بٌورٍ بّ كِيتِ كُي.
24 مِشِ نَشَن عَ قَلَمَ مِشِ حَاشِ بّ، «عِ تِنشِن،»
حَمَ بِرِن قَمَ نّ نَ كَنيِ دَنكَدٍ،
سِ بِرِن شْنْمَ نّ عَ مَ.
25 كْنْ مِشِ نَشَن مِشِ حَاشِ كَلَمُمَ نْندِ كُي،
نَ كَنيِ بَرَ قٍ قَنيِ رَبَ، عَ قَمَ نّ بَرَكّ سْتْدٍ.
26 يَابِ تِنشِنشِ حْشُن نّ عَلْ شَنُنتٍنيِ شَ شّيبُي.
27 قّنتّن عِ شَ وَلِ مَ، عِ قٍ رَبَ بَلٌي سْتْقٍ رَ،
نَ تّمُي عِ قَ دٍنبَيَ رَ سَبَتِ.
28 عِ نَشَ عِ دْشْبٌورٍ تْوحّفّ.
وُلٍ نَشَ مِنِ عِ دّ كُي.
29 عِ نَشَ عَ قَلَ،
«عَ نَشَن نَبَشِ ﭑ نَ، قٌ ﭑ قَن نَ رَبَ عَ رَ،
ﭑ عَ شَ وَلِ كٌبِ سَرٍ رَفبِلٍنمَ نّ عَ مَ.»
30 ﭑ بَرَ دَنفِ تُننَشْنّ ندٍ شَ شّ رَ،
عَ نُن شَشِلِتَرٍ ندٍ شَ سَنسِ يِرٍ رَ.
31 ﭑ تُنبٍيٍ نُن حٌوفٍ حَاشِيٍ نَن تُن تٌ نَا.
تّتّ قَن نُ بِرَشِ.
32 ﭑ نَشَ نَ قٍ مَحْشُن هَن عَ نَشَ قِندِ شَشِلِ رَ ﭑ بّ؛
33 شِشْلِ نَ عِ سُشُ، عِ كِنسْن قْلْ، عِ عِ بّلّشّيٍ قِندِفِلِن عِ مَ،
34 سٍتَرٍحَ قَ دُتُن عِ مَ عَلْ مُحّتِ حَاشِ.