2
عَلَ شَ شُننَكٍلِ نُن عَ شَ شْنّ
1 عَمٌسُ شَ دِ عَننَبِ عٍسَيِ شَ مَسٍنيِ نَن يَ يُدَ نُن دَرِ سَلَمُ شَ قٍ رَ.
2 وَشَتِ دْنشْي عَلَتَلَ شَ بَنشِ تِشِ فٍيَ نَشَن قَرِ،
نَ قَمَ نّ لُدٍ فٍيَيٍ بِرِن شُن مَ.
سِ بِرِن عٍ شُن تِمَ نّ نَ يِرٍ عِتٍشِ رَ.
3 بْنسْي وُيَشِ سِفَمَ نّ نَا، عٍ عَ قَلَ،
«وٌ قَ، وٌن شَ تٍ عَلَتَلَ شَ فٍيَ قَرِ،
يَشُبَ مَرِفِ عَلَ شَ بَنشِ نَ دّننَشّ.
عَ وٌن شَرَنمَ نّ عَ شَ سّرِيّ رَ،
عَلَكٌ وٌن شَ بِرَ عَ شَ كِرَ قْشْ رَ.»
عَلَتَلَ شَ سّرِيّ مِنِمَ سِيٌنِ فٍيَ مَ،
عَ شَ مَسٍنيِ قْلْمَ دَرِ سَلَمُ تَا كُي.
4 عَلَتَلَ نَن كِيتِ سَمَ حَمَنّيٍ تَفِ،
عَ قِندِ سِ وُيَشِ تَفِ عِبَمَ رَ.
عٍ قَمَ عٍ شَ سَنتِدّفّمَيٍ شَبُدٍ كٍرِيٍ نَن نَ،
عٍ عٍ شَ تَنبّيٍ قِندِ وْرْتّيٍ رَ.
فٍرٍ حْنمَ نّ سِيٍ تَفِ،
سْورِحَ مُ مَتِنكَنمَ سْنْن.
5 يَشُبَ بْنسْي، وٌ قَ،
وٌن شَ وٌن حّرّ عَلَتَلَ شَ نَءِيَلَنيِ مَ.
6 عَلَتَلَ، عِ بَرَ عِ شَ حَمَ رَبٌلٌ،
بَرِ مَ عٍ بِرَ مَ نَامُنيِيٍ قْشْ رَ،
نَشٍيٍ كٍلِشِ سٌفٍتٍدٍ مَبِرِ.
سٍ مَتٌي بَرَ وُيَ نَشٍيٍ وَلِمَ عَلْ قِلِسِتَكَيٍ.
عِ شَ حَمَ نُن سِ عَلَ كٌلٌنتَرٍيٍ بَرَ لَنيِ شِرِ.
7 عِ شَ حَمَ بَرَ شّيمَ نُن فبٍتِ فبٍفبٍ سْتْ،
عٍ شَ نَاقُلِ مُ حْنمَ.
عٍ شَ بْشِ بَرَ رَقٍ سْورِ شَ سٌييٍ نُن عٍ رَفِسٍيٍ رَ.
8 كُيٍيٍ تٌمَ نّ يِرٍ بِرِن.
كَنكَن عَ شِنبِ سِنمَ كُيٍيٍ بّ، عٍ نَشٍيٍ مَسٌلِشِ عٍ بّلّشّ رَ.
9 عٍ قٍلٍنمَ نّ عٍ بّ، عٍ عٍ مَفٌرٌ عٍ بَتُقٍ رَ.
نَ كُي، عِ نَشَ دِحّ عٍ مَ قٍوٌ.
10 وٌ وٌ نْشُن قَنيٍيٍ تَفِ بْشِ مَ،
عَلَكٌ وٌ شَ وٌ مَكُيَ عَلَتَلَ شَ شْنّ رَ،
نَشَن قَمَ عَ شَ نْرّ مَكَابَشِ كُي.
11 عَدَ مَدِ شَ يّتّ عِفبٌيَ مَفٌرٌ مَ نّ،
مِشِيٍ شَ يّتّ عِتٍيَ كُنتِن.
عَلَتَلَ كٍرٍن نَن عَ يّتّ عِتٍمَ نَ لْشْي.
12 عَلَتَلَ سّنبّمَ شَ كِيتِ لْشْي قَمَ يّتّ عِفبٌي بّ.
نَشٍيٍ بَرَ عٍ يّتّ عِتٍ، عَلَ قَمَ نّ عٍ رَفٌرٌدٍ.
13 عَ لِبَن سّدِرِ بِلِ نُن بَسَن شَ وُرِ بِلِ عِتٍشِ بِرِن نَفٌرٌ مَ نّ.
14 عَ فٍيَ عِتٍشِ قَن بَمَ نّ.
15 عَ مِشِيٍ شَ بَنشِ مَكَنتَشِيٍ كَنَمَ نّ،
عَ عٍ شَ تّتّيٍ رَبِرَ.
16 عَ عٍ شَ كُنكُي شُنفبٍيٍ رَدُلَمَ نّ.
17 عَلَتَلَ قَمَ نّ عَدَ مَدِ شَ يّتّ عِفبٌيَ رَفٌرٌدٍ،
عَ مِشِيٍ شَ يّتّ عِتٍيَ كُنتِن.
عَلَتَلَ كٍرٍن نَن عَ يّتّ عِتٍمَ نَ لْشْي.
18 كُيٍ قٍ بِرِن كَنَمَ نّ.
19 مِشِيٍ عٍ نْشُنمَ نّ قْنمّيٍ تَفِ فّمّ لٌنفٌرِ رَ،
عٍ يِلِ فٍمَ نّ بْشِ كُي، عٍ قَ عٍ نْشُن عَلَتَلَ شَ شْنّ مَ،
نَشَن قَمَ عَ شَ نْرّ مَكَابَشِ كُي،
عَ نَ كٍلِ بْشِ رَ سّرّندٍ تّمُي نَشّ.
20 نَ لْشْي، مِشِيٍ قَمَ نّ عٍ شَ كُيٍ وْلّدٍ بَلٍ نُن تُوكّ مَ،
عٍ نُ نَشٍيٍ يَءِلَنشِ شّيمَ نُن فبٍتِ رَ عٍ بَتُقٍ رَ.
21 عٍ عٍ نْشُنمَ نّ يِلِيٍ نُن قْنمّيٍ كُي قَنيٍ لٌنفٌرِ رَ،
عٍ شَ عٍ مَكُيَ عَلَتَلَ شَ شْنّ رَ،
نَشَن قَمَ عَ شَ نْرّ مَكَابَشِ كُي،
عَ نَ كٍلِ بْشِ رَ سّرّندٍ تّمُي نَشّ.
22 وٌ بَ وٌ يّتّ تَشُقٍ عَدَ مَدِ رَ،
حّنفِ كٍرٍن ثٍتِ نَ نَشَن بّ.
تِدٍ مُندُن نَ عَ مَ؟