104
عَلَتَلَ شَ دَالِسٍيٍ
عَلَ مَتْشْي
1 ﭑ شَ عَلَتَلَ تَنتُ ﭑ نِي بِرِن نَ.
ﭑ مَرِفِ عَلَتَلَ، عِ سّنبّ فبٌ،
نْرّ نُن يَنبّ نَ عِ مَ،
2 عَ لُشِ عَلْ نَءِيَلَنيِ يَتِ قِندِشِ عِ شَ فُبَ نَن نَ.
عِ كٌورٍ عِتَلَشِ عَلْ دُفِ شُنفبٍ عِ سَبَتِشِ نَشَن بُن مَ،
3 عِ شَ كٌنكٌي تِشِ نُشُييٍ قَرِ يٍ رَفَتَشِ دّننَشّ.
عِ نُشُييٍ قِندِ عِ شَ حّرّ سٍ رَ،
عِ عِ حّرّ قٌيٍ قَرِ.
4 عِ قٌيٍ شّيمَ عِ شَ مَسٍنيِ رَ،
عِ تّ رَ سَنبَمَ عِ شَ وَلِ رَبَقٍ رَ.
5 عَلَ دُنِحَ تِشِ نّ عَلْ بَنشِ تِشِ كِ نَشّ،
عَ مُ عَ مَمَشَمَ قٍوٌ.
6 عَ بَا دُ سُ نّ عَ شُن مَ عَلْ دُفِ،
عَ فٍيَيٍ شُنتَفِ مَكٌتٌ.
7 عِ تٌ شَاحّ يٍ مَ، عَ عَ فِ عِ شَ فَلَنيِ شُي مَ،
8 فٍيَيٍ نُن فُلُنبَيٍ قَ لُ يِرٍ عِ نُ وَ دّننَشّ شْن.
9 عِ نَانِنيِ سَشِ يٍ بّ عَ مُ تُفَنمَ نَشَن شُن مَ،
عَلَكٌ عَ نَشَ فبِلٍن دِن نَ شَرٍ مَ.
10 عِ دُلٌنيِيٍ قِندِ شُرٍيٍ رَ،
نَشٍيٍ سُسُمَ فٍيَ لٌنفٌرِيٍ رَ،
11 عَ يٍ شْلِ بَ بُرُنيِ سُبٍيٍ بِرِن مَ،
عَ يٍ شْلِ بَ وُلَءِ سٌقَلٍيٍ مَ.
12 شْنِيٍ سَبَتِشِ نٍيٍ قّ مَ،
عٍ عٍ شُي رَ مِنِمَ وُرِ سَلٌنيِيٍ كْن نَ بُرّشّيٍ لٌنفٌرِ رَ.
13 عِ فٍيَيٍ بُندَ مَ يٍ رَ كٍلِ كٌورٍ مَ،
بْشِ وَ سَمَ عِ شَ وَلِ رَ.
14 عِ حٌوفٍ رَ مِنِمَ شُرُ سٍيٍ بّ،
عِ سَنسِيٍ رَبُلَمَ عَدَ مَدِيٍ بّ،
عٍ بَلٌي سْتْمَ نَشٍيٍ رَ.
15 عِ وّنِ قِمَ مِشِيٍ مَ، نَشَن عٍ بْحّ رَقَنمَ عٍ مَ،
عِ تُرٍ رَ مِنِمَ عٍ بّ، نَشَن عٍ كِرِ رَتٌقَنمَ،
عِ عٍ بَلٌمَ دٌنسٍ رَ، نَشَن سّنبّ قِمَ عٍ مَ.
16 لِبَن وُرِ بِلِيٍ، مَرِفِ نَشٍيٍ سِشِ،
عٍ بَرَ يٍ سْتْ عَ قَنيِ رَ،
17 شْنِيٍ عٍ تّي سَمَ عٍ كْن نَ.
فبٌنفبٌي عٍ تّي سَمَ سِثِرّ وُرِ بِلِيٍ كْن نَ،
18 وُلَءِ سِيٍ شِمَ فٍيَيٍ قَرِ،
سَفَلٍيٍ لُمَ فّمّ لٌنفٌرِيٍ رَ.
19 عِ كِكٍ يَءِلَنشِ سَلِ وَشَتِيٍ كٌلٌنقٍ نَن نَ.
سٌفٍ عَ دُلَ تّمُي كٌلٌن.
20 عِ دِ مِ رَقَمَ كْي رَ، بُرُن سُبٍيٍ حّرّ مَ تّمُي نَشّ.
21 يّتّيٍ نَ عٍ شُي رَ مِنِ دٌنسٍ قٍنقٍ رَ، عَلَ عٍ كِمَ بَلٌي رَ.
22 سٌفٍ نّقّ مِنِ، عٍ فبِلٍن عٍ شَ قْنمّيٍ رَ.
23 مِشِيٍ تَن مِنِ، عٍ سَ قّيحّن وَلِدٍ.
24 عَلَتَلَ، عِ شَ دَالِسٍيٍ وُيَ.
عِ عٍ بِرِن دَاشِ شَشِلِمَيَ نَن نَ.
بْشِ رَقٍشِ عِ شَ دَالِسٍيٍ رَ،
25 بَا قَن نَقٍشِ عِ شَ دَالِسٍيٍ رَ،
ندٍيٍ شُرُن، ندٍيٍ شُنفبٌ، عٍ وُيَ.
26 كُنكُي شُنفبٍيٍ حّرّ مَ مّننِ قَرِ،
ثٍرٍ مُي حّرّ مَ بَا بُن مَ حّلّشِنيِ رَ.
27 يِ دَالِسٍ بِرِن عٍ شَشِلِ تِشِ عِ تَن نَن نَ عٍ بَلٌي شَ قٍ رَ.
28 عِ نَ عٍ كِ، عٍ عَ سْتْمَ نّ عِ سَابُي رَ، عٍ وَ سَ.
29 عِ نَ عٍ كُمَ، عٍ فَاشُمَ نّ.
عِ نَ عٍ حّنفِ بَ، عٍ قَشَمَ نّ، عٍ فبِلٍن بّندّ.
30 عِ نَ عِ حّنفِ رَ سٌ عٍ قَتٍ، عٍ مَن بَلٌ،
بْشِ مَن قَ قَن.
31 عَلَتَلَ شَ نْرّ شَ بُ عَبَدَن!
عَلَتَلَ شَ سّيوَ عَ شَ دَالِيٍ رَ!
32 عَ نَ بْشِ مَتٌ، عَ سّرّنمَ نّ،
عَ نَ دِن فٍيَيٍ رَ، عٍ فَنمَ نّ.
33 ﭑ عَلَتَلَ مَتْشْمَ نّ قَننِ ﭑ بَلٌشِ،
ﭑ بّيتِ بَمَ نّ ﭑ مَرِفِ عَلَ بّ قَننِ ﭑ نَ دُنِحَ مَ.
34 ﭑ مَ دُبّ شَ رَقَن عَ مَ.
ﭑ سّيوَ مَ نّ عَلَتَلَ شَ قٍ رَ.
35 كْنْ يُنُبِتْييٍ تَن شَ لْي دُنِحَ مَ.
مِشِ حَاشِيٍ نَشَ لُ نَا سْنْن!
ﭑ بَرَ عَلَتَلَ مَتْشْ ﭑ نِي بِرِن نَ.
وٌ عَلَتَلَ تَنتُ!