52
شِبَارُ قَنيِ دَرِ سَلَمُ بّ
1 سِيٌنِكَيٍ، وٌ شَ كٍلِ سّنبّ رَ،
وٌ شَ دُفِ تٌقَنيِ رَفٌرٌ وٌ مَ، وٌ تَن تَا سّنِيّنشِ.
سُننَتَرٍيٍ نُن سّنِيّنتَرٍيٍ مُ سٌمَ وٌ شْنيِ سْنْن.
2 دَرِ سَلَمُكَيٍ، وٌ شَ كٍلِ، وٌ شُبٍ بَ وٌ مَ، وٌ دْشْ كِبَنيِ كُي.
يْلْنشْنيِ شَ بَ وٌ كْنيِ مَ.
3 عَلَتَلَ شَ مَسٍنيِ نَن يَ،
«عٍ وٌ مَتِشِ نّ قُقَقُ، وٌ شُن مُ سَرَ مَ كْبِرِ رَ.»
4 عَلَتَلَ سّنبّمَ شَ مَسٍنيِ نَن يَ،
«سِنفٍ ﭑ مَ حَمَ نُ نَ مِسِرَ بْشِ نَن مَ كٌنيِيَ كُي.
نَ دَنفِ شَنبِ، عَسِرِيَكَيٍ نَشَ عٍ حَشَنكَتَ، عٍ عٍ شَنِن.
5 يَكْسِ نَ قِندِشِ مُنسٍ رَ ﭑ بّ؟
عٍ بَرَ ﭑ مَ حَمَ شَنِن قُقَقُ، عٍ قَ يٌ عٍ مَ عٍ شَ يَامَرِ كُي.»
عَلَتَلَ شَ مَسٍنيِ نَن يَ،
«تّمُي بِرِن ﭑ شِلِ نَ كَنَقٍ.
6 نَ كُي ﭑ بَرَ نَتّ تٌنفٌ عَ ﭑ مَ حَمَ قَمَ نّ ﭑ شِلِ كٌلٌندٍ،
عٍ قَ عَ كٌلٌن عَ ﭑ تَن نَن يِ مَسٍنيِ تِشِ، عَ ﭑ تَن نَن نَ عٍ سّيتِ مَ.»
7 شّيرَ تٌقٍ قَ رَ فٍيَ قَرِ، قٍ قَنيِ نَ عَ رَ.
عَ قَمَ نّ شِبَارُ قَنيِ رَ نَشَن بْحّسَ قِمَ مِشِ مَ،
نَشَن قِندِ مَ كِسِ رَ،
نَشَن عَ مَسٍنمَ سِيٌنِ بّ، «وٌ مَرِفِ عَلَ نَن مَنفّ رَ!»
8 وٌ وٌ تُلِ مَتِ وٌ كَنتَمَيٍ رَ،
عٍ بَرَ عٍ شُي عِتٍ سّيوّ رَ.
عَلَتَلَ نَ فبِلٍن سِيٌنِ، عٍ قَمَ نّ عَ تٌدٍ عٍ يَيٍ رَ.
9 دَرِ سَلَمُكَيٍ، وٌ بِرِن شَ وٌ شُي عِتٍ سّيوّ رَ،
بَرِ مَ عَلَتَلَ نَ عَ شَ حَمَ مَيٌتٌقٍ،
عَ نَ دَرِ سَلَمُ شُن سَرَقٍ.
10 عَلَتَلَ نَ عَ سّنبّ سّنِيّنشِ مَسٍنقٍ حَمَنّ مَ.
دُنِحَ بِرِن قَمَ نّ عَلَتَلَ شَ كِسِ تٌدٍ.
11 وٌ سِفَ، وٌ سِفَ.
وٌ نَشَ وٌ مَسٌ سٍ سّنِيّنتَرٍ يٌ رَ.
وٌ شَ مِنِ نَ كُي سّنِيّنيِ كُي،
وٌ تَن نَشٍيٍ هْرْ مْلِنفِرَ سٍيٍ شَنِنمَ عَلَتَلَ بّ.
12 كْنتْقِلِ نَشَ عَ نِيَ وٌ شَ فبَتَ،
فَاشُي نَشَ عَ نِيَ وٌ شَ وٌ فِ،
بَرِ مَ عَلَتَلَ نَن تِشِ وٌ يَ رَ،
عِسِرَيِلَ مَرِفِ عَلَ نَن تِشِ وٌ شَنبِ رَ.
13 «ﭑ مَ كٌنيِ شَ قٍ سْونّيَمَ نّ،
عَ شَ قٍ تٍ، عَ شُن نَكٍلِ، عَ تِدٍ شُنفبٍ سْتْ.
14 عَ شَ قٍ مَفٌرٍ قِندِ مَ تّرّننَ نَن نَ مِشِ فبٍفبٍ بّ،
عَ لَهَلّ مَقِندِ، عَ مُ لُ عَدَ مَ كِ مَ سْنْن،
15 عَ مَن مَنفّيٍ دّ عِشَرَ مَ نّ مَرَ سّنِيّنيِ رَ،
عَ نَشَن قِمَ بْنسْي فبٍفبٍ مَ.
عٍ قِندِ مَ نّ سٍيدٍيٍ رَ قٍ ندٍ مَ، عٍ مُ نَشَن سِنفٍ تٌشِ،
عٍ قَهَامُي سْتْمَ نّ قٍ ندٍ شَ قٍ رَ، عٍ مُ نَشَن سِنفٍ مّشِ.»