5
عَلَ وَ مَ نَشَن شْن
1 وٌ وٌ تُلِ مَتِ يِ مَسٍنيِ رَ.
ﭑ بَرَ يِ بّيتِ بَ عِسِرَيِلَ بْنسْي حْن قٍ مَ.
2 «عِسِرَيِلَ سّنِيّنتْي بَرَ قَشَ، عَ مُ كٍلِمَ سْنْن،
عَ بَرَ بِرَ، مِشِ يٌ مُ عَ رَكٍلِمَ.»
3 مَرِفِ عَلَتَلَ نَشَ عَ مَسٍن،
«عِسِرَيِلَ بْنسْي،
تَا نَشَن شّمّ وُلُ كٍرٍن شّيمَ فٍرٍ سٌدٍ،
عَ شّمّ كّمّ نَن فبَنسَن تٌمَ فبِلٍن نَ.
تَا نَشَن شّمّ كّمّ شّيمَ فٍرٍ سٌدٍ،
عَ شّمّ قُ نَن فبَنسَن تٌمَ فبِلٍن نَ.»
4 عَلَتَلَ نَشَ عَ مَسٍن عِسِرَيِلَ بْنسْي بّ،
«وٌ قَ ﭑ قٍن عَلَكٌ وٌ شَ كِسِ.
5 وٌ نَشَ ﭑ قٍن بٍتٍلِ،
وٌ نَشَ سِفَ فِلِفَلِ،
شَ نَ مُ عَ رَ بٍرِ سٍيبَ،
بَرِ مَ فِلِفَلِكَ بِرِن سِفَمَ نّ كٌنيِيَ كُي،
بٍتٍلِ قَن هَلَكِمَ نّ.»
6 وٌ عَلَتَلَ قٍن عَلَكٌ وٌ شَ كِسِ.
شَ نَ مُ عَ رَ، يُسُقُ بْنسْي،
عَلَتَلَ وٌ سْنتْمَ نّ تّ رَ.
بٍتٍلِكَ يٌ مُ نَ نَشَن نَ تّ رَشُبٍنمَ.
7 وٌ تَن بَرَ تِنشِنيِ مَقِندِ ﭑ نَشْنقٍ رَ،
وٌ بَرَ يٌ سّرِيّ مَ.
8 عَلَتَلَ نَن تُنبُييٍ سَ كٌورٍ مَ،
عَ دِ مِ عِيَلَن سُبَشّ مَ،
عَ سٌفٍ رَدُلَ، كْي شَ سٌ،
عَ يٍ تٌنفٌ بَا مَ،
عَ نَ قِندِ تُنّ رَ، عَ فٌرٌ بْشِ مَ.
نَشَن نَ بِرِن نَبَمَ، عَ شِلِ نّ عَلَتَلَ.
9 عَلَتَلَ مِشِ شُنفبٍيٍ هَلَكِمَ نّ،
عَ عٍ شَ يِرٍ مَكَنتَشِيٍ كَنَ.
10 عٍ مِشِ شْنمَ نَشَن كِيتِ سَمَ سّرِيّ رَ،
نْندِ قَلّ مُ رَقَن عٍ مَ.
11 وٌ مِسِكِينّ تْورْ مَ،
وٌ بَلٌي بَمَ عٍ يِ رَ دُوتِ رَ.
وٌ بَرَ بَنشِ تٌقَنيِيٍ تِ فّمّيٍ رَ،
كْنْ وٌ مُ قَمَ سَبَتِدٍ نٍيٍ كُي.
وٌ بَرَ وّنِ سَنسِ قَنيِيٍ سِ،
كْنْ وٌ مُ قَمَ نَ وّنِ مِندٍ.
12 ﭑ عَ كٌلٌن وٌ شَ هَاكّ نُن وٌ شَ يُنُبِ فبٌ.
وٌ تِنشِنتْي تْورْ مَ،
وٌ سّرِيّ بّحِنمَ كْبِرِ شَ قٍ رَ،
وٌ مُ سٍتَرٍيٍ مَكِيتِمَ نْندِ رَ.
13 نَ نَن عَ تٌشِ شَشِلِمَ دُندُ مَ،
بَرِ مَ يِ وَشَتِ مُ قَن.
14 وٌ قٍ قَنيِ قٍن، وٌ وٌ يِ بَ قٍ حَاشِ رَ،
عَلَكٌ وٌ شَ كِسِ، مَنفّ عَلَتَلَ شَ لُ وٌ سّيتِ مَ،
عَلْ وٌ عَ قَلَمَ كِ نَشّ.
15 وٌ شَ قٍ حَاشِ شْن.
قٍ قَنيِ شَ رَقَن وٌ مَ.
وٌ شَ كِيتِ شَ تِنشِن.
شَ وٌ نَ رَبَ، تّمُندٍ،
مَنفّ عَلَتَلَ كِنِكِنِمَ نّ وٌ تَن يُسُقُ بْنسْي دْنشْييٍ مَ.
16 نَ نَن عَ تٌشِ وٌن مَرِفِ عَلَتَلَ،
دُنِحَ دَا مَنفّ نَشَ عَ مَسٍن،
«عٍ عٍ وَ شُي عِتٍمَ نّ تَا كُي،
عٍ عٍ وَ شُي عِتٍمَ نّ كِرَ شْن مَ.
عٍ شّ سَ شِلِمَ نّ عٍ شَ عٍ وَ شُي عِتٍ حْن قٍ مَ،
عٍ بّيتِبَيٍ شِلِمَ نّ عٍ شَ قَشّ بّيتِ بَ.
17 ﭑ نّ دَنفِمَ شّ رَ تّمُي نَشّ،
ﭑ وَ شُي نَن تُن مّمَ.»
عَلَتَلَ شَ مَسٍنيِ نَن نَ كِ.
حَشَنكَتّ دِينّلَيٍ بّ
18 حَشَنكَتّ نَ مِشِ بّ
نَشَن وَ مَ عَلَتَلَ شَ كِيتِ لْشْي شَ قَ.
وٌ وَ مَ مُنسٍ شْن مَ نَ لْشْي؟
نَ قِندِ مَ دِ مِ نَن نَ وٌ بّ،
نَ مُ قِندِ مَ نَءِيَلَنيِ شَ رَ.
19 نَ لُمَ نّ عَلْ مِشِ نَشَن عَ فِمَ يّتّ يَ رَ،
عَ قَ سْحّ لِ.
عَ نَ سٌ بَنشِ كُي، عَ عَ كِلْن بَنشِ رَ،
بْشِمَسٍ قَ عَ شِن.
20 عَلَتَلَ شَ كِيتِ لْشْي مُ قِندِشِ دِ مِ شَ رَ؟
نَءِيَلَنيِ يٌ مُ نَ وٌ بّ نَ لْشْي.
21 «ﭑ بَرَ وٌ شَ سَلِ شْن،
عٍ مُ رَقَن ﭑ مَ قٍقٍ مَ.
ﭑ مُ وَ مَ عٍ شْن قٍوٌ.
22 وٌ شَ سّرّشّ فَن دَاشِ يٌ،
وٌ شَ قَرِلّ سّرّشّ يٌ،
وٌ شَ شَنُنتٍيَ سّرّشّ يٌ،
عٍ سٍسٍ مُ رَقَن ﭑ مَ.
ﭑ مُ تِنمَ عٍ رَ سُشُدٍ، هَلِ كٍرٍن.
23 وٌ بّيتِ شُي مَكُيَ ﭑ نَ.
ﭑ مُ وَ مَ وٌ شَ كْرَ بّيتِ شُي رَ مّقٍ.
24 ﭑ وَ مَ نَشَن شْن،
تِنشِنتْييٍ شَ فبٌ وٌ يَ مَ عَلْ يٍ نَشَن نَ بَا مَ.
وٌ شَ قٍ قَنيِ شَ لُ عَلْ شُرٍ نَشَن مُ شْرِ مَ.
25 وٌ تٌ نُ نَ فبٍنفبٍرٍن يِرٍ حّ تٌنفٌ نَانِ بُن مَ،
وٌ سّرّشّيٍ بَ نّ؟ عَدٍ.
26 وٌ كُيٍ مَشَنِن نّ،
عَلْ وٌ شَ مَنفّ عَلَ، نَشَن شِلِ سِكٌتِ،
شَ نَ مُ عَ رَ وٌ شَ تُنبُي عَلَ، نَشَن شِلِ كِيُن،
وٌ نَشٍيٍ يَءِلَنشِ وٌ يّتّ رَ؟ عَدٍ.
27 ﭑ قَمَ نّ وٌ شَنِندٍ كٌنيِيَ كُي دَ مَسِ شَنبِ رَ.»
مَنفّ عَلَتَلَ شَ مَسٍنيِ نَن نَ كِ.