19
مِسِرَ شَ حَشَنكَتّ نُن عٍ شَ كِسِ
1 حَشَنكَتّ نَ مِسِرَ بّ.
عَلَتَلَ نَ قَقٍ مِسِرَكَيٍ شِلِ مَ نُشُي قَرِ.
عٍ شَ كُيٍيٍ نَ سّرّنقٍ عَ يَ رَ،
فَاشُي بَرَ لُ عٍ بْحّ مَ.
2 ﭑ مِسِرَكَيٍ رَدِنمَ نّ عٍ بٌورٍ رَ،
كَنكَن نُ قَ عَ نفَشَكٍرٍنيِ نُن عَ دّ قَن بٌورٍ فٍرٍ تَا نُن مَنفّيَ شَ قٍ رَ.
3 لِمَنِيَ بَمَ نّ مِسِرَكَيٍ يِ رَ،
ﭑ عٍ شَ نَتّ بِرِن كَنَ نّ عٍ رَ.
عٍ مَرَ سِ قٍنمَ نّ عٍ شَ عَلَيٍ رَ،
عٍ عٍ بٍنبَ قَشَشِيٍ مَشَندِ سٍمَتٌييٍ نُن دُورٍيٍ سَابُي رَ.
4 ﭑ مِسِرَكَيٍ سٌمَ نّ مَنفّيٍ يِ رَ نَشٍيٍ شَ قٍ مَشْرْشْ،
نَشٍيٍ شَ يَامَرِ قِندِ تْورّ رَ حَمَ بّ.
عَلَتَلَ سّنبّمَ شَ مَسٍنيِ نَن يَ.
5 بَا نُن شُرٍيٍ يٍ شْرِ مَ نّ.
6 يٍ نَشَن لُمَ شُرٍفُلِ، عَ بْرْ مَ نّ، عَ شِرِ حَاشِ قَ تٍ.
سَنسِ بِرِن نَشٍيٍ نَ شُرٍ دّ رَ عٍ لِسِمَ نّ.
7 هَلِ نَشٍيٍ نَ نِلِ شُرٍ شُنفبٍ دّ رَ، عَ سٌمَ بَا مَ دّننَشّ، عٍ قَن لِسِمَ نّ.
شّ نَشٍيٍ نَ شُرٍ دّ رَ، عٍ شَرَ مَ نّ، قٌيٍ قَ عَ بِرِن شَنِن.
8 يّشّ سُشُي بِرِن وَ مَ نّ،
نَشٍيٍ كْنيِ نُن يّلّ وٌلِمَ شُرٍ مَ.
9 نَشٍيٍ فّسّ رَوَلِمَ، عٍ قَن لُمَ نّ تْورّ كُي، لِمَنِيَ بَ عٍ يِ رَ.
10 نَشٍيٍ دُفِيٍ رَوَلِمَ، عٍ شُن نَكَنَمَ نّ، عٍ بْحّ رَحَاشُ عٍ مَ.
11 سٌوَن مَنفّيٍ مُ سٍسٍ قَهَامُمَ،
قِرَوُنَ شَ مَرَ سِيٍ مُ شَشِلِ قَنيِ يٌ سْتْشِ يِ قٍ كُي.
مِشِ عَ قَلَمَ دِ قِرَوُنَ بّ،
«مُشُ تَن قِندِشِ لْننِلَيٍ نَن نَ،
مَنفّ قٌرِيٍ شَ دِيٍ نَن مُشُ رَ؟»
12 وٌ شَ لْننِلَيٍ نَ مِندٍن؟
عٍ شَ وٌ رَكٌلٌن مَنفّ عَلَتَلَ قَمَ نَشَن نَبَدٍ مِسِرَ رَ.
13 سٌوَن مَنفّيٍ قِندِشِ شَشِلِتَرٍ نَن نَ،
نٌقَ مَنفّيٍ مُ فّشِ قَهَامُي سْتْدٍ.
مِسِرَ بْنسْي يَرٍرَتِيٍ نَ مِسِرَكَيٍ رَلْيقٍ نّ.
14 مَرِفِ بَرَ عٍ شَشِلِ يَ عِسٌ،
عَلَكٌ عٍ شَ مِسِرَكَيٍ رَلْي عٍ شَ قٍ بِرِن كُي،
عٍ قَ لُ عَلْ سِيسِلَ نَشَن بِرَ مَ عَ شَ بْشُنيِ مَ.
15 مِسِرَكَيٍ مُ نْمَ سٍسٍ رَ عٍ شَ مَنفّيٍ نُن عٍ شَ كُنتِفِيٍ سَابُي رَ.
16 نَ لْشْي مِسِرَكَيٍ نَ مَنفّ عَلَتَلَ شَ سّنبّ تٌ، عٍ سّرّنمَ نّ فَاشُي كُي عَلْ فِنّيٍ. 17 يُدَيَ شِلِ نَن قَمَ مِسِرَكَيٍ مَفَاشُدٍ عَ حَاشِ رَ، قٍ مَ عَلَتَلَ سّنبّمَ نَشَن نَتّشِ عٍ شِلِ مَ.
18 نَ لْشْي تَا سُولِ نَن لُمَ مِسِرَ بْشِ مَ، نَشٍيٍ كَنَان شُي قَلَمَ، عٍ مَن لُ عَلَتَلَ سّنبّمَ يِ رَ. نَ تَا ندٍ قَمَ نّ شِلِدٍ هٍرٍ سِ.
19 نَ لْشْي سّرّشّبَدٍ كٍرٍن لُمَ نّ عَلَتَلَ بّ مِسِرَ بْشِ تَفِ، تْنشُمَ فّمّ قَن تِمَ نّ عَ بّ مِسِرَ نَانِنيِ رَ. 20 نَ قِندِ مَ عَلَتَلَ سّنبّمَ شَ تْنشُمَ نُن سٍيدٍحْشْيَ نَن نَ مِسِرَ بّ. عٍ نَ عٍ شُي رَتٍ عَلَتَلَ مَ، عَ مَرَكِسِمَ شّيمَ نّ عٍ رَتَنفَدٍ عٍ شَ حَشَنكَتَمَيٍ مَ.
21 نَ لْشْي عَلَتَلَ عَ يّتّ مَسٍنمَ نّ مِسِرَكَيٍ بّ، عٍ قَ عَ كٌلٌن عَلَ رَ. عٍ قَمَ عَ بَتُدٍ سّرّشّ نُن سَنسِ شْرِ هَدِيَ نَن نَ، عٍ كّرّ تٌنفٌ عَ بّ عٍ نَشَن نَكَمَلِمَ. 22 عَلَتَلَ فبَلٌي رَفٌرٌ مَ نّ مِسِرَكَيٍ مَ، كْنْ عٍ نَ عٍ يّتّ رَفبِلٍن عَ مَ، عَلَتَلَ مَن كِنِكِنِمَ نّ عٍ مَ عَ شَ هِننّ رَ.
23 نَ لْشْي كِرَ لُمَ نّ مِسِرَ نُن عَسِرِيَ تَفِ. عَسِرِيَكَيٍ سِفَمَ نّ مِسِرَ، مِسِرَكَيٍ قَن سِفَ عَسِرِيَ. عٍ مَلَنمَ نّ يِرٍ كٍرٍن عَلَتَلَ بَتُقٍ رَ.
24 نَ لْشْي عِسِرَيِلَ، مِسِرَ، نُن عَسِرِيَ، بَرَكّ لُمَ نّ عٍ سَشَنيِ بِرِن مَ دُنِحَ. 25 عَلَتَلَ سّنبّمَ دُبَمَ نّ عٍ بّ، عَ عَ مَسٍن، «بَرَكّ شَ لُ ﭑ مَ حَمَ مِسِرَ مَ، بَرَكّ شَ لُ ﭑ مَ دَالِسٍ عَسِرِيَ بّ، بَرَكّ شَ لُ ﭑ كّ تٌنفٌمَ عِسِرَيِلَ بّ.»