2
عِسِرَيِلَ فبِلٍنقٍ عَلَ مَ
1 عِسِرَيِلَكَيٍ قَمَ نّ وُيَدٍ
عَلْ بَا دّ رَ مّيّنيِ،
نَشَن مُ نْمَ مَنِيَدٍ،
نَشَن مُ نْمَ كْنتِدٍ.
سِنفٍ رَ، عَ نُ عَ قَلَمَ عٍ بّ دّننَشّ،
«ﭑ مَ حَمَ مُ وٌ رَ،»
عَ عَ قَلَمَ نّ عٍ بّ،
«عَلَ حِحّ شَ دِيٍ.»
2 يُدَ بْنسْييٍ نُن عِسِرَيِلَ بْنسْييٍ مَلَنمَ نّ،
عٍ مَنفّ كٍرٍن سُفَندِ عٍ بِرِن بّ.
نَ لْشْي شُنفبٍ عَلَ عٍ رَ مِنِمَ نّ كٌنيِيَ كُي،
عَ عٍ رَ سَبَتِ عٍ شْنيِ.
3 «وٌ شَ عَ قَلَ وٌ تَارَيٍ شَ قٍ رَ، ‹عَلَ شَ حَمَ.›
وٌ شَ عَ قَلَ وٌ شُنيَيٍ شَ قٍ رَ، ‹عَلَ شَنُنتٍنيِيٍ.›
4 وٌ شَ وٌ نفَ عِسِرَيِلَ كَلَمُ،
بَرِ مَ ﭑ مَ فِنّ مُ عَ رَ،
عَ شَ مْرِ مُ ﭑ قَن نَ!
عَ شَ عَ شَ لَنفٌيحَ مَشِرِ سٍيٍ بَ عَ يَتَفِ مَ،
عَ عَ شَ حّنفّيَ مَشِرِ سٍيٍ بَ عَ شِحّيٍ تَفِ.
5 شَ نَ مُ عَ رَ، ﭑ عِسِرَيِلَ لُمَ عَ رَفٍلِ نَن نَ،
عَلْ عَ نُ كِ نَشّ عَ بَرِ لْشْي.
ﭑ عٍ شَ بْشِ مَقِندِ مَ نّ فبٍنفبٍرٍنيِ رَ،
6 عَ قِندِ مَ يِرٍ مَشَرٍ نَن نَ.
ﭑ عٍ قَشَمَ يٍ شْلِ نَن نَ.
ﭑ مُ كِنِكِنِمَ عَ شَ دِيٍ مَ،
بَرِ مَ لَنفٌي دِ نَن عٍ رَ.
7 عٍ نفَ عٍ سْتْ لَنفٌيحَ نَن كُي.
نَ بَرَ قِندِ يَافِ رَ عٍ بّ.
عَ نَشَ عَ قَلَ، ‹ﭑ بِرَ مَ نّ ﭑ حّنفّيٍ قْشْ رَ،
نَشٍيٍ دٌنسٍ نُن يٍ سٌمَ ﭑ يِ،
نَشٍيٍ دُفِ قِمَ ﭑ مَ،
نَشٍيٍ ﭑ كِمَ تُرٍ نُن مِنسٍ رَ.›
8 ﭑ عِ شَ كِرَ قِندِ مَ تُنبٍ كُنسِ رَ نَ نَن مَ،
ﭑ عِ رَبِلِن تّتّ رَ، عَلَكٌ عِ نَشَ كِرَ تٌ.
9 عَ سِفَمَ عَ حّنفّيٍ قْشْ رَ،
كْنْ عَ مُ عٍ مَسْتْمَ.
عَ عٍ قٍنمَ، كْنْ عَ مُ عٍ تٌمَ.
عَ عَ قَلَمَ نّ، ‹ﭑ شَ فبِلٍن ﭑ مَ مْرِ شْن،
بَرِ مَ حّلّشِنيِ نُ نَ ﭑ بّ مّننِ دَنفِ يَكْسِ رَ.›
10 عَ مُ عَ كٌلٌن قَ قَلَ ﭑ تَن نَن نُ بَلٌي سٌمَ عَ يِ،
مّنفِ، تُرٍ، نُن مِنسٍ.
ﭑ تَن نَن نُ فبٍتِ نُن شّيمَ قَن سٌمَ عَ يِ،
كْنْ عَ نَشَ نَ بِرِن نَوَلِ بَلِ كُيٍ بّ.
11 نَ نَن عَ تٌ ﭑ مَ مّنفِ نَ مْ، ﭑ عَ بَمَ عَ يِ.
وّنِ بٌفِ بُندُ تّمُي، ﭑ نَ قَن بَمَ عَ يِ.
شُرُ سٍ شَبٍ شَبَ تّمُي، ﭑ مُ تِنمَ عٍ شَ سٍ سْتْ،
نَشَن نْمَ قِندِدٍ عٍ شَ دُفِيٍ رَ.
12 يَكْسِ ﭑ شَ عَ رَيَافِ عَ حّنفّيٍ يَ شْرِ،
عَلَكٌ مِشِ يٌ نَشَ عَ بَ ﭑ يِ رَ.
13 ﭑ حّلّشِنيِ بِرِن بَمَ نّ عٍ يِ،
عَلْ عٍ شَ مَلَبُي لْشْي سَلِ،
عٍ شَ كِكٍ نّينّ سَلِ،
عَ نُن عٍ شَ سَلِ بِرِن.
14 ﭑ شَ عٍ شَ وّنِ بِلِيٍ، نُن عٍ شَ شْرّ بِلِيٍ كَنَ.
عٍ نَشّ عَ نَ قِندِشِ عٍ شَ لَنفٌيحَ سَرٍ نَن نَ.
ﭑ نَ سَنسِ بِرِن كَنَمَ نّ،
عَ شَ قِندِ وُلَ رَ سُبٍيٍ سَبَتِمَ دّننَشّ.
15 ﭑ عِسِرَيِلَ حَشَنكَتَمَ نّ،
بَرِ مَ عَ سّرّشّ بَمَ بَلِ كُيٍ بّ،
عَ لُ عَلْ لَنفٌي نَشَن عَ يّتّ مَشِرِ مَ دُفِ قَنيِ رَ،
عَ بِرَ عَ حّنفّ قْشْ رَ.
نَ كُي عَ نَشَ نّيمُ ﭑ تَن مَ.»
عَلَتَلَ شَ مَسٍنيِ نَن نَ كِ.
16 «ﭑ عَ شَنِنمَ فبٍنفبٍرٍنيِ مَ نَ نَن مَ،
ﭑ قَ وْيّنيِ حْشُنمّ قَلَ عَ بّ.
17 عَ نَ كٍلِ مّننِ، ﭑ مَن وُرِ بٌفِلَيٍ قِ عَ مَ.
عَكٌرِ فُلُنبَ قِندِ مَ نّ شَشِلِسَ رَ عَ بّ،
عَ قَ سِفِ سَ عَلْ عَ قٌنِكٍ تّمُي
عَلْ عَ مِنِ لْشْي مِسِرَ بْشِ رَ.»
18 عَلَتَلَ شَ مَسٍنيِ نَن يَ،
«نَ لْشْي عِ ﭑ شِلِمَ نّ ‹ﭑ مَ مْرِ.›
عِ مُ ﭑ شِلِمَ ‹ﭑ كَنيِ› سْنْن.
19 ﭑ بَلِ كُيٍ شِلِيٍ بَمَ نّ عِ دّ عِ،
عَلَكٌ عِ شَ نّيمُ عٍ مَ.
20 نَ لْشْي ﭑ سَاتّ تٌنفٌمَ نّ عٍ بّ،
نُن وُلَءِ سُبٍيٍ، شْنِيٍ، عَ نُن بُبُسٍيٍ رَ.
ﭑ شَلِ، سَنتِدّفّمَ، نُن فٍرٍ بَمَ نّ عٍ شَ بْشِ مَ،
عَلَكٌ عٍ شَ سَبَتِ نَا بْحّسَ كُي.
21 ﭑ عِ قِندِ مَ ﭑ مَ فِنّ نَن نَ
تِنشِنيِ، دُفُتّفّحَ، نُن هِننّ كُي.
ﭑ مُ مّيمَ عِ رَ عَبَدَن.
22 لَنلَنتٍيَ لُمَ نّ وٌن تَفِ،
عِ قَ عَلَتَلَ كٌلٌن.»
23 عَلَتَلَ شَ مَسٍنيِ نَن يَ.
«نَ لْشْي، ﭑ عِ شَ دُبّ سُشُمَ نّ.
24 كٌورٍ تُنّ يٍ رَفٌرٌ مَ نّ بْشِ مَ.
بْشِ بَلٌي رَ مِنِمَ نّ وٌ بّ.
سَنسِيٍ وّنِ نُن تُرٍ قِمَ نّ وٌ مَ.
يِسِرٍيلِ هَيِ بِرِن قَنمَ نّ.
25 ﭑ عِسِرَيِلَ رَ سَبَتِمَ نّ نَ بْشِ مَ ﭑ يّتّ بّ.
ﭑ نُ نَشَن مَ ‹مِشِ شْنشِ،›
ﭑ كِنِكِنِمَ نّ عَ مَ.
ﭑ نُ نَشَن مَ، ‹ﭑ مَ حَمَ مُ عَ رَ،›
ﭑ عَ شِلِمَ نّ، ‹ﭑ مَ حَمَ.›
عٍ قَن قَمَ ﭑ تَن نَن شِلِدٍ، ‹ﭑ مَرِفِ عَلَ.›»