65
كِيتِ نُن كِسِ
1 «ﭑ بَرَ ﭑ يّتّ مَسٍن مِشِيٍ بٍ نَشٍيٍ مُ نُ ﭑ شِلِشِ،
مِشِيٍ بَرَ ﭑ تٌ نَشٍيٍ مُ نُ ﭑ قٍنمَ.
ﭑ بَرَ عَ قَلَ، ‹ﭑ تَن نَن يَ،›
سِ ندٍ بّ نَشَن مُ نُ شِلِمَ.
2 ﭑ نَ ﭑ بّلّشّ تِ نّ لْشْي بِرِن حَمَ تُلِ شْرْشْشِ بّ،
نَشَن حّرّ مَ كِرَ حَاشِ شْن عٍ يّتّ وَشْنيِ قٍنقٍ رَ.
3 نَ حَمَ كَتَمَ تّمُي بِرِن ﭑ نَشْنْقٍ رَ.
عٍ سّرّشّيٍ بَمَ سَنسِ يِرٍ،
عٍ سُرَيِ قَن فَن سّرّشّ رَ عٍ شَ عَلَيٍ بّ.
4 عٍ دْشْمَ فَبُرِ سّيتِ مَ كْي رَ،
عٍ شْسّ سُبٍ دٌن، عَ نُن سٍ سّنِيّنتَرٍ فبّتّيٍ.
5 عٍ عَ قَلَمَ مِشِيٍ بّ، ‹وٌ نَشَ وٌ مَسٌ ﭑ نَ دٍ،
بَرِ مَ ﭑ سّنِيّنشِ دَنفِقٍ وٌ رَ.›
نَ مِشِ مْولِ شَ قٍ شْرْشْ
عَلْ تُورِ نَشَن تٍمَ تّ يِرٍ، عَ سِفَ مِشِ مَ.»
6 «يِ نَن سّبّشِ ﭑ يَ عِ،
ﭑ مُ دُندُ مَ نَ مَ قٍوٌ.
ﭑ نَ سَرٍ بِرِن قِمَ نّ عٍ مَ.
7 ﭑ تَن وٌ مَرِفِ نَشّ،
‹ﭑ وٌ شَ يُنُبِ سَرٍ قِمَ نّ،
وٌ تَن نُن وٌ بٍنبَيٍ مَ،
بَرِ مَ وٌ نُ سّرّشّيٍ بَمَ فٍيَيٍ نَن قَرِ،
وٌ نُ قٍ حَاشِ رَبَ ﭑ نَ مّننِ.
نَ كُي ﭑ وٌ شَ يُنُبِ سَرٍ قِمَ نّ وٌ مَ،
وٌ شَ قٍ حَاشِيٍ شَ قٍ رَ.›»
8 عَلَتَلَ شَ مَسٍنيِ نَن يَ،
«مِشِ نَ بٌفِ ندٍ بُندُقٍ تّمُي نَشّ،
عٍ قَ وَ نَ بٌفِ وْلّقٍ،
مِشِ فبّتّ عَ قَلَمَ نّ عٍ بّ،
‹عِ نَشَ نَ وْلّ. يٍ ندٍ مَن لُشِ عَ كُي.›
ﭑ قَن نَ مْولِ رَبَمَ نّ ﭑ قْشِرَبِرّيٍ رَ.
ﭑ مُ عٍ بِرِن حَشَنكَتَمَ.
9 ﭑ يَشُبَ شَ دِ ندٍيٍ رَكٍلِمَ نّ،
ﭑ يُدَ شَ دِ ندٍيٍ كِ ﭑ مَ فٍيَيٍ رَ.
ﭑ نَ ﭑ مَ فٍيَيٍ قِمَ نّ ﭑ مَ حَمَ سُفَندِشِ مَ،
عٍ شَ سَبَتِ نَا، عَ قَ قِندِ عٍ كّ رَ.
10 سَرْن قِيلِ قِمَ نّ عٍ مَ عٍ شُرُ سٍيٍ مَدٌنمَ دّننَشّ،
عَكٌرِ فُلُنبَ قِندِ مَ مَلَبُدٍ نَن نَ عٍ شَ فْورّ بٍ.
ﭑ نَ بِرِن نَبَمَ نّ ﭑ مَ حَمَ بّ نَشَن ﭑ قٍنمَ.»
11 «كْنْ وٌ تَن نَشٍيٍ وٌ كٌبٍ سٌشِ ﭑ تَن عَلَتَلَ رَ،
وٌ قَ نّيمُ ﭑ مَ فٍيَ سّنِيّنشِ مَ،
وٌ قَ سّرّشّ بَ وٌ شَ عَلَيٍ بّ،
نَشَن شِلِمَ فَدِ ‹شُننَقَنيِ كَنيِ›
شَ نَ مُ عَ رَ، نَشَن شِلِمَ مٍنِ ‹مَرَفِرِ كَنيِ،›
12 ﭑ بَرَ نَتّ تٌنفٌ وٌ تَن حَشَنكَتَمَ سَنتِدّفّمَ نَن نَ،
وٌ بِرِن قَ قَشَ.
ﭑ بَرَ وٌ شِلِ، كْنْ وٌ مُ قَ.
ﭑ بَرَ وْيّن، كْنْ وٌ مُ وٌ تُلِ مَتِ.
وٌ بَرَ قٍ حَاشِ رَبَ نَشَن مُ رَقَن ﭑ مَ قٍوٌ.»
13 نَ كُي وٌ مَرِفِ عَلَ يِ نَن قَلَ،
«ﭑ مَ كٌنيِيٍ عٍ دّفٍمَ نّ،
كْنْ ﭑ وٌ تَن لُمَ كَامّ نَن كُي.
ﭑ مَ كٌنيِيٍ عٍ مِنمَ،
كْنْ يٍ شْلِ لُمَ نّ وٌ تَن مَ.
ﭑ مَ كٌنيِيٍ سّيوَ مَ نّ،
كْنْ يَافِ دُ سُمَ نّ وٌ تَن شُن نَ.
14 ﭑ مَ كٌنيِيٍ بّيتِ بَمَ سّيوّ نَن كُي،
كْنْ وٌ تَن وَ مَ نّ تْورّ كُي، وٌ بْحّ قَ رَحَاشُ وٌ مَ.
15 وٌ شِلِ قِندِ مَ نّ دَنكّ رَ ﭑ مَ حَمَ تَفِ.
عَلَتَلَ سّنبّمَ وٌ قَشَمَ نّ،
كْنْ عَ شِلِ نّينّ قِمَ نّ عَ شَ كٌنيِيٍ مَ.
16 مِشِ نَشَن دُبّ رَبَمَ يِ بْشِ مَ،
عَ نَ رَبَمَ نْندِ نَن كُي عَلَ شِلِ رَ.
مِشِ نَشَن كَلِ تِمَ يِ بْشِ مَ،
عَ نَ رَبَمَ نْندِ نَن كُي عَلَ شِلِ رَ.
تْورّ دَنفِشِ نّيمُمَ نّ ﭑ نَ، عَ بَ ﭑ يَ عِ.»
17 «وٌ شَ عَ كٌلٌن ﭑ قَمَ نّ كٌورٍ نُن بْشِ نّينّ دَادٍ.
مِشِ مُ رَتُمَ قٍ قٌرِيٍ مَ سْنْن.
18 كْنْ ﭑ مَ دَالِ، وٌ شَ سّيوَ عَبَدَن،
بَرِ مَ ﭑ دَرِ سَلَمُ دَامَ نّ عَ شَ وٌ رَ سّيوَ هَن.
19 ﭑ سّيوَ مَ نّ دَرِ سَلَمُ تَفِ،
ﭑ قٍ قَنيِ رَبَ ﭑ مَ مِشِيٍ بّ،
وَ شُي مُ مّمَ سْنْن.
20 دِ يٌ مُ قَشَمَ عَ يْرّ رَ سْنْن،
مِشِ مْشِ يٌ قَن مُ قَشَمَ قٌ عَ شَ سِمَيَ كَمَلِ.
مِشِ نَشَن حّ كّمّ سِمَيَ سْتْمَ، عَ قَ قَشَ،
عَ لُمَ نّ عَلْ عَ نَ قَشَ عَ دِ مّدِ تّمُي، عَ قِندِ مِشِ دَنكَشِ رَ.
21 عٍ بَنشِيٍ تِمَ نّ، عٍ سَبَتِ عٍ كُي.
عٍ وُرِ بِلِيٍ سِمَ نّ، عٍ عٍ بٌفِ دٌن.
22 عٍ مُ بَنشِيٍ تِمَ سْنْن، مِشِ فبّتّيٍ قَ سَبَتِ نٍيٍ كُي.
عٍ مُ سَنسِ سِمَ سْنْن، مِشِ فبّتّيٍ قَ نَ بٌفِ دٌن.
ﭑ مَ حَمَ بُمَ نّ، عَلْ وُرِ شُنفبٍيٍ.
ﭑ مَ مِشِ سُفَندِشِيٍ سّيوَ مَ نّ عٍ شَ وَلِ رَ.
23 عٍ مُ وَلِمَ قُ رَ، عٍ شَ دِيٍ مُ فبَلٌي سْتْمَ.
عٍ قِندِ مَ عَلَ بْنسْي بَرَكَشِ نَن نَ،
عٍ تَن نُن عٍ شَ دِيٍ لُمَ نَ كِ نّ عَبَدَن.
24 بٍينُ عٍ شَ ﭑ مَشَندِ، عَ لِمَ نّ ﭑ حَن بَرَ عٍ شُي سُشُ.
بٍينُ عٍ شَ فّ قٍ ندٍ قَلَدٍ، ﭑ حَن بَرَ نَ مّ.
25 شُلُمَسٍ نُن سِ لُمَ نّ كُلّ كٍرٍن.
يّتّ نُن نِنفٍ حٌوفٍ دٌنمَ نّ يِرٍ كٍرٍن.
كْنْ بْشِمَسٍ لُمَ عَ بَلٌ رَ شُبُتَنيِ نَن نَ.
عٍ مُ قٍ يٌ كَنَمَ ﭑ مَ فٍيَ سّنِيّنشِ قَرِ.»
عَلَتَلَ شَ مَسٍنيِ نَن نَ كِ.