22
عَلَ، عِ نَشَ عِ مَكُيَ ﭑ نَ
عَلَ مَشَندِ
1 دَوُدَ شَ بّيتِ بّيتِبَيٍ شَ مَنفّ بّ. عَ شَ بَ عَلْ بّيتِ نَشَن شِلِ «سُبَشّ شٍلِ.»
2 عَلَ، ﭑ مَرِفِ عَلَ، عِ ﭑ نَبٌلٌشِ مُنقٍ رَ؟
عِ كِسِ مَكُيَ ﭑ نَ، عِ مُ ﭑ وَ شُي رَ مّ؟
3 ﭑ مَرِفِ عَلَ، كْي نُن يَنيِ، ﭑ عِ شِلِمَ،
كْنْ عِ مُ ﭑ مَ شِلِ رَتِنمَ.
4 كْنْ عِ تَن سّنِيّنتْي،
عِ شَ كِبَنيِ رَبِلِنشِ عِسِرَيِلَ شَ تَنتُي رَ.
5 مُشُ بٍنبَيٍ بَرَ دَنشَنِيَ عِ مَ.
عِ بَرَ عٍ رَكِسِ عٍ شَ دَنشَنِيَ سَابُي رَ.
6 عٍ تٌ عِ شِلِ، عِ نَشَ عٍ شْرّيَ.
عٍ بَرَ دَنشَنِيَ عِ مَ.
عِ مُ عٍ لُ يَافِ كُي.
7 كْنْ ﭑ تَن بَرَ قِندِ مِشِ شُرِ رَ عَلْ دٌندٌلِ،
عَلْ مِشِ مُ نَ ﭑ تَن نَ.
عَدَ مَدِيٍ ﭑ نَيَافِمَ، مِشِيٍ ﭑ مَيٍلٍمَ.
8 مِشِ نَشَن بِرِن ﭑ تٌمَ،
عٍ يٌمَ ﭑ مَ.
عٍ دّ ثّتّسِمَ ﭑ مَ،
عٍ عٍ بّلّشّسٌلٍ تِمَ ﭑ مَ عَ حَاشِ رَ.
9 عٍ نَشّ، «عِ يَ تِ عَلَتَلَ رَ.
عَ عِ رَكِسِمَ، عَ عِ رَتَنفَمَ،
بَرِ مَ عِ رَقَن عَ مَ!»
10 عٍٍ عَلَ، عِ بَرَ ﭑ نَمِنِ ﭑ نفَ تّيفّ،
عِ بَرَ ﭑ سَ عَ كَنكٍ مَ.
11 ﭑ شَشِلِ تِشِ عِ رَ كَقِ ﭑ بَرِ تّمُي.
عِ قِندِشِ ﭑ مَرِفِ عَلَ رَ كَقِ ﭑ بَشِ قٌيٍ تٌدٍ.
12 عِ نَشَ عِ مَكُيَ ﭑ نَ،
بَرِ مَ كْنتْقِلِ بَرَ وُيَ ﭑ شُن.
مَلِلَ يٌ مُ نَ ﭑ قّ مَ.
13 سّنبّمَيٍ بَرَ ﭑ نَبِلِن عَلْ بَسَن تُورَيٍ.
14 عٍ دّ رَبِشِ عَلْ يّتّ شَاحّيٍ.
15 ﭑ نِي نَ بَقٍ ﭑ قَتٍ، ﭑ شْرِيٍ نَ بَقٍ عٍ رَدْشْدٍيٍ.
ﭑ بْحّ مُ سَمَ، لِمَنِيَ بَرَ بَ ﭑ يِ.
16 ﭑ سّنبّ دٌلٌشِ عَلْ بٌورَ.
ﭑ نّنيِ بَرَ كَنكَن ﭑ كْن نَ.
عِ نَ ﭑ مَقِندِقٍ بّندّ رَ.
17 مِشِ حَاشِ فَلِ بَرَ ﭑ نَبِلِن عَلْ بَرٍيٍ.
عٍ بَرَ ﭑ بّلّشّ نُن ﭑ سَنيِ تُنبَ.
18 ﭑ شْرِ بِرِن سَشِ كّنّ مَ.
عٍ يَ بَنبَنشِ ﭑ نَ.
19 عٍ ﭑ مَ دُفِيٍ عِتَشُنمَ عٍ بٌرٍ مَ،
عٍ ﭑ مَ دُفِ قَنيِ مَتٌمَ عَ لَنمَ عَ شَ لُ نَشَن بّ.
20 عَلَتَلَ، عِ نَشَ عِ مَكُيَ ﭑ نَ!
ﭑ مَ سّنبّمَ نَن عِ رَ.
عِ شَ عِ شُلُن ﭑ مَلِدٍ.
21 عِ شَ ﭑ نِي رَكِسِ سَنتِدّفّمَ مَ.
عِ شَ ﭑ نَتَنفَ نَ بَرٍيٍ مَ.
22 عِ شَ ﭑ نَكِسِ نَ يّتّيٍ مَ.
عِ شَ ﭑ نَكِسِ نَ تُورَيٍ قٍرِيٍ مَ.
23 ﭑ عِ شِلِ مَسٍنمَ نّ ﭑ مَ مِشِيٍ بّ،
ﭑ عِ مَتْشْمَ نّ حَمَ تَفِ.
24 وٌ تَن نَشَن فَاشُمَ عَلَتَلَ يَ رَ،
وٌ شَ عَ تَنتُ.
وٌ تَن نَشَن كٍلِشِ وٌ بٍنبَ يَشُبَ بْنسْي،
وٌ شَ عَ مَتْشْ.
وٌ تَن نَشَن كٍلِمَ عِسِرَيِلَ بْنسْي،
وٌ شَ فَاشُ عَ يَ رَ.
25 عَلَ مُ يٌمَ مِسِكِينّ شَ تْورّ مَ.
عَ مُ عَ يّتّ نْشُنمَ عَ مَ شّ،
عَ عَ شَ مَشَندِ سُشُمَ نّ.
26 عَلَ، ﭑ عِ مَتْشْمَ حَمَ شُنفبٍ يَ مَ.
ﭑ قَمَ ﭑ مَ لَايِدِ رَكَمَلِدٍ مِشِيٍ بّ،
نَشٍيٍ فَاشُمَ عَلَ يَ رَ.
27 مِشِ مَفٌرٌشِيٍ قَمَ عٍ دّفٍدٍ، هَن عٍ وَ سَ.
نَشٍيٍ عَلَتَلَ قٍنمَ، عٍ قَمَ عَ مَتْشْدٍ.
عَلَ شَ سِمَيَ قِ وٌ مَ.
28 دُنِحَ بِرِن قَمَ رَتُدٍ عَلَتَلَ شَ قٍ مَ،
عٍ مَن بِرِن عٍ يَ رَقِندِ مَ عَ مَ.
سِ بِرِن قَمَ عٍ مَفٌرٌدٍ عَ بّ،
29 بَرِ مَ بِرِن نَ عَلَتَلَ شَ مَنفّيَ نَن بُن.
عَ سِ بِرِن يَمَرِ مَ.
30 دُنِحَ سّنبّمَيٍ نَ فّ عٍ دّفٍدٍ،
عٍ بِرِن قَمَ عٍ مَفٌرٌدٍ عَلَ بّ.
نَشٍيٍ بِرِن قِندِ مَ بّندّ رَ،
عٍ قَمَ عٍ شُن سِندٍ عَلَ بّ.
عٍ مُ نْمَ عٍ يّتّ نِي رَتَنفَدٍ.
31 عَدَ مَدِيٍ بِرِن قَمَ عَلَ بَتُدٍ.
عٍ عٍ مَرِفِ شَ قٍ قَلَمَ عٍ بٌرٍ بّ.
32 عَلَ قَمَ عَ شَ تِنشِنيِ مَسٍندٍ
مِشِ بِرِن بّ نَشٍيٍ قَمَ بَرِدٍ.
عَلَ بَرَ نَ رَفِرِ.