26
لْننِتَرٍ نُن بِنيّ
1 كُيٍ مُ شِنبٍلِمَ سٌفٌقُرٍ رَ،
تُنّ مُ قَمَ مَالٍ شَبَ تّمُي،
نَ كِ عَ مُ لَن لْننِتَرٍ شَ بِنيّ سْتْ.
2 دَنكّ مُ مِشِ قَنيِ سُشُمَ.
نَ قٍ لُمَ نّ عَلْ شْنِ نَشَن مُ دْشْمَ، كٌيِنمَ شَ عَ فْنْ.
3 سٌي بْنبْمَ نّ عَلَكٌ عَ شَ عَ فِ،
كَرَقٌي رَ سٌمَ نّ سٌقَلٍ دّ عِ عَلَكٌ مِشِ شَ عَ رَحّرّ،
شَشِلِتَرٍ قَن شُرُ مَ نّ وُرِ رَ عَلَكٌ عَ شَ مَتِنشِن.
4 عِ نَشَ شَشِلِتَرٍ يَابِ عَ مَحْشُن كِ رَ،
شَ نَ مُ عَ رَ وٌ بِرِن لَن.
5 عِ شَ شَشِلِتَرٍ يَابِ عَ مَحْشُن كِ مَ،
شَ نَ مُ عَ رَ عَ عَ يّتّ قِندِ مَ شَشِلِمَ نَن نَ.
6 مِشِ نَشَن شَشِلِتَرٍ شّيمَ مَسٍنيِ ندٍ تِدٍ،
نَ بَرَ عَ يّتّ تْورْ.
7 تَالِ وْيّنيِ نَشَن مِنِمَ شَشِلِتَرٍ دّ عِ،
نَ لُشِ نّ عَلْ مَبّنيِ سَنيِ
نَشَن سّنبّ مُ نَ.
8 شَشِلِتَرٍ بِنيَقٍ لُشِ نّ عَلْ فّمّ سَقٍ لَاتِ كُي.
9 تَالِ وْيّنيِ نَشَن مِنِمَ شَشِلِتَرٍ دّ عِ،
نَ لُشِ نّ عَلْ لُشُسِنيِ
نَشَن نَ سِيسِلَ بّلّشّ عِ.
10 مِشِ نَشَن وَلِ سٌمَ شَشِلِتَرٍ يِ رَ،
شَ نَ مُ عَ رَ مِشِ يِ رَ عَ مُ نَشَن كٌلٌن،
نَ لُشِ نّ عَلْ سْورِ نَشَن تَنبّ وٌلِمَ حَمَ مَبِرِ.
11 شَشِلِتَرٍ نَشَن فبِلٍنمَ عَ شَ دَشُحَ مَ،
نَ لُشِ نّ عَلْ بَرٍ نَشَن فبِلٍنمَ عَ شَ بْشُنيِ دٌن نَ.
12 شَشِلِتَرٍ قَن قِسَ مِشِ بّ نَشَن عَ يّتّ قِندِشِ لْننِلَ رَ.
قٍ سْونّيَمَ نّ نَ شَشِلِتَرٍ بّ دَنفِقٍ نَ يّتّ عِفبٌي رَ.
13 مِشِ تُننَشْنْشِ نَن عَ قَلَمَ،
«يّتّ نَ كِرَ رَ، يّتّ نَ تَا كُي.»
14 نَادّ رَبِمَ، عَ مَن نَفَلِمَ،
عَلْ تُننَشْنّ نَشَن عَ يَ رَبِمَ عَ شَ سَدٍ مَ، عَ مَن شِ.
15 مِشِ تُننَشْنْشِ عَ دٌنسٍ سُشُمَ عَ بّلّشّ رَ،
كْنْ عَ مُ عَ رَ سٌمَ عَ دّ عِ تُننَشْنْيَ سَابُي رَ.
16 مِشِ تُننَشْنْشِ عَ يّتّ رَقِسَ شَشِلِمَ سٌلٌقٍرٍ بّ
نَشٍيٍ يَابِ قِمَ شَشِلِمَيَ رَ.
17 دَنفِ مِشِ نَشَن عَ يّتّ رَ سٌمَ فٍرٍ كُي نَشَن مُ عَ مَتٌشِ،
نَ مَنِيَ مِشِ رَ نَشَن بَرٍ سُشُمَ عَ تُلِيٍ مَ.
18‏-19 مِشِ نَشَن عَ بٌورٍ مَدَشُ، عَ قَ عَ قَلَ، «بٍرٍ نَن نُ عَ رَ،»
نَ مَنِيَ دَشُي رَ نَشَن تّ مَشِرِ مَ تَنبّ مَ، عَ عَ وٌلِ.
20 شَ يٍفٍ مُ نَ، تّ شُبٍنمَ نّ.
شَ مِشِ كٍرٍن عَ سَبَرِ، سْنشْي دَنمَ نّ.
21 تِفٍ قِندِ مَ نّ تّ وٌلٍ رَ، يٍفٍ قِندِ تّ رَ.
سْنشْلَ قَن فٍرٍ رَبِرَ مَ نَ كِ نّ.
22 نَاقِشِ شَ مَسٍنيِ لُشِ نّ عَلْ دٌنسٍ حْشُنمّ،
نَشَن فٌرٌ مَ مِشِ قُرِ كُي.
23 مِشِ حَاشِ نَشَن وْيّن حْشُنمّ قَلَمَ،
نَ لُشِ نّ عَلْ بِرِكِ تٌ حَاشِيٍ سٍ قِيشّ مَسٌمَ نَشٍيٍ مَ.
24 مِشِ حَاشِ عَ بٌورٍ مَدَشُمَ وْيّن حْشُنمّ رَ،
كْنْ يَنقَنتٍيَ نَ عَ بْحّ كُي.
25 هَلِ عَ وْيّنيِ حْشُن، عِ نَشَ لَ عَ رَ دٍ،
بَرِ مَ كٌبِحَ نَ عَ سٌندٌنيِ كُي.
26 عَ شَ شْننَنتٍيَ نْشُنشِ عَ شَ مَيٍندٍنيِ سَابُي رَ،
كْنْ عَ شَ كٌبِحَ قَمَ نّ مِنِدٍ كّنّ مَ مِشِيٍ تَفِ.
27 مِشِ نَشَن يِلِ فٍمَ فَنتَنيِ رَ،
عَ تَن نَن قَمَ بِرَدٍ عَ كُي.
مِشِ نَشَن فّمّ وٌلِمَ،
نَ فّمّ فبِلٍنمَ عَ تَن نَن مَ.
28 وُلٍ قَلّ تْوحّفّتْي نَن شْنمَ،
مِشِ نَشَن عَ بٌورٍ مَتْشْمَ وُلٍ رَ،
نَ كَسَرّ نَن تُن نَبَمَ.