6
دَرِ سَلَمُ شَ حَشَنكَتّ
1 «بُنيَمِنكَيٍ، وٌ وٌ فِ، وٌ كٍلِ دَرِ سَلَمُ.
سَرَ قٍ تٍكٌوَ، فٍرٍ تْنشُمَ رَتٍ بٍتِ هَكٍرٍ مِ،
بَرِ مَ حَشَنكَتّ نَ قَقٍ كٍلِقٍ كْولَ مَ،
عَ فبٍ مُ لُشِ فبَلٌي شَ وٌ لِ.
2 سِيٌن، تَا تٌقَنيِ،
ﭑ وٌ شُن نَكَنَمَ نّ.
3 شُرُ سٍ دّ مَدٌنيِيٍ قَمَ نّ عٍ شَ كِرِ بَنشِيٍ تِدٍ يِرٍ،
وٌ شَ تَا نُ نَ دّننَشّ،
عٍ قَ عٍ شَ شُرُ سٍيٍ مَكَنتَ مّننِ.»
4 «سِيٌن يَشُييٍ، وٌ كٍلِ، وٌ فٍرٍ سٌ نَ تَا شِلِ مَ.
وٌ شَ سِفَ يَنيِ رَ.
سٌفٍ نَ فٌرٌ، وٌ نَشَ كْنتْقِلِ،
5 وٌ مَن شَ سِفَ كْي رَ،
بَنشِ مَكَنتَشِيٍ كَنَدٍ.»
6 مَنفّ عَلَتَلَ بَرَ عَ مَسٍن سِيٌن يَشُييٍ بّ،
«وٌ سَ وُرِ بِلِيٍ شَبَ،
وٌ تٍ سٍ يَءِلَن عَلَكٌ وٌ شَ سٌ دَرِ سَلَمُ تّتّ كُي.
تَا نَ عَ رَ نَشَن لَنشِ عَ شَ رَتْن،
بَرِ مَ عٍ لُمَ عٍ بٌورٍ تْورْ رَ تّمُي بِرِن.
7 قٍ حَاشِ مِنِمَ يِ تَا كُي تّمُي بِرِن،
عَلْ يٍ مِنِمَ كْلْنيِ كُي كِ نَشّ.
كٌبِحَ نُن قٍ حَاشِ فبَنسَن نَن نَ عٍ تَفِ.
نَ بِرِن لُشِ نّ عَلْ قُرٍ ﭑ نَشَن تٌمَ تّمُي بِرِن.»
8 «دَرِ سَلَمُ، عِ شَ عِ تُلِ مَتِ ﭑ مَ مَرَ سِ رَ،
عَلَكٌ ﭑ نَشَ ﭑ مَكُيَ عِ رَ،
عِ قَ لُ عَلْ فبٍنفبٍرٍنيِ،
مِشِ مُ سَبَتِشِ دّننَشّ.»
9 مَنفّ عَلَتَلَ بَرَ عَ مَسٍن،
«عِسِرَيِلَكَ نَشٍيٍ لُشِ،
عٍ بِرِن بَمَ نّ بْشِ مَ،
عَلْ سَنسِ بٌفِ فبِلٍنمَ بَ رَ كِ نَشّ.»
10 «ندٍ ﭑ مَ مَسٍنيِ رَ مّمَ؟
ندٍ قِندِ مَ نَ سٍيدٍ رَ؟
وٌ تُلِ شْرْشْ، وٌ مُ قٍ مّمَ.
وٌ يٌمَ عَلَتَلَ شَ مَسٍنيِ مَ،
وٌ مُ وَ مَ عَ شَ مَرَ سِ شْن.
11 عَلَتَلَ شَ شْنّ فبٌ ﭑ بْحّ كُي،
ﭑ شَ نَ قَلَ وٌ بّ.»
«عَلَ شَ شْنّ عِسِرَيِلَكَيٍ بِرِن لِمَ نّ،
دِ مّدِ نَشٍيٍ بٍرٍ مَ كِرَ رَ،
قٌنِكٍ نَشٍيٍ مَلَنمَ،
شّمّ نُن فِنّ نَشٍيٍ مْشِ عَ قَنيِ رَ.
12 ﭑ نَن ﭑ بّلّشّ تِمَ عٍ مَ تّمُي نَشّ،
مِشِ فبّتّيٍ قَمَ نّ عٍ شَ بَنشِيٍ تٌنفٌدٍ،
عٍ شَ شّيٍ، عَ نُن عٍ شَ فِنّيٍ.»
عَلَتَلَ شَ مَسٍنيِ نَن نَ كِ.
13 «كٍلِقٍ دِ مّدِ مَ، دْشْقٍ شّمْشِ رَ،
عٍ بِرِن نَ عٍ يّتّ شَ فٍينِ نَن قٍنقٍ.
نَمِحْنمّ نُن سّرّشّدُبّ قَن نَ مِشِ مَدَشُقٍ.
14 عٍ مُ قٍ فبٍفبٍ رَبَمَ ﭑ مَ حَمَ مَلِقٍ رَ.
عٍ عَ قَلَمَ، ‹وٌ نَشَ كْنتْقِلِ، وٌ بْحّ شَ سَ.›
كْنْ بْحّسَ يٌ مُ نَ.
15 عَ لَنمَ عٍ شَ يَافِ عٍ شَ قٍ كٌبِيٍ رَ،
كْنْ عٍ مُ يَافِمَ.
يَافِتَرٍ نَن لَنشِ عٍ مَ.
نَ نَن عَ رَ، ﭑ قَمَ عٍ رَبِرَدٍ كِيتِ وَشَتِ.»
عَلَتَلَ شَ مَسٍنيِ نَن نَ كِ.
16 عَلَتَلَ بَرَ عَ مَسٍن،
«وٌ شَ كِرَ قَنيِ قٍن،
وٌ شَ عَ كٌلٌن كِرَ قٌرِيٍ نُ نَ كِ نَشّ.
كِرَ تِنشِنشِ نَ مِندٍن؟
وٌ شَ لُ نَ كِرَ قَرِ عَلَكٌ وٌ شَ بْحّسَ سْتْ.»
كْنْ حَمَ بَرَ عَ يَابِ،
«مُشُ مُ وَ مَ لُقٍ نَ كِرَ شْن مَ.»
17 عَلَ بَرَ عَ مَسٍن، «ﭑ بَرَ وٌ شَ سْورِيٍ تِ وٌ شَ تّتّ قَرِ،
نَشٍيٍ مّينِمَ وٌ مَ.
وٌ شَ عٍ شُي رَ مّ.»
كْنْ حَمَ بَرَ عَ يَابِ،
«مُشُ مُ وَ مَ عٍ شُي رَ مّقٍ.»
18 عَلَ بَرَ عَ مَسٍن، «حَمَنّ بِرِن، وٌ وٌ تُلِ مَتِ،
وٌ شَ عَ مَتٌ نَشَن قَمَ رَبَدٍ بٍ.
19 دُنِحَ بِرِن، وٌ وٌ تُلِ مَتِ.
ﭑ تَن نَن قَمَ يِ حَمَ حَشَنكَتَدٍ،
ﭑ تَن نَن قَمَ عٍ مَحْشُنيِ سَرٍ رَفبِلٍندٍ عٍ مَ،
بَرِ مَ عٍ مُ تِن عٍ تُلِ مَتِدٍ ﭑ مَ مَسٍنيِ رَ،
عٍ بَرَ يٌ ﭑ مَ سّرِيّ مَ.
20 ﭑ هَيِ نَ عٍ شَ سُرَيِ سّرّشّ مَ،
نَشَن كٍلِشِ سٍيبَ؟
ﭑ هَيِ نَ عٍ شَ لَبُندّ سّرّشّ مَ،
نَشَن كٍلِشِ يِرٍ مَكُيٍ؟
وٌ شَ سّرّشّ فَن دَاشِيٍ مُ رَقَن ﭑ مَ،
ﭑ مُ تِنمَ وٌ شَ سّرّشّ سٍسٍ رَ سُشُدٍ.
21 نَ نَن عَ رَ عَلَتَلَ بَرَ عَ مَسٍن،
ﭑ قَمَ نّ فّمّ دْشْدٍ يِ حَمَ يَ رَ،
عٍ قَمَ عٍ سَنيِ رَدِندٍ نَشَن نَ.
بَبَيٍ نُن عٍ شَ دِيٍ،
دْشْبٌورٍيٍ نُن دّقَنبٌورٍيٍ،
عٍ بِرِن سْنتْمَ نّ.»
22 عَلَتَلَ بَرَ عَ مَسٍن،
«حَمَ ندٍ نَ قَقٍ كٍلِقٍ كْولَ مَ،
حَمَ فبٍفبٍ نَشَن نَ دُنِحَ يِرٍ بِرِن.
23 شَلِ نُن تَنبّ نَ عٍ يِ رَ.
عٍ حَاشُ، عٍ مُ كِنِكِنِ كٌلٌن.
عٍ شُي فبٌ عَلْ مْرْنيِ.
سٌي كَنيِيٍ نَن عٍ رَ.
عٍ بِرِن مَلَنشِ عَلَكٌ عٍ شَ سِيٌن فٍرٍ.»
24 عِسِرَيِلَ نَ وْيّنقٍ عٍ بٌرٍ تَفِ، «وٌن بَرَ عٍ شِبَارُ مّ،
لِمَنِيَ بَرَ بَ وٌن يِ رَ،
كْنتْقِلِ بَرَ وٌن سُشُ.
وٌن نَ تْورْقٍ عَلْ فِنّ نَشَن نَ دِ بَرِقٍ.
25 وٌ نَشَ مِنِ دَاشَ دٍ،
وٌ نَشَ حّرّ كِرَ شْن مَ،
بَرِ مَ وٌن يَشُييٍ وٌن نَبِلِنشِ،
سَنتِدّفّمَ نَ عٍ يِ رَ.»
26 ﭑ بَرَ عٍ يَابِ، «ﭑ مَ حَمَ، وٌ سُننُن دٌنمَ رَفٌرٌ وٌ مَ،
وٌ شَ سُننُن عَلْ مِشِ نَشَن شَ دِ كٍرٍنيِ بَرَ قَشَ.
وٌ شَ سُننُنيِ شَ فبٌ،
بَرِ مَ وٌن يَشُييٍ نَ قَقٍ كٍرٍن نَ.»
27 عَلَتَلَ بَرَ عَ مَسٍن ﭑ بّ، «ﭑ عِ قِندِشِ مِشِ نَن نَ
نَشَن ﭑ مَ حَمَ مَتٌمَ.
عِ شَ عٍ مَتٌ عَلَكٌ عِ شَ عَ كٌلٌن شَ عٍ حّرّ كِ قَن.
عِ لُشِ نّ عَلْ مِشِ نَشَن وُرٍ نُن فبٍتِ رَشُنُمَ، عَ عٍ فبِ بَ.
28 عٍ بِرِن قِندِشِ مَتَندِلَيٍ نَن نَ نَشٍيٍ يٌمَ عَلَ مَ.
عٍ لُشِ عَلْ وُرٍ نُن يْشُي، نَشَن فبِ مُ بَشِ.
عٍ مُ قَن.
29 شَبُي تّ رَدّشّمَ عَ قَنيِ رَ
عَلَكٌ عَ شَ وُرٍ نُن يْشُي رَشُنُ، عٍ فبِ شَ بَ.
كْنْ قٍ حَاشِ مُ حْنمَ ﭑ مَ حَمَ تَفِ.
عٍ لُشِ نّ عَلْ سُنبُي نَشَن مُ بَمَ وُرٍ كُي.
30 عٍ شِلِ قَلَمَ ‹فبٍتِ كَنَشِ›،
بَرِ مَ عَلَتَلَ بَرَ عٍ رَبّحِن.»