23
عَلَتَلَ شَ شّيرَ تِنشِنشِ
عَلَتَلَ شَ مَسٍنيِ
1 عَلَتَلَ شَ مَسٍنيِ نَن يَ؛
«حَشَنكَتّ نَ ﭑ مَ حَمَ يَرٍرَتِيٍ بّ
نَشٍيٍ بَرَ ﭑ مَ حَمَ رَلْي، عٍ بَرَ عٍ رَيٍنسٍن.
2 عِسِرَيِلَ مَرِفِ عَلَتَلَ بَرَ عَ مَسٍن عَ شَ حَمَ يَرٍرَتِيٍ شَ قٍ رَ،
وٌ بَرَ ﭑ مَ حَمَ رَيٍنسٍن نّ، وٌ بَرَ عٍ كٍرِ.
وٌ مُ مّينِشِ عٍ مَ.
ﭑ قَمَ وٌ حَشَنكَتَدٍ وٌ شَ كٌبِحَ نَن مَ.»
عَلَتَلَ شَ مَسٍنيِ نَن نَ كِ.
3 «ﭑ قَمَ نّ ﭑ مَ حَمَ بِرِن نَ،
ﭑ نُ بَرَ نَشَن شَنِن حَمَنّ مَ.
ﭑ قَمَ نّ عٍ رَفبِلٍندٍ عٍ شْنيِ
عَلَكٌ عٍ مَن شَ وُيَ، عٍ شَ قٍ مَن شَ سْونّيَ.
4 ﭑ يَرٍرَتِيٍ تِمَ نّ عٍ بّ نَشٍيٍ مّينِمَ عٍ مَ.
عٍ مُ فَاشُمَ سْنْن، عٍ مُ سّرّنمَ.
ﭑ عٍ هَيِ بِرِن قَنمَ نّ عٍ بّ.»
عَلَتَلَ بَرَ نَ مَسٍن.
5 عَلَتَلَ شَ مَسٍنيِ نَن يَ؛
«لْشْي قَمَ نّ قَدٍ ﭑ دَوُدَ شَ دِ تِنشِنشِ رَكٍلِمَ لْشْي نَشّ.
عَ حَمَ يَمَرِ مَ نّ لْننِ، تِنشِنيِ، نُن سّرِيّ رَ بْشِ كُي.
6 نَ وَشَتِ يُدَيَ كِسِمَ نّ،
عِسِرَيِلَ بْحّسَ سْتْ،
مِشِيٍ عَ قَلَ، ‹عَلَتَلَ قِندِشِ وٌن مَ تِنشِنيِ نَن نَ.›»
7 عَلَتَلَ شَ مَسٍنيِ نَن يَ؛
«لْشْي قَمَ قَدٍ مِشِ مُ عَ قَلَمَ،
‹عَلَتَلَ حِحّ نَشَن عِسِرَيِلَكَيٍ رَ مِنِشِ مِسِرَ بْشِ رَ.›
8 عٍ عَ قَلَمَ نّ، ‹وٌن بَرَ وٌن كَلِ عَلَتَلَ شِلِ رَ،
نَشَن عِسِرَيِلَ بْنسْي رَكٍلِشِ،
عَ عٍ رَ مِنِ حَمَنّ رَ نَشَن نَ كْولَ مَ
عَ نُن يِرٍ بِرِن عَ عٍ كٍرِشِ دّننَشّ.
عٍ مَن قَمَ نّ عٍ شَ بْشِ رَ سَبَتِدٍ.›»
عَننَبِ يٍرٍ مِ شَ مَسٍنيِ
9 «مَسٍنيِيٍ نَن يَ نَمِحْنمّيٍ شَ قٍ رَ؛
ﭑ بْحّ بَرَ كِنِكِنِ.
ﭑ شْرِ بِرِن نَ سّرّنقٍ،
ﭑ لُشِ نّ عَلْ سِيسِلَ بَرِ مَ عَلَتَلَ شَ مَسٍنيِ سّنِيّنشِ شْرْشْ.»
عَلَتَلَ شَ مَسٍنيِ
10 «يِ بْشِ رَقٍشِ يّنّلَيٍ نَن نَ.
بْشِ يَتِ يَتِ نَ دَنكّ كُي نَ نَن مَ،
قِيلِ بَرَ شَرَ، حٌوفٍ بَرَ حْن.
مِشِ مَقُرَ تِنشِنتَرٍيَ رَبَدٍ.
عٍ سُو سَمَ نَ رَ عَ قَنيِ رَ.
11 نَمِحْنمّ نُن سّرّشّدُبّ مُ تِنشِن.
ﭑ بَرَ كٌبِحَ تٌ ﭑ مَ بَنشِ كُي.»
عَلَتَلَ شَ مَسٍنيِ نَن نَ كِ.
12 «نَ نَن عَ رَ عٍ شَ كِرَ شْرْشْ.
دِ مِ بَرَ سِن عٍ شُن مَ.
عٍ لُمَ نّ بِرَ رَ،
بَرِ مَ ﭑ بَرَ نَتّ تٌنفٌ ﭑ شَ عٍ حَشَنكَتَ.
نَ وَشَتِ نَ قَقٍ.»
عَلَتَلَ شَ مَسٍنيِ نَن نَ كِ.
13 «ﭑ بَرَ قٍ حَاشِيٍ تٌ نَمِحْنمّ سَمَرِكَيٍ يَ مَ.
عٍ نَ مَسٍنيِ تِقٍ بَلِ شِلِ رَ،
عٍ بَرَ ﭑ مَ حَمَ عِسِرَيِلَ رَلْي.
14 ﭑ مَن بَرَ قٍ رَتْنشِيٍ تٌ نَمِحْنمّ دَرِ سَلَمُكَيٍ يَ مَ.
عٍ قِندِشِ يّنّلَيٍ نَن نَ، عٍ حّرّ مَ وُلٍ رَ،
عٍ تِنشِنتَرٍيٍ مَلِمَ عَلَكٌ عٍ نَشَ فبِلٍن عٍ شَ وَلِ كٌبِ قْشْ رَ.
عٍ بَرَ لُ ﭑ بّ عَلْ سٌدٌ مَكَيٍ،
عٍ شَ مِشِيٍ مَنِيَشِ فٌمٌرَكَيٍ نَن نَ.»
15 نَ نَن عَ رَ مَنفّ عَلَتَلَ عَ مَسٍنشِ نَمِحْنمّيٍ شَ قٍ رَ،
«ﭑ قٍ شْنّ سٌمَ نّ عِ يِ رَ بَلٌي رَ،
ﭑ يٍ حَاشِ سٌ عِ يِ رَ مِنسٍ رَ،
بَرِ مَ دَرِ سَلَمُ نَمِحْنمّيٍ بَرَ عَ نِيَ
ﭑ مَ بْشِ بِرِن شَ قِندِ بْشِ سّنِيّنتَرٍ رَ.»
16 عَلَتَلَ بَرَ عَ مَسٍن،
«وٌ نَشَ وٌ تُلِ مَتِ نَمِحْنمّيٍ شَ مَسٍنيِ رَ.
عٍ نَشَن مَسٍنمَ وٌ بّ عَ قِندِشِ وُلٍ نَن نَ.
عٍ لَامَتُنيِيٍ شَ قٍ قَلَمَ وٌ بّ
نَشٍيٍ قَتَنشِ عٍ يّتّ شَشِلِ مَ.
عَلَتَلَ شَ مُ عَ مَسٍنشِ.
17 عٍ بَرَ سُو سَ عَ قَلَدٍ ﭑ مَتَندِلَيٍ بّ،
‹عَلَتَلَ نَشّ وٌ بْحّسَ سْتْمَ نّ.›
عٍ مَن نُ عَ قَلَ مِشِيٍ بّ،
نَشٍيٍ بِرَ مَ عٍ يّتّ وَشْنقٍ قْشْ رَ،
‹قٍ حَاشِ يٌ مُ وٌ سْتْمَ.›
18 ندٍ بَرَ تِ عَلَتَلَ سّيتِ مَ، عَ شَ عَ شَ مَسٍنيِ رَ مّ؟
ندٍ بَرَ عَ تُلِ مَتِ عَ شَ مَسٍنيِ رَ؟
ندٍ بَرَ نَ مّ؟
19 عَلَتَلَ بَرَ شْنْ مِشِ حَاشِ مَ.
نَ لُشِ نّ عَلْ قٌيٍ شُنفبٍ نَشَن دَنفِمَ عٍ شُن مَ.
20 عَلَتَلَ شَ شْنّ مُ فبِلٍنمَ،
قٌ عَ شَ كَمَلِ،
قٌ عَ شَ نَتّ بِرِن شَ رَبَ.
نَ بِرِن نَ حْن، وٌ شَشِلِ سْتْمَ نّ.
21 ﭑ تَن شَ مُ يِ نَمِحْنمّيٍ شّيشِ، عٍ عٍ يّتّ شَشِلِ نَن نَوَلِقٍ.
ﭑ مُ مَسٍنيِ تِشِ عٍ بّ، عٍ مَسٍنيِ تِشِ عٍ يّتّ نَن نَ.
22 شَ عَ سَ عَ لِ عٍ نُ نَ ﭑ تَن نَن سّيتِ مَ،
عٍ ﭑ مَ مَسٍنيِ نَن مَسٍنمَ ﭑ مَ حَمَ بّ،
عَلَكٌ عٍ شَ فبِلٍن عٍ شَ كِرَ حَاشِ قْشْ رَ،
عٍ شَ كٌبِحَ لُ نَ.»
23 عَلَتَلَ شَ مَسٍنيِ نَن يَ؛
«عَلَ نَن ﭑ نَ نَشَن مَكْرّ وٌ رَ،
ﭑ مُ نَ يِرٍ مَكُيٍ.
24 عَدَ مَدِ نْمَ عَ نْشُندٍ ﭑ مَ؟»
عَلَتَلَ شَ مَسٍنيِ نَن نَ كِ.
«ﭑ مُ نَ كٌورٍ نُن بْشِ بِرِن مَ شّ؟»
عَلَتَلَ شَ مَسٍنيِ نَن نَ كِ.
25 «ﭑ بَرَ نَ نَمِحْنمّيٍ شُي مّ.
عٍ وُلٍ نَن قَلَمَ،
عٍ نَشّ، ‹ﭑ بَرَ لَامَتُنيِ تٌ، ﭑ بَرَ لَامَتُنيِ تٌ.›»
26 «نَمِحْنمّيٍ لُمَ وُلٍ قَلَ رَ هَن مُن تّمُي؟
عٍ عٍ يّتّ مَدَشُمَ هَن مُن تّمُي؟
27 عٍ مَحْشُنشِ نّ عَ حَمَ نْمَ نّيمُدٍ ﭑ شِلِ رَ
عٍ شَ لَامَتُنيِيٍ سَابُي رَ، عٍ نَشَن قَلَمَ عٍ بٌورٍ بّ،
عَلْ عٍ بَبَيٍ نّيمُشِ ﭑ شِلِ مَ كِ نَشّ عٍ قَ بَلِ بَتُ.
28 نَشَن بَرَ شِيٍ سَ، عَ شَ نَ نَن قَلَ.
نَشَن بَرَ ﭑ مَ مَسٍنيِ سْتْ، عَ شَ نَ قَلَ نْندِ رَ.
مُنسٍ نَ مَالٍ شْرِ نُن مَالٍ لَفِ تَفِ؟»
عَلَتَلَ شَ مَسٍنيِ نَن نَ كِ.
29 «ﭑ مَ مَسٍنيِ مُ لُشِ شّ عَلْ تّ؟»
عَلَتَلَ شَ مَسٍنيِ نَن نَ كِ.
«ﭑ مَ مَسٍنيِ مُ لُشِ شّ عَلْ دّرّ مَ نَشَن فّمّ عِبْو مَ؟»
30 عَلَتَلَ شَ مَسٍنيِ نَن يَ؛
«يِ نَمِحْنمّيٍ مُ رَقَنشِ ﭑ مَ.
عٍ مَسٍنيِ مُحَمَ عٍ بٌورٍ مَ،
عٍ قَ عَ قَلَ عَلَ شَ مَسٍنيِ نَ عَ رَ.»
31 عَلَتَلَ شَ مَسٍنيِ نَن يَ؛
«يِ نَمِحْنمّيٍ مُ رَقَنشِ ﭑ مَ.
عٍ عَ قَلَمَ، ‹عَلَ شَ مَسٍنيِ نَن يَ،›
كْنْ عٍ دّ نَن تُن وُيَشِ.»
32 عَلَتَلَ شَ مَسٍنيِ نَن يَ؛
«يِ نَمِحْنمّيٍ مُ رَقَنشِ ﭑ مَ،
نَشٍيٍ لَامَتُنيِ وُلٍ قَلَمَ،
نَشٍيٍ ﭑ مَ حَمَ رَلْيمَ عٍ شَ وُلٍ قُقَقُيٍ رَ.
ﭑ مُ عٍ شّيشِ، ﭑ مُ يَامَرِ يٌ قِشِ عٍ مَ،
حَمَ هَيِ مُ نَ عٍ مَ قٍوٌ.»
عَلَتَلَ شَ مَسٍنيِ نَن نَ كِ.
33 «شَ حَمَ عِ مَشْرِن،
شَ نَ مُ عَ رَ نَمِحْنمّ، شَ نَ مُ عَ رَ سّرّشّدُبّ،
‹مُنسٍ قِندِشِ عَلَتَلَ شَ نَتّ رَ،›
عِ شَ يِ نَتّ قَلَ عٍ بّ،
‹عَلَتَلَ بَرَ وٌ رَبّحِن.›
34 شَ نَمِحْنمّ، شَ نَ مُ عَ رَ سّرّشّدُبّ،
شَ نَ مُ عَ رَ مِشِ ندٍ عَ قَلَ حَمَ بّ،
‹عَلَتَلَ شَ مَسٍنيِ نَن يَ،›
ﭑ قَمَ نّ نَ كَنيِ نُن عَ بْنسْي حَشَنكَتَدٍ.
35 وٌ وٌ بٌورٍ مَشْرِنمَ،
‹عَلَتَلَ مُنسٍ يَابِشِ؟ عَلَتَلَ مُنسٍ مَسٍنشِ؟›
36 كْنْ عَ مُ لَنمَ وٌ شَ عَ قَلَ،
‹عَلَتَلَ شَ مَسٍنيِ نَن يَ،›
بَرِ مَ نَ قِندِشِ وٌ يّتّ شَ مَسٍنيِ نَن نَ.
وٌ وَ مَ مَنفّ عَلَتَلَ شَ مَسٍنيِ نَن مَسَرَقٍ.
37 وٌ نَمِحْنمّ مَشْرِنمَ،
‹عَلَتَلَ مُنسٍ يَابِشِ؟ عَلَتَلَ مُنسٍ مَسٍنشِ؟›
38 شَ وٌ مَن عَ قَلَمَ،
‹عَلَتَلَ شَ مَسٍنيِ نَن يَ،›
ﭑ تٌ عَ قَلَ وٌ بّ عَ وٌ نَشَ نَ مْولِ قَلَ،
39 ﭑ وٌ رَبّحِنمَ نّ كٍرٍنيِ رَ،
ﭑ وٌ مَكُيَ ﭑ نَ،
وٌ تَن نُن وٌ شَ تَا ﭑ نَشَن قِشِ وٌ نُن وٌ بَبَيٍ مَ.
40 ﭑ وٌ رَيَافِمَ نّ عَبَدَن.
نَ يَافِ مُ بَمَ وٌ مَ، مِشِ مُ نّيمُمَ عَ رَ.»