6
فِنّ شَ تٌقَنيِ
فِنّدِ مّيٍ شَ مَسٍنيِ فِنّ بّ
1 «فِنّ تٌقَنيِ قِسَمَنتٍ،
عِ شَنُنتٍنيِ سِفَشِ مِندٍن؟
عَ سِفَ مِندٍن مَبِرِ عَلَكٌ وٌن بِرِن شَ عَ قٍن؟»
فِنّ شَ مَسٍنيِ فِنّدِ مّيٍ بّ
2 «ﭑ شَنُنتٍنيِ بَرَ سِفَ عَ شَ سَنسِ يِرٍ،
سٍ شِرِ قَنيِ نَ دّننَشّ،
عَلَكٌ عَ شَ عَ مَحّرّ،
عَ شَ سَنسِ قُفٍ تٌقَنيِ ندٍ بَ.
3 ﭑ قِندِشِ ﭑ شَنُنتٍنيِ فبٍ نَن نَ،
عَ قَن قِندِشِ ﭑ فبٍ نَن نَ.
عَ لُمَ عَ مَحّرّ رَ سَنسِ قُفٍ تٌقَنيِيٍ يَ مَ.»
شّمّ شَ مَسٍنيِ فِنّ بّ
4 «ﭑ دّ قَن بٌورٍ، عِ تٌقَن عَلْ تِرِ سَ،
عِ رَيَبُ عَلْ دَرِ سَلَمُ،
عِ سّنبّ فبٌ عَلْ عِسِرَيِلَ شَ سْورِيٍ.
5 عِ نَشَ عِ يَ تِ ﭑ نَ،
شَ نَ مُ عَ رَ ﭑ شَشِلِ عِقُمَ نّ.
عِ شُنسّشّيٍ فبٌ.
عٍ لُشِ نّ عَلْ سِ فْورّ نَشَن فٌرٌ مَ فَلَدِ فٍيَ قَرِ.
6 عِ حِنيِ قِيشّ عَلْ يّشّي فْورّ نَشَن شَبٍ مَشَبَشِ،
عٍ كٍلِشِ نَشٍيٍ مَشَدٍ.
عِ حِنيِ كٍرٍن مُ بَشِ،
عٍ بِرِن دّحّشِ.
7 عِ شّرّ تٌقَن عَلْ مَنفٌي نَشَن عِشَبَشِ عَ تَفِ.
عٍ نْشُنشِ عِ شَ مَقٍلٍنيِ بُن مَ.
8 مَنفّ فِنّ تٌنفٌ سٍننِ نْمَ لُدٍ نَا،
مَنفّ شَ كٌنيِ فِنّ تٌنفٌ سٌلٌمَسَشَن قَن لُ نَا،
عَ نُن عَ شَ فِنّدِ مّ تٌقَنيِ فبٍفبٍ نَشَن كْنتِ مُ كٌلٌن.
9 كْنْ فِنّ كٍرٍن ثٍتِ نَن ﭑ يِ نَشَن دَنفِ عٍ بِرِن نَ.
عَ كٍرٍن نَن نَ عَ نفَ بّ،
نَشَن نَقَنشِ عَ مَ دَنفِقٍ عٍ بِرِن نَ.
فِنّدِ مّيٍ، مَنفّ فِنّيٍ، نُن مَنفّ شَ فِنّيٍ،
عٍ بِرِن عَ مَتْشْمَ يِ وْيّنيِ رَ،
10 ‹ندٍ نَ يِ فِنّ رَ،
نَشَن يَنبَمَ عَلْ سُبَشّ نَءِيَلَنيِ،
نَشَن تٌقَن عَلْ كِكٍ،
نَشَن قَتٍ يَنبَمَ عَلْ سٌفٍ،
نَشَن مَمِرِن عَلْ تُنبُي فَالِ؟›»
فِنّ شَ مَسٍنيِ عَ شَ قُتِ شَ قٍ رَ
11 «ﭑ وَ مَ فٌرٌقٍ سَنسِ يِرٍ،
عَلَكٌ ﭑ شَ سَنسِ نّينّ تٌ فُلُنبَ كُي،
عَلَكٌ ﭑ شَ عَ كٌلٌن شَ وّنِ بِلِ بَرَ بٌفِ،
شَ مَنفٌي بَرَ قُفَ.
12 ﭑ مُ نُ عَ كٌلٌن
شَ ﭑ يّتّ قَمَ تٍدٍ ﭑ مَ حَمَ شَ مَنفّ رَفِسٍ كُي.»