5
عَدَ مَ هَن نُهَ
1 عَدَ مَ نُن عَ بْنسْي شَ تَرُشُي نَن يَ. عَلَ تٌ عِبُنَدَ مَ دِيٍ دَا، عَ نَشَ عَ قْشِ لُ عٍ مَ. 2 عَ نَشَ عٍ دَا شّمّ نُن فِنّ. عَ بَرَكّ سَ عٍ مَ. عَ عٍ شِلِ سَ «عَدَ مَ.» 3 عَدَ مَ تٌ بُ حّ كّمّ حّ تٌنفٌ سَشَن، عَ نَشَ دِ سْتْ عَ يّتّ مِسَالِ رَ. عَ نَشَ عَ شِلِ سَ سٍتِ. 4 سٍتِ شَ بَرِ دَنفِ شَنبِ، عَدَ مَ نَشَ بُ حّ كّمّ سٌلٌمَسَشَن. عَ نَشَ دِ شّمّ نُن دِ فِنّ فبّتّيٍ سْتْ. 5 عَدَ مَ شَ سِمَيَ نَشَ سِفَ حّ كّمّ سٌلٌمَنَانِ نُن حّ تٌنفٌ سَشَن. نَ شَنبِ عَ نَشَ قَشَ.
6 سٍتِ تٌ بُ حّ كّمّ حّ سُولِ، عَ نَشَ قِندِ عٍنٌسِ بَبَ رَ. 7 عٍنٌسِ شَ بَرِ دَنفِ شَنبِ، سٍتِ نَشَ بُ حّ كّمّ سٌلٌمَسَشَن حّ سٌلٌقٍرٍ. عَ نَشَ دِ شّمّ نُن دِ فِنّ فبّتّيٍ سْتْ. 8 سٍتِ شَ سِمَيَ نَشَ سِفَ حّ كّمّ سٌلٌمَنَانِ نُن حّ قُ نُن قِرِن. نَ شَنبِ عَ نَشَ قَشَ.
9 عٍنٌسِ تٌ بُ حّ تٌنفٌ سٌلٌمَنَانِ، عَ نَشَ قِندِ كٍنَن بَبَ رَ. 10 كٍنَن شَ بَرِ دَنفِ شَنبِ، عٍنٌسِ نَشَ بُ حّ كّمّ سٌلٌمَسَشَن حّ قُ نُن سُولِ. عَ نَشَ دِ شّمّ نُن دِ فِنّ فبّتّيٍ سْتْ. 11 عٍنٌسِ شَ سِمَيَ نَشَ سِفَ حّ كّمّ سٌلٌمَنَانِ نُن حّ سُولِ. نَ شَنبِ عَ نَشَ قَشَ.
12 كٍنَن تٌ بُ حّ تٌنفٌ سٌلٌقٍرٍ، عَ نَشَ قِندِ مَهَلَلٍلِ بَبَ رَ. 13 مَهَلَلٍلِ شَ بَرِ دَنفِ شَنبِ، كٍنَن نَشَ بُ حّ كّمّ سٌلٌمَسَشَن حّ تٌنفٌ نَانِ. عَ نَشَ دِ شّمّ نُن دِ فِنّ فبّتّيٍ سْتْ. 14 كٍنَن شَ سِمَيَ نَشَ سِفَ حّ كّمّ سٌلٌمَنَانِ نُن حّ قُ. نَ شَنبِ عَ نَشَ قَشَ.
15 مَهَلَلٍلِ تٌ بُ حّ تٌنفٌ سٍننِ عَ نُن سُولِ، عَ نَشَ قِندِ يٍرٍدِ بَبَ رَ. 16 يٍرٍدِ شَ بَرِ دَنفِ شَنبِ، مَهَلَلٍلِ نَشَ بُ حّ كّمّ سٌلٌمَسَشَن حّ تٌنفٌ سَشَن. عَ نَشَ دِ شّمّ نُن دِ فِنّ فبّتّيٍ سْتْ. 17 مَهَلَلٍلِ شَ سِمَيَ نَشَ سِفَ حّ كّمّ سٌلٌمَسَشَن نُن حّ تٌنفٌ سٌلٌمَنَانِ نُن سُولِ. نَ شَنبِ عَ نَشَ قَشَ.
18 يٍرٍدِ تٌ بُ حّ كّمّ حّ تٌنفٌ سٍننِ عَ نُن قِرِن، عَ نَشَ قِندِ عٍنٌكِ بَبَ رَ. 19 عٍنٌكِ شَ بَرِ دَنفِ شَنبِ، يٍرٍدِ نَشَ بُ حّ كّمّ سٌلٌمَسَشَن. عَ نَشَ دِ شّمّ نُن دِ فِنّ فبّتّيٍ سْتْ. 20 يٍرٍدِ شَ سِمَيَ نَشَ سِفَ حّ كّمّ سٌلٌمَنَانِ نُن حّ تٌنفٌ سٍننِ عَ نُن قِرِن. نَ شَنبِ عَ نَشَ قَشَ.
21 عٍنٌكِ تٌ بُ حّ تٌنفٌ سٍننِ عَ نُن سُولِ، عَ نَشَ قِندِ مٍتُسٍلَ بَبَ رَ. 22 مٍتُسٍلَ شَ بَرِ دَنفِ شَنبِ، عٍنٌكِ نَشَ بِرَ عَلَ قْشْ رَ حّ كّمّ سَشَن. عَ نَشَ دِ شّمّ نُن دِ فِنّ فبّتّيٍ سْتْ. 23 عٍنٌكِ شَ سِمَيَ نَشَ سِفَ حّ كّمّ سَشَن نُن حّ تٌنفٌ سٍننِ عَ نُن سُولِ. 24 عٍنٌكِ نَشَ بِرَ عَلَ قْشْ رَ. نَ شَنبِ عَ مُ لُ نَ سْنْن، بَرِ مَ عَلَ بَرَ عَ شَنِن.
25 مٍتُسٍلَ تٌ بُ حّ كّمّ حّ تٌنفٌ سٌلٌمَسَشَن عَ نُن سٌلٌقٍرٍ، عَ نَشَ قِندِ لَمٍكِ بَبَ رَ. 26 لَمٍكِ شَ بَرِ دَنفِ شَنبِ، مٍتُسٍلَ نَشَ بُ حّ كّمّ سٌلٌقٍرٍ حّ تٌنفٌ سٌلٌمَسَشَن عَ نُن قِرِن. عَ نَشَ دِ شّمّ نُن دِ فِنّ فبّتّيٍ سْتْ. 27 مٍتُسٍلَ شَ سِمَيَ نَشَ سِفَ حّ كّمّ سٌلٌمَنَانِ نُن حّ تٌنفٌ سٍننِ عَ نُن سٌلٌمَنَانِ. نَ شَنبِ عَ نَشَ قَشَ.
28 لَمٍكِ تٌ بُ حّ كّمّ حّ تٌنفٌ سٌلٌمَسَشَن عَ نُن قِرِن، عَ نَشَ دِ سْتْ. 29 عَ نَشَ عَ شِلِ سَ نُهَ. عَ نَشَ عَ قَلَ، «عَ قَمَ وٌن مَلِدٍ وٌن مَ تْورّ نُن وٌن مَ وَلِ كُي، وٌن نَشَن نَبَمَ بْشِ مَ عَلَتَلَ بَرَ دّننَشّ دَنكَ.» 30 نُهَ شَ بَرِ دَنفِ شَنبِ، لَمٍكِ نَشَ بُ حّ كّمّ سُولِ حّ تٌنفٌ سٌلٌمَنَانِ عَ نُن سُولِ. عَ نَشَ دِ شّمّ نُن دِ فِنّ فبّتّيٍ سْتْ. 31 لَمٍكِ شَ سِمَيَ نَشَ سِفَ حّ كّمّ سٌلٌقٍرٍ نُن حّ تٌنفٌ سٌلٌقٍرٍ عَ نُن سٌلٌقٍرٍ. نَ شَنبِ عَ نَشَ قَشَ.
32 نُهَ تٌ بُ حّ كّمّ سُولِ، عَ نَشَ قِندِ سٍمِ، هَمِ، نُن يٍقٍتِ بَبَ رَ.