71
قٌرِ شَ مَشَندِ
عَلَ مَشَندِ
1 عَلَتَلَ، ﭑ كَنتَمَ نَ عِ تَن نَن نَ،
عِ نَشَ تِن ﭑ شَ لُ يَافِ كُي.
2 عِ شَ ﭑ نَكِسِ، عِ شَ ﭑ مَلِ عِ شَ تِنشِنيِ كُي.
عِ تُلِ مَتِ ﭑ نَ، عِ ﭑ نَكِسِ.
3 عِ شَ ﭑ كَنتَ.
عِ بَرَ عَ قَلَ ﭑ بّ ﭑ شَ لُ عِ شَ نِينِ بُن مَ تّمُي بِرِن،
عَلَكٌ ﭑ شَ كِسِ.
ﭑ كَنتَمَ نَ عِ تَن نَن نَ.
4 ﭑ مَرِفِ عَلَ، ﭑ نَتَنفَ مِشِ حَاشِيٍ سّنبّ مَ،
ﭑ نَتَنفَ شْننَنتٍ تِنشِنتَرٍيٍ مَ.
5 ﭑ مَرِفِ عَلَتَلَ، ﭑ شَشِلِ تِشِ عِ تَن نَن نَ
كَبِ ﭑ دِ مّدِ تّمُي،
6 كَبِ ﭑ نُ نَ ﭑ نفَ تّيفّ عِ.
عِ تَن نَن عَ نِيَ ﭑ شَ بَرِ.
ﭑ عِ مَتْشْمَ تّمُي بِرِن.
7 ﭑ قِندِشِ مِسَالِ نَن نَ مِشِ وُيَشِ بّ،
بَرِ مَ ﭑ كَنتَمَ سّنبّمَ نَ عِ تَن نَن نَ.
8 ﭑ عِ مَتْشْمَ تّمُي بِرِن.
9 عِ نَشَ مّي ﭑ نَ ﭑ مَ قٌرِحَ كُي،
عِ نَشَ ﭑ نَبّحِن ﭑ مَ سّنبّتَرٍيَ كُي.
10 ﭑ يَشُييٍ ﭑ مَقَلَمَ،
عٍ وْيّنمَ عٍ بٌرَ رَ عَلَكٌ عٍ شَ ﭑ قَشَ.
11 عٍ نَشّ، «عَلَ بَرَ عَ رَبٌلٌ،
وٌن شَ بِرَ عَ قْشْ رَ، وٌن شَ عَ سُشُ.
مِشِ يٌ مُ نْمَ عَ رَتَنفَدٍ.»
12 عَلَ، عِ نَشَ عِ مَكُيَ ﭑ نَ.
ﭑ مَرِفِ عَلَ، قَ ﭑ مَلِ مَقُرٍن.
13 عَلَ شَ عٍ رَيَافِ، عَ شَ عٍ رَحْن، نَشٍيٍ ﭑ تْوحّفّمَ.
عَلَ شَ عٍ رَيَافِ، عَ شَ عٍ يَ عِقُ، نَشٍيٍ وَ مَ ﭑ تْورْقٍ.
14 ﭑ شَشِلِ تِشِ عِ رَ كُدّ عِ.
ﭑ لُمَ عِ مَتْشْ رَ تّمُي بِرِن.
15 ﭑ عِ شَ تِنشِنيِ نُن عِ شَ كِسِ تَنتُمَ لْشْي بِرِن،
بَرِ مَ عٍ وُيَ هَن ﭑ حَن مُ نْمَ عٍ بِرِن كٌلٌندٍ.
16 ﭑ عِ شَ كَابَنَكٌ رَبَشِيٍ مَتْشْمَ نّ.
ﭑ مَرِفِ عَلَتَلَ، ﭑ قَمَ عِ شَ تِنشِنيِ فبَنسَن مَسٍندٍ.
17 عَلَ، عِ نَ ﭑ شَرَنقٍ كَبِ ﭑ دِ مّدِ تّمُي.
هَن يَ ﭑ عِ شَ كَابَنَكٌي مَتْشْمَ.
18 عَلَ، عِ نَشَ ﭑ نَبّحِن يَكْسِ،
ﭑ بَرَ قٌرِ، ﭑ شُنسّشّ قَن بَرَ قُفَ.
عِ نَشَ ﭑ نَبّحِن
عَلَكٌ ﭑ شَ عِ سّنبّ مَسٍن تٌ نُن تِنَ مِشِيٍ بّ.
19 عَلَ، عِ شَ تِنشِنيِ فبٌ عَلْ فٍيَ.
عِ شَ كَابَنَكٌ وُيَ.
عِ مَنِيّ نَ مِندٍن؟
20 هَلِ عِ تٌ بَرَ عَ نِيَ مُشُ شَ تْورْ، مُشُ شَ هَلَكِ،
عِ قَمَ مُشُ رَكِسِدٍ،
عِ قَمَ مُشُ رَكٍلِدٍ فَبُرِ تِلِنشِ كُي.
21 عِ شَ ﭑ شُن نَكٍلِ، عِ شَ ﭑ مَدُندُ.
22 ﭑ مَرِفِ عَلَ، نَ كُي ﭑ عِ تَنتُمَ نّ كْرَ رَ
عِ شَ دُفُتّفّحَ شَ قٍ رَ.
عِسِرَيِلَ شَ سّنِيّنتْي، ﭑ بّيتِ بَمَ عِ بّ كْرَ رَ.
23 ﭑ بّيتِ بَمَ نّ عِ بّ، ﭑ عِ مَتْشْ،
بَرِ مَ عِ بَرَ ﭑ شُن سَرَ.
24 ﭑ عِ شَ تِنشِنيِ مَتْشْمَ نّ تّمُي بِرِن،
بَرِ مَ نَشٍيٍ نُ وَ مَ ﭑ تْورْقٍ،
عٍ بَرَ لُ يَافِ كُي.