2
مٌوَبَ شَ يُنُبِ سَرٍ
1 عَلَتَلَ نَشَ عَ مَسٍن،
«مٌوَبَ شَ يُنُبِ رَبَشِ سَشَنيِ،
شَ نَ مُ عَ رَ نَانِ شَ قٍ رَ،
ﭑ مُ فبِلٍنمَ ﭑ مَ نَتّ قْشْ رَ.
عٍ بَرَ عٍدٌن مَنفّ شْرِيٍ فَن هَن عٍ بَرَ قِندِ شُبٍ رَ.
2 ﭑ تّ دِنمَ مٌوَبَ رَ نَ نَن مَ.
نَ تّ قَمَ نّ كٍرِيٌتِ يِرٍ مَكَنتَشِيٍ فَندٍ.
مٌوَبَ شَ قٍ حْنمَ فٍرٍ سْنشْي نَن كُي،
فٍرٍ قٍرِ قٍ شُي كُي.
3 ﭑ عٍ شَ كِيتِسَ شُنفبٍ هَلَكِمَ نّ
نُن عَ شَ كُنتِفِيٍ رَ.»
عَلَتَلَ شَ مَسٍنيِ نَن نَ كِ.
يُدَيَ شَ يُنُبِ سَرٍ
4 عَلَتَلَ نَشَ عَ مَسٍن،
«يُدَيَ شَ يُنُبِ رَبَشِ سَشَنيِ،
شَ نَ مُ عَ رَ نَانِ شَ قٍ رَ،
ﭑ مُ فبِلٍنمَ ﭑ مَ نَتّ قْشْ رَ.
عٍ بَرَ ﭑ مَ سّرِيّ مَتَندِ،
عٍ مُ ﭑ مَ يَامَرِيٍ سُشُ،
بَرِ مَ عٍ بَرَ عٍ يّتّ رَلْي لَقٍ رَ عَلَ وُلٍ دَاشِيٍ رَ،
عٍ بَبَيٍ لَ نَشٍيٍ رَ.
5 ﭑ تّ دِنمَ يُدَيَ رَ نَ نَن مَ.
نَ تّ نَن قَمَ دَرِ سَلَمُ يِرٍ مَكَنتَشِيٍ فَندٍ.»
عِسِرَيِلَ شَ يُنُبِ سَرٍ
6 عَلَتَلَ نَشَ عَ مَسٍن،
«عِسِرَيِلَ شَ يُنُبِ رَبَشِ سَشَنيِ،
شَ نَ مُ عَ رَ نَانِ شَ قٍ رَ،
ﭑ مُ فبِلٍنمَ ﭑ مَ نَتّ قْشْ رَ.
عٍ تِنشِنتْي مَتِمَ كْبِرِ رَ،
عٍ مِسِكِينّ مَتِمَ سَنكِرِ سَرٍ شَ قٍ رَ.
7 عٍ تْورْ مِشِيٍ شَ قٍ مَيٌ،
عٍ تٌندِ سٍتَرٍ شَ كِيتِ سَدٍ.
بَبّ نُن عَ شَ دِ، فِنّدِ مّدِ كٍرٍن مَسَمَ.
نَ كُي عٍ بَرَ ﭑ شِلِ سّنِيّنشِ رَ سْتْ.
8 عٍ دُفِ عِتَلَمَ عٍ نَشَن نَسُشُشِ سّيكّ رَ،
عٍ عٍ سَ نَ مَ سّرّشّبَدٍ قّ مَ.
عٍ وّنِ سْتْمَ تِنشِنتَرٍيَ رَ،
عٍ نَ مِن عٍ شَ عَلَيٍ شَ بَنشِيٍ كُي.»
9 «عٍ نَ قِنسِرِوَلِيَ بِرِن نَبَمَ ﭑ يَ عِ،
ﭑ تَن نَشَن عَمٌرِكَيٍ هَلَكِ عٍ بّ،
عَمٌرِكَيٍ نَشٍيٍ شُنفبٌ عٍ سّنبّ فبٌ عَلْ كٌندٍ بِلِ.
ﭑ نَشَ عَمٌرِكَيٍ قْشِ بِرِن بَ نَا،
عَلَكٌ عٍ نَشَ نْ سّنبّ سْتْدٍ سْنْن.
10 ﭑ مَن نَشَ وٌ رَ مِنِ مِسِرَ بْشِ رَ،
ﭑ قَ وٌ رَحّرّ حّ تٌنفٌ نَانِ بُن مَ فبٍنفبٍرٍنيِ مَ،
عَلَكٌ وٌ شَ عَمٌرِ بْشِ سْتْ.
11 ﭑ نَشَ نَمِحْنمّيٍ رَكٍلِ وٌ يَ مَ،
عَ نُن نَسَرِ سّفّتَلَيٍ نَشٍيٍ بَرَ قِ ﭑ مَ.
عِسِرَيِلَكَيٍ، عَ مُ نَ نَ كِ شّ؟»
عَلَتَلَ شَ وْيّنيِ نَن نَ كِ.
12 «كْنْ وٌ تَن بَرَ بٍيرٍ سٌ نَسَرِ مِشِيٍ يِ رَ.
وٌ بَرَ تْنيِ دْشْ نَمِحْنمّيٍ رَ
عَ عٍ نَشَ عَلَ شَ مَسٍنيِ مَسٍن.»
13 «ﭑ قَمَ وٌ بُتُشُندٍ نَ نَن مَ،
عَلْ كٌتٍ بِنيٍ عَ مَشَنِن سٍ بُتُشُنمَ كِ نَشّ.
14 مِشِ شُلُنشِ مُ نْمَ عَ فِدٍ.
سّنبّمَ سّنبّ بَمَ نّ عَ يِ رَ.
فٍرٍ سٌي قَشَمَ نّ فٍرٍ كُي.
15 تَنبّ وٌلِ مُ تِمَ.
نَشَن شُلُن عَ فِدٍ نَ سَنيِ مُ عَ بَمَ عٍ عِ.
سٌي رَفِ مُ كِسِمَ.
16 نَ لْشْي فٍرٍ سٌي سُو سَشِ عَ فِمَ عَ مَفٍلِ نَن نَ.»
عَلَتَلَ شَ مَسٍنيِ نَن نَ كِ.