33
فبَلٌي نُن كِسِ
1 حَشَنكَتّ نَ عِ بّ، عِ تَن نَشَن فبَلٌي رَبَمَ.
حَشَنكَتّ نَ عِ بّ، عِ تَن نَشَن يَنقّ تِمَ.
عِ نَ فّ نَ رَبَدٍ، عِ شُن قَ رَكَنَ، يَنقّ فبِلٍن عِ مَ.
2 عَلَتَلَ هِننّ مُشُ رَ، مُشُ شَشِلِ تِشِ عِ تَن نَن نَ.
عِ شَ مُشُ سّنبّ شُن مَسَ، عِ شَ مُشُ رَتَنفَ قٍ شْرْشْي مَ.
3 سِيٍ عٍ فِمَ نّ عِ شُي يَ رَ،
حَمَنّيٍ يٍنسٍنمَ نّ عِ شَ فٍرٍ شُي رَ.
4 وٌ تَن سِيٍ، مِشِيٍ قَمَ نّ وٌ شَ نَاقُلِ سُشُدٍ،
عَلْ كَتٌي دِنمَ شّ رَ كِ نَشّ.
5 وٌ تَن سِيٌنِكَيٍ، عَلَتَلَ فبٌ، عَ سَبَتِشِ كٌورٍ نَن مَ.
عَ تِنشِنيِ نُن نْندِ قِمَ نّ وٌ مَ.
6 عَ وٌ بُن تِ.
عَ كِسِ، شَشِلِ قَنيِ، نُن قَهَامُي رَفَتَمَ نّ وٌ بّ،
وٌ تَن نَشٍيٍ فَاشُمَ عَ يَ رَ.
7 وٌ عَ مَتٌ، حَلَمَيٍ نُن شّيرَيٍ نَ وَقٍ تَندٍ.
8 مِشِ يٌ مُ تٌمَ كِرَيٍ مَ سْنْن.
سَاتّ بَرَ كَنَ، سَاتّ سٍيدٍيٍ بَرَ يَافِ، بِنيّ يٌ مُ نَ سْنْن.
9 بْشِ نَ سُننُنيِ نُن هَلَكِ نَن كُي.
لِبَن شَ مّرّ بَرَ مَشَرَ،
بَسَن نُن كَرٍ مٍلٍ قْتْنيِ بُرّشّيٍ نَ يٌلٌنقٍ.
10 عَلَتَلَ نَشّ، «يَكْسِ ﭑ كٍلِمَ نّ قَ، وٌ قَ ﭑ مَتْشْ.
11 وٌ تٌ نَتّ قُقَقُ تٌنفٌ، وٌ مَن قٍ قُقَقُ نَن سْتْمَ.
وٌ حّنفِ لُشِ نّ عَلْ تّ نَشَن قَمَ وٌ فَندٍ.
12 تّ دِنمَ نّ سِيٍ رَ، عٍ فَن عَلْ تُنبٍ مَسّفّشِ، سٍسٍ مُ لُ.»
13 وٌ تَن نَشٍيٍ مَكُيَ ﭑ نَ، وٌ شَ وٌ تُلِ مَتِ ﭑ مَ قٍ رَبَشِيٍ رَ.
وٌ تَن نَشٍيٍ مَكْرّ ﭑ نَ، وٌ شَ لَ ﭑ سّنبّ رَ.
14 يُنُبِتْي نَشٍيٍ نَ سِيٌنِ، عٍ بَرَ فَاشُ.
عَلَتَلَ يَشُييٍ بَرَ سّرّن قْلْ.
«ندٍ نْمَ لُدٍ تّ كَسَرَتِ سّيتِ مَ؟
ندٍ رَتَنفَمَ تّ شُبٍنتَرٍ مَ وٌن يَ مَ؟»
15 مِشِ نَن عَ رَ نَشَن حّرّ مَ تِنشِنيِ رَ،
نَشَن نْندِ قَلَمَ، نَشَن تٌندِ مَ فٍينِ سْتْ كِ حَاشِ رَ،
نَشَن مُ عَ بّلّشّ عِتَلَمَ بُحَ كٌبِ بّ،
نَشَن مُ عَ تُلِ مَتِمَ مِشِ قَشَقٍ نَتّ تٌنفٌي رَ،
نَشَن مُ عَ شَشِلِ تِمَ قٍ حَاشِ رَ.
16 نَ مِشِ مْولِ تَن سَبَتِمَ نّ فٍيَ قَرِ يِرٍ مَكَنتَشِ كُي،
عَ بَلٌي نُن يٍ سْتْ عَ قَنيِ رَ.
17 وٌ يَيٍ مَنفّ تٌمَ نّ عَ شَ تٌقَنيِ كُي،
وٌ مَن قَ بْشِ تٌ نَشَن شَ فبٌي مُ حْنمَ.
18 وٌ رَتُمَ نّ وٌ فَاشُ كِ مَ، عَ قَلَقٍ رَ،
«نَ مَنفّ نَ مِندٍن؟ دُوتِ مَشِلِ فٌ؟ يِرٍ مَكَنتَشِ شُنمَتٌ فٌ؟»
19 وٌ مُ قَمَ نَ بْنسْي يّتّ عِفبٌي تٌدٍ سْنْن،
نَشٍيٍ شَ شُي قَهَامُقٍ شْرْشْ.
20 سِيٌنِ مَتٌ، وٌن مَ سَلِ رَبَمَ دّننَشّ.
مّننِ وٌ دَرِ سَلَمُ تٌمَ نّ،
تَا نَشَن نَشَرَشِ، حَمَ نَشَن مُ تَلَمَ عٍ شْنيِ سْنْن.
21 وٌن مَرِفِ سّنبّمَ لُمَ نّ نَا وٌن يَ مَ شُرٍيٍ سّيتِ مَ.
وٌن يَشُييٍ مُ نْمَ تِدٍ نَ شُرٍيٍ مَ عٍ شَ كُنكُييٍ كُي،
22 بَرِ مَ عَلَتَلَ نَن نَ وٌن مَ كِيتِسَ رَ،
عَ سّرِيّ يَتِ نَن قِمَ وٌن مَ.
عَلَتَلَ نَن نَ وٌن مَ مَنفّ رَ،
عَ وٌن نَتَنفَمَ قٍ حَاشِ نَن مَ.
23 وٌ تَن سِيٍ، وٌ شَ لُوتِيٍ بَرَ يْنتْن،
وٌ شَ كُنكُي وُرِ مُ تِشِ،
وٌ شَ بّلَ مُ فّشِ عِتَلَدٍ.
نَ كُي وٌ شَ نَاقُلِ قَمَ نّ شَنِندٍ،
هَلِ مَبّنيِيٍ نْمَ نَ رَبَدٍ.
24 سِيٌنِكَ يٌ مُ عَ قَلَمَ، «ﭑ مُ يَلَنشِ.»
عٍ شَ يُنُبِيٍ قَمَ نّ شَقَرِدٍ.