46
بَبِلْن شَ عَلَيٍ
1 بَبِلْن شَ كُيٍ بٍلِ عَ شِنبِ سِنمَ.
عَ شَ كُيٍ نٍبٌ قَن عَ قٍلٍنمَ بْشِ مَ.
سٌقَلٍيٍ عٍ بّندُنمَ شَنِن سٍ قَرِ.
نَ كٌتٍ بِنيَ، عَ سٌقَلٍيٍ رَتَفَنمَ نّ.
2 عٍ مُ نْ نَ كُيٍيٍ رَتَنفَدٍ.
عٍ بِرِن شَ سِفَ كٌنيِيَ كُي.
3 «يَشُبَ بْنسْي، وٌ وٌ تُلِ مَتِ ﭑ نَ.
عِسِرَيِلَكَ نَشٍيٍ لُشِ، وٌ وٌ تُلِ مَتِ ﭑ نَ.
كَبِ وٌ بَرِشِ تّمُي نَشّ، ﭑ بَرَ وٌ شَنِن ﭑ بّلّشّ، ﭑ بَرَ وٌ بُن تِ.
4 ﭑ نُ نَ رَبَ نّ هَن وٌ قٌرِ وَشَتِ.
وٌ شُنسّشّ تٌ نُ قِيشّمَ، ﭑ تَن نَن مَن نُ وٌ بُن تِمَ.
ﭑ تٌ وٌ دَا، ﭑ مَن نُ وٌ مَلِمَ نّ، ﭑ وٌ شَنِن، ﭑ وٌ رَكِسِ.
5 وٌ ﭑ مَ مَنِيّ تٌمَ مِندٍن؟ وٌ ﭑ قِرِن ندٍ كٌلٌن؟
6 نَاقُلِ كَنيِ شّيمَ نُن فبٍتِ رَ مِنِمَ، عَ عَ سَ سِكٍيلِ قَرِ،
عَلَكٌ شَبُي شَ كُيٍ ندٍ يَءِلَن عَ بّ،
عَ عَ شِنبِ سِنمَ نَشَن بّ عَ بَتُقٍ رَ.
7 عٍ نَ تٌنفٌ، عٍ عَ دْشْ عٍ تُنكِ قَرِ، عٍ عَ شَنِن يِرٍ، عٍ عَ تِمَ دّننَشّ.
مّننِ عَ تِشِ تُن، عَ مُ سِفَمَ دّدّ.
هَلِ مِشِ ندٍ عَ مَوَ عَ بّ، عَ مُ عَ يَابِمَ،
عَ مُ مِشِ رَتَنفَمَ عَ شَ تْورّ مَ.»
8 «وٌ تَن مُرُتّلَيٍ، وٌ شَ رَتُ نَ قٍيٍ مَ، عَلَكٌ وٌ شَ نْ كِسِدٍ.
9 وٌ شَ رَتُ ﭑ نَشَن نَبَشِ تّمُي دَنفِشِ.
عَلَ فبّتّ يٌ مُ نَ بَقٍ ﭑ تَن نَ، ﭑ قِرِن ندٍ مُ نَ.
10 عَلَ فبّتّ مُ نَ نَشَن قٍ مَسٍنمَ بٍينُن عَ شَ رَبَ،
نَشَن نْمَ عَ قَلَدٍ،
‹ﭑ وَشْنقٍ قَمَ نّ رَكَمَلِدٍ. ﭑ تَن نَن عَ رَفِرِ مَ.›
11 ﭑ تَن نَن شْنِ ندٍ شِلِمَ كٍلِقٍ سٌفٍتٍدٍ مَبِرِ،
نَشَن ﭑ وَشْنقٍ رَبَمَ ﭑ بّ.
عِيٌ، ﭑ نَشَن قَلَشِ، ﭑ عَ رَبَمَ نّ،
ﭑ نَشَن نَتّشِ، ﭑ عَ رَكَمَلِمَ نّ.
12 وٌ وٌ تُلِ مَتِ ﭑ نَ، وٌ تَن نَشٍيٍ شَشِلِ شْرْشْ،
وٌ تَن نَشٍيٍ مَكُيَشِ تِنشِنيِ رَ.
13 ﭑ مَ كِيتِ تِنشِنشِ بَرَ مَكْرّ، عَ مُ مَكُيَ قٍوٌ.
ﭑ قَمَ ﭑ مَ كِسِ قَن نَ، عَ مُ بُمَ.
ﭑ سِيٌن رَكِسِمَ نّ،
ﭑ نَن ﭑ مَ نْرّ رَفٌرٌ مَ نّ عِسِرَيِلَ مَ.»