15
عَلَ شَ نَتّ
عَلَتَلَ شَ مَسٍنيِ عَننَبِ يٍرٍ مِ بّ
1 عَلَتَلَ بَرَ عَ مَسٍن ﭑ بّ،
«هَلِ عَننَبِ مُنسَ نُن عَننَبِ سَمُوٍلِ
ﭑ مَشَندِ نّ يِ حَمَ شَ قٍ رَ،
ﭑ بْحّ مُ تِن نَ دُبَ سُشُدٍ.
عٍ شَ عٍ مَكُيَ ﭑ نَ، عٍ شَ سِفَ.
2 شَ يِ حَمَ عِ مَشْرِن، ‹مُشُ شَ سِفَ مِندٍن›،
عِ شَ عٍ يَابِ، ‹عَلَتَلَ نَن عَ مَسٍنشِ،
نَشَن لَنمَ عَ شَ قَشَ، نَ كَنيِ شَ قَشَ،
نَشَن لَنمَ عَ شَ قَشَ سَنتِدّفّمَ رَ،
نَ كَنيِ شَ قَشَ سَنتِدّفّمَ رَ،
نَشَن لَنمَ عَ شَ قَشَ كَامّ رَ،
نَ كَنيِ شَ قَشَ كَامّ رَ،
نَشَن لَنمَ عَ شَ شَنِن كٌنيِيَ كُي،
نَ كَنيِ شَ شَنِن كٌنيِيَ كُي.›
3 عَلَتَلَ شَ مَسٍنيِ نَن يَ؛
‹ﭑ قَمَ نّ عٍ حَشَنكَتَدٍ تْورّ نَانِ رَ.
سَنتِدّفّمَيٍ قَمَ نّ ندٍيٍ قَشَدٍ.
بَرٍيٍ قَ ندٍيٍ عِبْودٍ.
شْنِ نَشٍيٍ نَ كٌورٍ مَ نُن وُلَءِ سُبٍ نَشٍيٍ نَ بْشِ،
عٍ قَمَ نّ ندٍيٍ سْنتْدٍ، عٍ عٍ دٌن.
4 دُنِحَ مَنفّيَ بِرِن نَ نَ قٍ تٌ، عٍ لُمَ فَاشُي نَن كُي.
عٍ قَمَ نّ عَ كٌلٌندٍ يُدَيَ مَنفّ شٍسٍكِيَ شَ دِ مَنَسِ،
عَ قٍ حَاشِ نَشَن نَبَشِ دَرِ سَلَمُ،
نَ بَرَ عَ نِيَ عَلَتَلَ شَ عٍ حَشَنكَتَ.
5 دَرِ سَلَمُ، ندٍ كِنِكِنِمَ عِ مَ؟
ندٍ نْمَ دِحّدٍ عِ شَ قٍ رَ؟
ندٍ عِ شَ قٍ مَشْرِنمَ؟›
6 عَلَتَلَ شَ مَسٍنيِ نَن يَ؛
‹وٌ بَرَ ﭑ نَبٌلٌ،
وٌ بَرَ فبِلٍن ﭑ قْشْ رَ.
نَ قٍ نَ عَ رَ ﭑ قَمَ وٌ سُشُدٍ، ﭑ مُ كِنِكِنِ وٌ مَ.
7 ﭑ قَمَ نّ عٍ رَيٍنسٍندٍ عَلْ مَالٍ لَفِ،
ﭑ قَ عٍ شَ دِيٍ بَدٍ عٍ يِ رَ،
ﭑ قَ ﭑ مَ حَمَ شُن نَكَنَدٍ
بَرِ مَ عٍ مُ فبِلٍنشِ عٍ شَ وَلِ كٌبِ قْشْ رَ.
8 عٍ شَ كَاحّ فِنّيٍ وُيَمَ نّ
عَلْ مّيّنيِ نَشَن نَ بَا دّ رَ.
كَسَرَ تِ قَمَ نّ دِنفّيٍ مَ يَنيِ رَ،
عَ قَ قٍ مَفَاشُشِ رَبَ عٍ رَ.
9 نفَ نَشَن بَرَ دِ سٌلٌقٍرٍ بَرِ،
عَ قَمَ نّ تَفَندٍ، عَ قَشَ يَافِ كُي عَ شَ وَشَتِ مُ عَ لِشِ.
عِسِرَيِلَ يَشُييٍ قَمَ نّ عٍ سْنتْدٍ سَنتِدّفّمَ رَ.›
عَلَتَلَ شَ مَسٍنيِ نَن نَ كِ.»
عَننَبِ يٍرٍ مِ شَ مَسٍنيِ
10 «ﭑ نفَ، حَشَنكَتّ نَ ﭑ بّ.
عِ بَرَ ﭑ نَسٌ دُنِحَ
كْنْ ﭑ مَ قٍ مُ رَقَنشِ بٍكَ يٌ مَ.
ﭑ مُ دٌنِ تٌنفٌمَ، ﭑ مُ دٌنِ قِمَ،
كْنْ مِشِ بِرِن لُمَ ﭑ دَنكَ رَ.»
عَلَتَلَ شَ مَسٍنيِ
11 عَلَتَلَ بَرَ عَ مَسٍن،
«ﭑ مُ وٌ رَكِسِشِ شّ؟
ﭑ مُ يَشُييٍ بْنبْ شّ وٌ شَ قٍ رَ وٌ تْورْ تّمُي؟
12 وُرٍ نُن يْشُي بٌلٌنمَ؟ عَدٍ.
مِشِ نَشَن كٍلِمَ كْولَ مَ فٌ؟
13 ﭑ بَرَ وٌ شَ هَرِفٍ نُن وٌ شَ نَاقُلِ بِرِن قِ مِشِ مَ
وٌ شَ يُنُبِيٍ شَ قٍ رَ وٌ نَشٍيٍ رَبَشِ يِ بْشِ مَ.
14 ﭑ وٌ سَمَ نّ وٌ يَشُييٍ سَفٌي،
عٍ شَ وٌ شَنِن بْشِ مَ وٌ مُ دّننَشّ كٌلٌن،
بَرِ مَ ﭑ بَرَ شْنْ وٌ مَ عَ حَاشِ رَ.»
عَننَبِ يٍرٍ مِ شَ مَسٍنيِ عَلَتَلَ بّ
15 «عَلَتَلَ، عِ بَرَ عَ بِرِن كٌلٌن.
عِ شَ رَتُ ﭑ مَ، ﭑ مَلِ، ﭑ فبٍحْشْ ﭑ يَشُييٍ مَ.
عِ نَشَ ﭑ قَشَ، عِ تَن كِنِكِنِنتٍ،
بَرِ مَ ﭑ نَ تْورْقٍ عِ شِلِ شَ قٍ رَ.
16 ﭑ تٌ عِ شَ مَسٍنيِ مّ، ﭑ بَرَ عَ سُشُ.
عِ شَ سّرِيّ رَقَن ﭑ مَ،
بَرِ مَ ﭑ قِندِشِ عِ فبٍ نَن نَ، عِ تَن مَنفّ عَلَتَلَ.
17 ﭑ مُ لُ مِشِ يَ مَ نَشٍيٍ نُ يٌمَ عِ مَ،
بَرِ مَ عِ شَ قٍ نُ نَ ﭑ بْحّ كُي.
ﭑ نُ بَرَ لُ ﭑ كٍرٍن،
ﭑ نُ شْنْشِ يِ حَمَ مَ عَلْ عِ تَن.
18 مُنقٍ رَ ﭑ لُمَ تْورّ كُي؟
مُنقٍ رَ ﭑ مُ يَلَنيِ سْتْمَ؟
عِ نَشَ عِ شَ لَايِدِ كَنَ
عَلْ كْلْنيِ نَشَن مُ يٍ رَ مِنِمَ سْنْن.»
عَلَتَلَ شَ مَسٍنيِ عَننَبِ يٍرٍ مِ بّ
19 نَ نَن عَ رَ عَلَتَلَ بَرَ عَ مَسٍن،
«شَ عِ فبِلٍن ﭑ مَ،
ﭑ عِ رَفبِلٍنمَ نّ عِ وَلِدٍ.
شَ عِ بَ وْيّن حَاشِ قَلَقٍ،
ﭑ مَن عِ قِندِ مَ نّ ﭑ مَ شّيرَ رَ.
حَمَ شَ بِرَ عِ قْشْ رَ،
عِ تَن نَشَ بِرَ عٍ قْشْ رَ دٍ.
20 يِ حَمَ قَمَ نّ عِ فٍرٍدٍ،
كْنْ عٍ مُ نْمَ عِ رَ،
بَرِ مَ ﭑ عِ لُمَ نّ عَلْ تّتّ شْرْشْي عٍ يَ رَ.
ﭑ نَ عِ سّيتِ مَ، عَلَكٌ ﭑ شَ عِ رَكِسِ، ﭑ شَ عِ رَتَنفَ.
عَلَتَلَ شَ مَسٍنيِ نَن نَ كِ.
21 ﭑ عِ بَمَ نّ مِشِ حَاشِ بّلّشّ،
ﭑ عِ رَتَنفَ مَنفّ سّنبّمَ مَ.»