16
فبَلٌي عِسِرَيِلَ بْشِ مَ
عَلَتَلَ شَ مَسٍنيِ عَننَبِ يٍرٍ مِ بّ
1 عَلَتَلَ بَرَ يِ مَسٍنيِ تِ ﭑ بّ،
2 «عِ نَشَ فِنّ دْشْ، عِ نَشَ دِيٍ سْتْ،
3 بَرِ مَ عَلَتَلَ بَرَ عَ مَسٍن دِيٍ شَ قٍ رَ
نَشٍيٍ قَمَ بَرِدٍ يِ بْشِ مَ،
عَ نُن عٍ نفَ نَشٍيٍ عٍ بَرِشِ،
عَ نُن عٍ بَبَ نَشٍيٍ عٍ سْتْشِ،
4 عٍ قَمَ نّ قَشَدٍ قُرٍ مَ،
كْنْ حْنقٍ مُ رَبَمَ عٍ بّ، عٍ مُ رَفَتَمَ بْشِ مَ.
عٍ قِندِ مَ حَحّ نَن نَ بّندّ قُحِ قَرِ.
عٍ نَ قَشَ سَنتِدّفّمَ نُن كَامّ رَ،
شْنِيٍ نُن وُلَءِ سُبٍيٍ قَ عٍ بِنبِيٍ دٌندٍ.»
5 عَلَتَلَ بَرَ عَ مَسٍن ﭑ بّ،
«عِ نَشَ سٌ بَنشِ كُي مِشِ نَ سُننُنيِ كُي دّننَشّ،
عِ نَشَ سِفَ حْن يِرٍ، عِ نَشَ مِشِ كُنقَ بَ،
بَرِ مَ ﭑ بَرَ بْحّسَ بَ ﭑ مَ حَمَ يِ رَ،
ﭑ بَرَ تٌندِ هِننّ نُن كِنِكِنِ مَ عٍ بّ.»
عَلَتَلَ شَ مَسٍنيِ نَن نَ كِ.
6 «مِشِ شُنفبٍيٍ نُن مِشِ لَنمَيٍ قَشَمَ نّ يِ بْشِ مَ.
عٍ مُ رَفَتَمَ، عٍ حْنقٍ مُ رَبَمَ.
عٍ شَ مِشِيٍ مُ عٍ يّتّ مَشَبَمَ سُننُنيِ كُي،
عٍ مُ عٍ شُنيِ بِمَ قَشَ مِشِيٍ بّ.
7 عٍ مُ تَامِ دْشْمَ سُننُن مِشِيٍ بّ عَلَكٌ عٍ شَ مَدُندُ.
عٍ مُ مِنسٍ دْشْمَ سُننُن مِشِيٍ بّ،
نَشٍيٍ بَبَ شَ نَ مُ عَ رَ عٍ نفَ بَرَ قَشَ.
8 عِ نَشَ حْن قٍ بَندٍ دٌن،
عِ نَشَ لُ سُننُن مِشِيٍ قّ مَ عٍ مَدُندُقٍ رَ،
9 بَرِ مَ عِسِرَيِلَ مَنفّ عَلَتَلَ بَرَ عَ مَسٍن،
‹ﭑ بَرَ قَ يِ وَشَتِ وٌ تَفِ
عَلَكٌ حّلّشِنيِ سِفِيٍ شَ دَن،
شُلُنيِيٍ شَ حْن قُتِ شِرِ مَيٍ تَفِ.›»
عَننَبِ يٍرٍ مِ شَ مَسٍنيِ عَلَتَلَ بّ
10 «ﭑ نَ فّ يِ مَسٍنيِ تِدٍ حَمَ بّ،
عٍ قَمَ نّ ﭑ مَشْرِندٍ،
‹مُنقٍ رَ عَلَتَلَ بَرَ عَ مَسٍن عَ شَ مُشُ حَشَنكَتَ؟
مُنسٍ قِندِشِ مُشُ شَ يُنُبِ رَ؟
مُشُ قٍ حَاشِ مُندُن نَبَشِ مُشُ مَرِفِ عَلَتَلَ رَ؟›»
عَلَتَلَ شَ مَسٍنيِ عَننَبِ يٍرٍ مِ بّ
11 «عِ شَ عٍ يَابِ،
‹عَلَتَلَ شَ مَسٍنيِ نَن يَ؛
وٌ بَبَيٍ بَرَ ﭑ نَبٌلٌ،
عٍ بَرَ بِرَ عَلَ فبّتّيٍ قْشْ رَ،
عٍ بَرَ عٍ بَتُ، عٍ بَرَ تُوبِ عٍ بّ.
عٍ بَرَ ﭑ تَن نَبّحِن، عٍ مُ ﭑ مَ سّرِيّ سُشُ.
12 وٌ تَن بَرَ قٍ حَاشِ رَبَ دَنفِقٍ وٌ بَبَيٍ رَ.
وٌ بَرَ بِرَ وٌ سٌندٌنيِ حَاشِ وَشْنقٍ قْشْ رَ،
وٌ مُ وٌ تُلِ مَتِ ﭑ نَ.
13 ﭑ شَ وٌ كٍرِ يِ بْشِ مَ،
وٌ شَ سِفَ يِرٍ ندٍ وٌ نُن وٌ بَبَيٍ مُ دّننَشّ كٌلٌن.
مّننِ وٌ نْمَ نّ عَلَ فبّتّيٍ بَتُدٍ كْي نُن يَنيِ رَ،
بَرِ مَ ﭑ مُ كِنِكِنِمَ وٌ مَ سْنْن.›»
14 عَلَتَلَ شَ مَسٍنيِ نَن يَ؛
«لْشْي قَمَ قَدٍ، مِشِ مُ عَ قَلَمَ سْنْن،
‹عَلَتَلَ حِحّ بَرَ عِسِرَيِلَكَيٍ رَ مِنِ مِسِرَ بْشِ رَ.›
15 مِشِيٍ قَمَ نّ عَ قَلَدٍ،
‹عَلَتَلَ حِحّ بَرَ عِسِرَيِلَكَيٍ رَ مِنِ كْولَ بْشِ مَ،
عَ نُن بْشِ بِرِن مَ عٍ رَيٍنسٍنشِ دّننَشّ.
ﭑ قَمَ نّ عٍ رَفبِلٍندٍ عٍ شَ بْشِ مَ،
ﭑ نَشَن قِ عٍ بَبَيٍ مَ.›»
16 عَلَتَلَ شَ مَسٍنيِ نَن يَ؛
«ﭑ قَمَ نّ مِشِ سُشُييٍ شّيدٍ عٍ يِرٍ، عٍ شَ عٍ سُشُ.
ﭑ قَمَ نّ كٌيِنمَيٍ شّيدٍ عٍ يِرٍ، عٍ شَ عٍ قٍن فٍيَيٍ قَرِ فّمّيٍ لٌنفٌرِ رَ،
17 بَرِ مَ ﭑ بَرَ عٍ حّرّ كِ تٌ.
عٍ رَبَقٍ مُ نْشُنشِ ﭑ مَ،
ﭑ عٍ شَ يُنُبِيٍ بِرِن تٌمَ.
18 ﭑ قَمَ نّ عٍ شَ يُنُبِ سَرٍ رَفبِلٍندٍ عٍ مَ دْشْ قِرِن،
بَرِ مَ عٍ بَرَ ﭑ مَ بْشِ قِندِ بْشِ سّنِيّنتَرٍ رَ،
ﭑ نَشَن قِشِ عٍ مَ كّ رَ.
عٍ بَرَ نَ بْشِ رَقٍ قٍ حَاشِ نُن قٍ رَتْنشِ رَ.»
عَننَبِ يٍرٍ مِ شَ مَسٍنيِ
19 «عَلَتَلَ قِندِشِ ﭑ سّنبّ نَن نَ،
عَ قِندِشِ ﭑ كَنتَمَ نَن نَ،
عَ قِندِشِ ﭑ مَ كَنتَرِ نَن نَ ﭑ مَ تْورّ كُي.
سِيٍ قَمَ نّ قَدٍ عِ يِرٍ كٍلِقٍ دُنِحَ تُشُي بِرِن.
عٍ قَمَ نّ عَ قَلَدٍ، ‹مُشُ بَبَيٍ بِرَشِ وُلٍ نَن قْشْ رَ،
وُلٍ نَشَن مُ قِندِشِ مُنَقَنيِ رَ عٍ بّ.›
20 عَدَ مَدِ نْمَ عَلَيٍ يَءِلَندٍ؟
عٍ نَشَن يَءِلَنمَ، عَلَ مُ عَ رَ.»
عَلَتَلَ شَ مَسٍنيِ
21 «نَ نَن عَ رَ،
يِ بِيَاسِ ﭑ قَمَ نّ ﭑ سّنبّ مَفَاشُشِ مَسٍندٍ عٍ بّ،
عَلَكٌ عٍ شَ عَ كٌلٌن عَلَتَلَ نَن ﭑ نَ.»